P6_TA(2004)0068
Človekove pravice v Eritreji
B6-0167 , 0170 , 0174 , 0177 , 0181 in 0182/2004
Resolucija Evropskega parlamenta o stanju človekovih pravic v Eritreji
Evropski parlament
, –
ob upoštevanju sklepa Afriškega odbora za človekove pravice proti Eritreji, sprejetega marca 2004,
–
ob upoštevanju člena 115(5) svojega Poslovnika,
A.
ker je zelo zaskrbljen zaradi stalnega slabšanja stanja človekovih pravic v Eritreji in ker je osupel nad očitnim pomanjkanjem sodelovanja s strani eritrejskih oblasti, kljub večkratnim pozivom mednarodnih organizacij za človekove pravice in nevladnih organizacij,
B.
ker so eritrejske varnostne sile 4. novembra 2004 na slepo aretirale na tisoče mladih in drugih, ki so bili osumljeni, da so se izognili vojaški obveznosti, in zaradi bojazni, da ujetnikom grozi mučenje in slabo ravnanje,
C.
ker je domneven poskus pobega iz vojaškega zapora Adi Abeto 4. novembra 2004 terjal vsaj 12 smrtnih žrtev,
D.
ker je veliko mladih ljudi pobegnilo iz države, da bi se izognili služenju vojaškega roka, in ker je bilo mnogo ljudi, katere so na silo vrnili iz Malte in Libije v Eritrejo, aretiranih, mučenih in poslanih v tajni zapor, kjer je še vedno večina zaprta v samicah,
E.
ker močno obžaluje že od septembra 2001 trajajoč zapor brez obtožnice tako imenovane skupine Asmara-11, ki jo sestavljajo nekdanji člani vladajoče stranke in ki je zahtevala demokratizacijo,
F.
ker sta dejanska prepoved neodvisnega tiska in aretacija številnih novinarjev povzročili, da združenje "Poročevalci brez meja" Eritrejo uvršča na tretje mesto izmed držav sveta, ki so najbolj negativno naravnane do novinarjev,
G.
ker je bilo od septembra 2001 v Asmari aretiranih 13 neodvisnih novinarjev, med njimi tudi švedski državljan Davit Issak, kateremu se ni sodilo za nobeno kaznivo dejanje in o usodi katerega so eritrejske oblasti zavrnile kakršno koli pojasnilo,
H.
ker ustava, sprejeta leta 1997, ki zagotavlja svoboščine državljanov, vključno s svobodo veroizpovedi, ni bila nikoli uveljavljena,
I.
ker je spoštovanje človekovih pravic in temeljnih svoboščin, vključno s svobodo izražanja, bistven del Cotonoujskega partnerskega sporazuma,
1.
odločno obsoja kršenje človekovih pravic v Eritreji in poziva državne oblasti, naj spoštujejo človekove pravice, se držijo mednarodnih sporazumov in popolnoma sodelujejo z mednarodnimi organizacijami za človekove pravice ter nevladnimi organizacijami;
2.
poziva eritrejsko vlado, naj upošteva mednarodne sporazume o človekovih pravicah;
3.
zahteva temeljito in neodvisno raziskavo o incidentu v vojaškem zaporu Adi Abeto 4. novembra 2004, kjer je po poročilih bilo ustreljenih vsaj ducat zapornikov, in zahteva, da se odgovornim sodi;
4.
poziva eritrejske oblasti, naj nemudoma izpustijo 11 nekdanjih poslancev parlamenta v skladu s sklepom Afriškega odbora za človekove pravice, sprejetega marca 2004;
5.
poziva eritrejske oblasti, naj prekličejo prepoved neodvisnega državnega tiska in naj nemudoma izpustijo 13 neodvisnih novinarjev ter vse druge ljudi, ki so zaprti zgolj zaradi uveljavljanja svoje pravice do svobode izražanja;
6.
poziva eritrejske oblasti, naj spoštujejo človekove pravice vseh zapornikov, vključno z mladimi, ki so bili aretirani 4. novembra 2004, in naj jim dovoli takojšen dostop do njihovih družin in zagovornikov;
7.
poudarja pomen, ki ga pripisuje temeljnim svoboščinam, vključno s svobodo izražanja, svobodo združevanja, še zlasti na področju politike in sindikatov, ter svobodo zbiranja;
8.
ponavlja svojo zahtevo po vzpostavitvi političnega procesa znotraj Eritreje, ki bi združil različne strankarske voditelje in predstavnike civilne družbe v iskanju rešitve trenutne krize ter bi usmeril državo na pot demokracije, političnega pluralizma in trajnostnega razvoja; v zvezi s tem potrjuje svojo predanost podpori razvoju Eritreje kakor tudi miru in stabilnosti ter sodelovanja v regiji;
9.
poziva Svet in Komisijo, naj začneta s postopkom posvetovanja, v skladu s členom 96 Cotonoujskega sporazuma, za zaustavitev kršenja človekovih pravic in za uvajanje političnega pluralizma;
10.
naroči svojemu predsedniku, naj to resolucijo posreduje Svetu, Komisiji, Svetu AKP-EU, Skupni parlamentarni skupščini AKP-EU, generalnima sekretarjema Združenih narodov in Afriške unije ter vladi in parlamentu Eritreje.
