Vprašanje za ustni odgovor O-0114/2010
za Komisijo
Člen 115 poslovnika
Brian Simpson
v imenu Odbora za promet in turizem Zadeva: Izvajanje Direktive 2008/6/ES glede popolnega oblikovanja notranjega trga poštnih storitev
V skladu z Direktivo 2008/6/ES bo notranji trg poštnih storitev izoblikovan do decembra 2010, ko bo dostopen za vse izvajalce poštnih storitev. Kako bo Komisija zajamčila, da bodo države članice zagotovile odprtje trga? Vendar pa direktiva zahteva tudi, da države članice zaščitijo delovne pogoje in omogočijo zanesljive univerzalne storitve. Kako bo Komisija zagotovila, da bodo države članice ohranile socialne razmere za poštne delavce tako v javnem kot v zasebnem sektorju in da bodo vsi izvajalci upoštevali in izvajali standarde zaposlovanja in socialnega varstva, tudi veljavne sheme socialnega varstva na nacionalni ravni?
Ali bo Komisija izvedla oceno učinka odprtja trga poštnih storitev na podlagi člena 9 Lizbonske pogodbe, ki določa, da Unija pri določanju in izvajanju svojih politik upošteva zahteve v zvezi z zagotavljanjem ustrezne socialne varnosti? Poleg tega bi morale države članice v skladu z direktivo izvesti študije o izračunu neto stroškov obveznosti univerzalne storitve in o izbranem načinu za zagotavljanje povrnitve financiranja teh neto stroškov. Kdaj bodo države članice po mnenju Komisije pripravile te študije?
Ali Komisija lahko zajamči, da bodo države članice zagotovile, da se bo pošta pobirala pri strankah in dostavljala do njih povsod, tudi tistim na odmaknjenih podeželskih območjih, vsaj petkrat tedensko, v skladu z obveznostjo univerzalne storitve?
Zaradi finančne krize se evropsko gospodarstvo še vedno sooča s številnimi težavami. Ali lahko Komisija pripravi poročilo o napredku pri izvajanju Direktive (pred 31. decembrom 2013, kot je določeno v členu 23), ki poudarja najbolj kritične dogodke v zvezi s krizo, zlasti glede gospodarskih in socialnih vprašanj?
UL L 52, 27.2.2008, str.3.