8.3.2010 B7-0174/2010 PREDLOG RESOLUCIJE ob zaključku razprave o izjavah Sveta in Komisije
v skladu s členom 110(2) poslovnika
o zapornikih vesti na Kubi
Adrian Severin
,
Luis Yáñez-Barnuevo García
,
Emine Bozkurt
v imenu skupine S&D
PE439.690v01-00 B7‑0174/2010 Resolucija Evropskega parlamenta o zapornikih vesti na Kubi
Evropski parlament ,
– ob upoštevanju svojih prejšnjih resolucij o razmerah na Kubi, zlasti resolucij z dne 17. novembra 2004 in 2. februarja 2006,
– ob upoštevanju svojih prejšnjih resolucij o človekovih pravicah na svetu v letih 2004, 2005 in 2006 ter politiki Unije na področju človekovih pravic,
– ob upoštevanju resolucije z dne 14. decembra 2006 o mehanizmu spremljanja nagrade Saharova P6_TA(2006)0601 .
,
– ob upoštevanju izjave predsedstva Sveta z dne 14. decembra 2005 o Damah v belem ter predhodnih izjav z dne 26. marca 2003 in 5. junija 2003 o razmerah na Kubi,
– ob upoštevanju skupnega stališča Sveta 96/697/SZVP, ki je bilo sprejeto 2. decembra 1996 in se redno posodablja,
– ob upoštevanju sklepov Sveta za splošne zadeve in zunanje odnose z dne 18. junija 2007 o Kubi,
– ob upoštevanju sporočila visoke predstavnice Catherine Ashton o smrti Orlanda Zapate na Kubi,
– ob upoštevanju člena 110(2) svojega poslovnika,
A. ker ostaja varovanje univerzalnosti in nedeljivost človekovih pravic, vključno s civilnimi, političnimi, gospodarskimi, socialnimi in kulturnimi pravicami, eden glavnih ciljev Evropske unije,
B. ker je na desetine neodvisnih novinarjev, miroljubnih disidentov in zagovornikov človekovih pravic še vedno v zaporu,
C. ker je Parlament nagrado Saharova za svobodo misli v letu 2005 podelil Damam v belem; ker kubanske oblasti tej organizaciji niso dovolile potovanja na sedež Evropskega parlamenta, da bi nagrado prevzela, s čimer kršijo eno temeljnih človekovih pravic, in sicer pravico do izhoda iz svoje države in povratka vanjo, kot je opredeljena v splošni deklaraciji o človekovih pravicah,
D. ker je predsedstvo EU že ukrepalo v prid zapornikom vesti na Kubi,
E. ker je smrt Orlanda Zapate korak nazaj v spoštovanju človekovih pravic na Kubi,
1. globoko obžaluje nepotrebno in kruto smrt kubanskega oporečnika, ki je nastopila po dolgotrajni gladovni stavki;
2. obžaluje, da ni bilo pomembnejšega odziva kubanskih oblasti na pozive mednarodne skupnosti k izpustitvi vseh političnih zapornikov;
3. zahteva od kubanske vlade, da nemudoma, dokončno in brezpogojno izpusti vse zapornike vesti;
4. obžaluje, da ni bila uslišana zahteva Sveta in Evropskega parlamenta po takojšnji izpustitvi vseh političnih zapornikov in zapornikov vesti, ter vztraja, da je zapiranje drugače mislečih na Kubi zaradi njihovih idealov in miroljubnih političnih dejavnosti v nasprotju s Splošno deklaracijo o človekovih pravicah;
5. poziva Svet in Komisijo, naj še naprej sprejemata ustrezne ukrepe za izpustitev političnih zapornikov ter spodbujanje in zagotavljanje delovanja zagovornikov človekovih pravic;
6. poziva evropske institucije, naj brezpogojno podprejo in brez pomislekov spodbudijo začetek miroljubnega procesa politične tranzicije k večstrankarski demokraciji na Kubi;
7. izraža globoko solidarnost s kubanskim ljudstvom in podpira Kubance na njihovi poti k demokraciji ter spoštovanju in spodbujanju temeljnih svoboščin;
8. naroči svojemu predsedniku, naj to resolucijo posreduje Svetu, Komisiji, rotacijskemu predsedstvu EU, visoki predstavnici, Evro-latinskoameriški parlamentarni skupščini ter kubanski vladi.
