21.4.2008
PREDLOG RESOLUCIJE
k izjavi Komisije
v skladu s členom 103(2) poslovnika,
ki ga predlaga Michael Cramer
v imenu skupine Verts/ALE
o brodolomu ladje New Flame in njegovih posledicah v zalivu Algeciras
Resolucija Evropskega parlamenta o brodolomu ladje New Flame in njegovih posledicah v zalivu Algeciras
Evropski parlament ,
–
ob upoštevanju svojih predhodnih resolucij o nesrečah na morju in onesnaženju ter o pomorski politiki in strategiji,
–
ob upoštevanju svojih sklepov o tretjem paketu na področju pomorske varnosti,
–
ob upoštevanju člena 103(2) svojega poslovnika,
A.
ker sta 12. avgusta 2007 tovorna ladja New Flame in tanker Torm Gertrud trčila ob obali Gibraltarja, kar je povzročilo potopitev ladje New Flame ,
B.
ker ladja New Flame zdaj leži na morskem dnu in ker je lahko nosila skoraj 42.000 ton tovora in vsebuje vsaj 27.000 ton kovinskih odpadkov, bi lahko ogrozila kakovost vode in še zvišala koncentracijo težkih kovin na tem območju; ker javnost ne pozna informacij o preostalem tovoru na ladji in je zato težko določiti skupni okoljski vpliv,
C.
ker ladja New Flame osem mesecev po potopitvi še vedno pomeni stalno grožnjo okolju kot vir izlivanja goriva v morje, do katerega je prišlo že sedemkrat, grozijo pa še nova izlitja, ker se gorivo, ki se izlije v morje, hitro širi in doseže tudi obalo ter prekrije njen velik del,
D.
ker je obalno prebivalstvo in okolje na območju zaliva Algeciras še dodatno ogroženo zaradi pomorskega prometa in dejavnosti pretakanja goriva ter zaradi drugih virov onesnaženja na tem območju,
E.
ker bi potencialni prelom ladje na dva dela lahko onesnažil morsko dno in morje ter poškodoval bližnja ribolovna območja in škodoval obalnemu turizmu,
F.
ker ta in druge nesreče na morju, na primer nesreči tankerjev Erika in Prestige , ter onesnaževanje z ladij na splošno prispevajo k večjemu zavedanju potencialnih nevarnosti, ki jih prinašajo tovrstne nesreče,
G.
ker je Evropski parlament že pred časom sprejel predloge sprememb v prvem branju tretjega paketa na področju pomorske varnosti, ki vsebujejo devet zakonodajnih predlogov,
1.
poziva Španijo, Združeno kraljestvo in Gibraltar, naj pospešijo svoje tristransko komuniciranje in sodelovanje, da bi preprečili potencialno nadaljnje onesnaženja zaradi ladje New Flame ;
2.
poudarja, da morajo Španija, Združeno kraljestvo in Gibraltar ustanoviti skupni nadzorni organ za boljšo izmenjavo informacij, da bi preprečili tovrstne nesreče in učinkoviteje upravljali dejavnosti pretakanja goriva, ki se odvijajo v zalivu Algeciras;
3.
spodbuja pristanišči Algeciras in Gibraltar, naj izboljšata komunikacijo in sodelovanje ter dejavnosti svoje pomorske inšpekcije;
4.
poziva k varni odstranitvi goriva iz kontejnerjev in k odstranitvi ladje;
5.
zahteva natančno in pregledno toksikološko analizo odpadnih kovin;
6.
poziva k obveznosti, da morajo vsi vključeni partnerji imeti veljavno dovoljenje za ravnanje s komunalnimi odpadki;
7.
podpira andaluzijsko vlado pri njeni zahtevi po takojšnji odstranitvi in nadomestilu, ki ga morajo izplačati lastniki ladje New Flame in zavarovalnica, pri kateri je bila ladja zavarovana;
8.
poziva Komisijo in Evropsko agencijo za pomorsko varnost, naj nudita vso pomoč pri omenjenemu tristranskemu sodelovanju, da bi zagotovili zaščito okolja v tem ogroženem območju v skladu z okoljskimi cilji iz zakonodaje EU in mednarodnimi instrumenti;
9.
ponovno poziva Svet, naj pospeši svoj postopek odločanja o predlogu skupnega stališča o tretjem paketu na področju pomorske varnosti ter naj maja 2008 Evropskemu parlamentu pošlje pet zakonodajnih točk, o zadnjih dveh pa naj odloča septembra 2008;
10.
spodbuja Komisijo, naj poda predloge za izboljšanje zakonodaje o zaščiti okoljsko občutljivih čezmejnih območij, vključno z bolj intenzivnim (satelitskim) nadzorom in spremljanjem ladij, zlasti tistih z nevarnim in onesnažujočim blagom;
11.
naroči svojemu predsedniku, naj to resolucijo posreduje Svetu, Komisiji, Evropski agenciji za pomorsko varnost, parlamentom držav članic in ustreznim regionalnim organom.
