Poziv k boljšim prizadevanjem za energetsko učinkovitost
Energija
2009-02-19 - 14:49
Evropski uniji morda ne bo uspelo doseči zastavljenih ciljev v boju proti podnebnim spremembam, ker so številni nacionalni načrti preskromno zastavljeni, njihovo izvajanje pa prepozno. Poslanci zato pozivajo, da bi moralo 20-odstotno povečanja energetske učinkovitosti do leta 2020 postati pravno zavezujoč cilj.
Sporočilo Komisije "Akcijski načrt za energetsko učinkovitost: uresničitev možnosti" ugotavlja, da Evropska unija zapravi več kot 20 odstotkov svoje energije zaradi neučinkovitosti. Z izboljšanjem učinkovitosti bi Unija porabila približno 400 mtoe (milijonov ton naftnega ekvivalenta) manj primarne energije, emisije CO2 bi se znižale za približno 860 milijonov ton, finančni prihranek pa bi se meril v milijardah evrov.
Poročevalec András GYÜRK (EPP-ED, HU) je prepričan, da bi morala biti energetska učinkovitost eden nosilnih stebrov skupne evropske energetske politike: "Z njenim izboljšanjem bi se namreč okrepila zanesljivost preskrbe z energijo v Evropi. Brez konkretnih ukrepov se lahko evropska odvisnost od uvoza energije, ki je zdaj 50-odstotna, poveča na 70 odstotkov v naslednjih 20 do 30 letih."
Dokument, ki ga je Parlament v četrtek potrdil s 616 glasovi za, 24 proti in 17 vzdržanimi glasovi, poziva Komisijo, naj določi, da sta energetska učinkovitost in varčevanje z energijo temelja energetske politike za Evropo. Cilj 20-odstotnega povečanja energetske učinkovitosti do leta 2020 bi zato moral postati pravno zavezujoč.
Tudi države članice bi morale biti bolj ambiciozne in svoje nacionalne akcijske načrte za energetsko učinkovitost spremeniti v praktično orodje za uresničevanje zastavljenih ciljev.
Pomanjkljivosti nacionalnih načrtov
Parlament sicer pozdravlja akcijske načrte držav članic, hkrati pa je zaskrbljen, ker številne zamude pri njihovi predložitvi in nekatere vsebine kažejo slabosti, ki lahko ogrozijo doseganje ciljev EU. Države in regije zato spodbuja, naj uporabljajo strukturne sklade za vzpostavitev tematskih omrežij, kot jih določa evropski delovni program za inteligentno energijo. Tako bi se bolje seznanili s praksami v drugih regijah glede učinkovite rabe energije in bi izmenjevali znanje in izkušnje na tem področju.
Učinkovitejše stanovanjske zgradbe
Poročilo se zavzema, da je treba v akcijske načrte vključiti tudi zamisli glede zahtev za energetsko učinkovitost stavb, kar je še posebej dobra priložnost za nove države članice. Pri stanovanjskih zgradbah je namreč mogoče privarčevati približno 27 odstotkov energije. Stanovanjski bloki, predvsem montažno grajeni, pa so pogosto v energetsko izjemno slabem stanju in tako žalosten dokaz energetske potratnosti.
Poslanci zato pozivajo k uvedbi vseevropskih zahtev za stavbe s pozitivno energijsko bilanco, saj bi lahko končnim porabnikom zmanjšale stroške. Pripraviti je treba natančen časovni razpored za standardizacijo in minimalen delež energije iz obnovljivih virov za nove in obstoječe stavbe. V zvezi s tem tudi pozivajo Komisijo, naj znatno poveča delež strukturnih skladov in Kohezijskega sklada, namenjen za izboljšanje energetske učinkovitosti obstoječih stanovanj.
Izboljšave v prometnem sektorju
Med predlogi Parlamenta je širitev cestninjenja tovornjakov. Informacijska in komunikacijska orodja namreč omogočajo uvedbo metod cestninjenja za cestni tovorni promet, ki ne pokrivajo samo omrežja hitrih cest. Poslanci se na tem področju zavzemajo za enotno zakonodajo o nadzoru tovornjakov.
Pametno merjenje, "zelena" javna naročila
Parlamentarci tudi ugotavljajo, da so ponudniki energije v številnih državah članicah že začeli izboljševati svoje sisteme pametnih merjenj porabe energije. Gospodinjstva je treba spodbuditi k širši uporabi sistemov, zato odbor podpira obvezno uvedbo pametnih števcev v vseh zgradbah v 10 letih.
Komisija pa naj bi med drugim preučila načine za okrepitev postopkov javnih naročil z dodatnim sistemom pogojev. V presojo naložb bi bilo tako treba obvezno vključiti stroške energije v celotnem življenjskem ciklu in uporabiti standarde energetske učinkovitosti. Organi oblasti na vseh ravneh bi morali ob tem prvi postaviti zgled prek izvajanja okolju prijaznih javnih naročil v svojih postopkih.
Poročilo: András Gyürk ( A6-0030/2009 ) - Spremljanje nacionalnih akcijskih načrtov za energetsko učinkovitost: prva ocena
Poročilo na lastno pobudo
Razprava: sreda, 18. februar 2009
Glasovanje: četrtek, 19. februar 2009
20090218IPR49829 Poročilo: András Gyürk (A6-0030/2009) - Spremljanje nacionalnih akcijskih načrtov za energetsko učinkovitost: prva ocena
-//EP//TEXT REPORT A6-2009-0030 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
