Predsednik Evropskega parlamenta obsodil teroristični napad na Severnem Irskem
Institucije
2009-03-09 - 19:03
Ob začetku marčnega plenarnega zasedanja v Strasbourgu je predsednik Parlamenta Hans-Gert Pöttering prebral izjavo o napadu na vojašnico britanske pehote Massereene v bližini Belfasta. Dejanje je ostro obsodil in izrazil sožalje družinam ubitih vojakov.
"Morilski napad na varnostne sile na Severnem Irskem je skrajno podlo dejanje, ki ga najostreje obsojam. Ob tem izrekam sožalje družinam in najbližjim ubitih vojakov, ki sta dala življenje v službi domovine. Gre za prvi umor vojakov na Severnem Irskem v 12 letih, ki pomeni napad na severnoirske demokratične institucije ter temelje svobodne in demokratične družbe za tamkajšnje prebivalce.
Med svojim nedavnim obiskom na Severnem Irskem sem se lahko sam prepričal o pridobitvah, ki jih je prinesel mirovni proces, kjer si člani obeh skupnosti skupaj prizadevajo za napredek in boljše življenje prihodnjih generacij ter poskušajo potisniti v pozabo zlo iz preteklosti. Morilci, ki so zagrešili ta napad, hočejo odstraniti demokracijo in normalno življenje s severnoirskih ulic. Vendar nimajo nobene podpore - ogromna večina prebivalcev odločno zavrača njihova dejanja. Ob tem izražamo polno solidarnost s tamkajšnjim prebivalstvom ter varnostnimi silami, ki poskušajo odkriti storilce in jih privesti pred roko pravice," je dejal Pöttering.
Poslanci so spomin na ubita vojaka nato počastili z minuto molka.
Izjava predsednika Parlamenta ob mednarodnem dnevu žensk
V nadaljevanju uvodnega nagovora je predsednik Pöttering spomnil kolegice in kolege na 8. marec, mednarodni dan žensk. Po čestitki poslankam in uslužbenkam Evropskega parlamenta je opozoril, da Evropa ne sme popustiti v prizadevanjih za doseganje enakopravnosti moških in žensk:
"Veliko je treba še postoriti, da bomo vzpostavili dejansko enakost spolov na vseh področjih naše družbe ter okrepili vlogo žensk na delovnih mestih, v civilni družbi in političnem življenju. Evropski parlament meni, da je delež žensk v lokalnih, nacionalnih in evropskih organih oblasti še vedno nezadovoljiv. Države članice morajo zato najti načine, kako spodbuditi in podpirati sodelovanje žensk v procesih odločanja tako na nacionalni kot mednarodni ravni.
Do naslednjih evropskih volitev je še nekaj mesecev. Udeležba volivk in žensko zastopstvo v Parlamentu sta izjemnega pomena za demokratični napredek tako Evropske unije kakor tudi celotne družbe."
20090306IPR51101
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
