P6_TA(2005)0382
Iran
B6-0537 , 0538 , 0539 in 0546/2005
Resolucija Evropskega parlamenta o Iranu
Evropski parlament
, –
ob upoštevanju svojih prejšnjih resolucij o Iranu, zlasti tistih z dne 28. oktobra 2004 UL C 174 E, 14.7.2005, str. 190.
in z dne 13. januarja 2005 UL C 247 E, 6.10.2005, str. 159.
,
–
ob upoštevanju dialoga o človekovih pravicah med EU in Iranom, ki je potekal do nedavnega in ob katerem se je iranska vlada obvezala, da bo okrepila spoštovanje človekovih pravic in pravne države,
–
ob upoštevanju Splošne deklaracije ZN o človekovih pravicah in Mednarodnega pakta o državljanskih in političnih pravicah, kakor tudi Konvencije ZN o otrokovih pravicah, katerih država podpisnica je Iran,
–
ob upoštevanju odločitve Irana z dne 1. avgusta 2005, da bo zopet začel z dejavnostmi spreminjanja urana v nasprotju z obveznostmi iz Pariškega sporazuma, in ker je Iran 10. avgusta 2005 odstranil pečate s svojih proizvodnih linij za uranov tetrafluorid v svojem objektu za spreminjanje urana blizu Isfahana ter zopet začel z dejavnostmi jedrskega gorivnega kroga,
–
ob upoštevanju resolucije, ki jo je svet guvernerjev Mednarodne agencije za atomsko energijo (IAEA) sprejel dne 11. avgusta 2005 o "Izvajanju varnostnega sporazuma Pogodbe o neširjenju jedrskega orožja v Islamski republiki Iran", ki poziva Iran k vnovični popolni opustitvi vseh dejavnosti, povezanih z bogatenjem urana na enaki prostovoljni in pravno nezavezujoči podlagi, kot je bilo zahtevano v prejšnjih resolucijah sveta guvernerjev, ter k dovoljenju, da generalni direktor ponovno zapečati odstranjene pečate na objektu brez sklicevanja na vprašanje o tem, ali Iran krši Pogodbo o neširjenju jedrskega orožja,
–
ob upoštevanju resolucije Sveta guvernerjev IAEA z dne 24. septembra 2005,
–
ob upoštevanju sklepov Sveta o Iranu, zlasti tistih z dne 16. marca 2005 in 3. oktobra 2005,
–
ob upoštevanju sedmega letnega poročila EU o človekovih pravicah (2005), ki ga je sprejel Svet dne 3. oktobra 2005,
–
ob upoštevanju člena 103(4) svojega Poslovnika,
A.
ker je v členu IV Pogodbe o neširjenju jedrskega orožja določeno:"Nič v tej pogodbi se ne sme interpretirati tako, da bi bila s tem prizadeta neodtujljiva pravica vseh podpisnikov pogodbe do razvoja raziskav, proizvodnje in uporabe jedrske energije v miroljubne namene brez diskriminacije in v skladu s členoma I in II te pogodbe.";
B.
ker je Iran trojki EU (Nemčiji, Franciji in Veliki Britaniji) obljubil, da bo uporabljal dodatni protokol k Pogodbe o neširjenju jedrskega orožja tudi če ga ni ratificiral,
C.
ker IAEA trdi, da Iran v podaljšanem časovnem obdobju mnogokrat ni izpolnil svojih obveznosti v skladu z varnostnim sporazumom Pogodbe o neširjenju jedrskega orožja glede poročanja o jedrskem materialu, njegovi obdelavi in uporabi, kakor tudi prijavi objektov, kjer je potekala obdelava tega materiala in kjer je bil shranjen,
D.
ker je IAEA v prejšnjih resolucijah izrazila svojo negotovost glede motivov Irana, ker ni podal pomembnih izjav, in poudarila svojo zaskrbljenost glede še vedno trajajočih vrzeli v svojem razumevanju mnogih spremenljivih vidikov iranskega jedrskega programa, povezanih s širjenjem orožja,
E.
ker je IAEA poudarila, da je za obravnavanje odprtih vprašanj nujno v celoti in trajno izvesti zaustavitev vseh dejavnosti, povezanih z bogatenjem urana, sporočenih IAEA dne 14. novembra 2004, kot prostovoljen in pravno nezavezujoč ukrep za vzpostavljanje zaupanja, kar mora preveriti IAEA,
F.
ker je Iran po prekinitvi pogovorov z trojko EU avgusta 2005 ponovno začel z dejavnostmi spreminjanja urana v svojem objektu za spreminjanje urana v Isfahanu in odstranil pečate, ki jih je na proizvodne linije v tem objektu namestil generalni direktor IAEA, pri tem pa ni zopet začel s samim bogatenjem urana,
G.
ker poročilo IAEA z dne 11. avgusta 2005 navaja, da kontaminacija z visokoobogatenim uranom (HEU), ki je bila pred časom odkrita na iranski jedrski opremi, izhaja iz Pakistana,
H..
ker svet guvernerjev IAEA v svoji resoluciji z dne 24. septembra 2005, ob ugotovitvi, da pomisleki, povezani z iranskim jedrskim programom, spadajo v obseg pristojnosti Varnostnega sveta ZN, od njegovega generalnega direktorja zahteva, da nadaljuje s svojimi prizadevanji za izvedbo te in prejšnjih resolucij ter za nadaljnji napredek v pogajanjih z Iranom,
I.
ker je Iran, zahvaljujoč povečanim pravicam nadzora iz dodatnega protokola k Pogodobi o neširjenju jedrskega orožja, država z največjim številom inšpekcijskih obiskov IAEA v zadnjih dveh letih, vključno s ponovno vzpostavljenimi aktivnostmi v Isfahanu, in ker se zato ne more dovolj poudariti zahtevane ratifikacije s strani Irana,
J.
ker so odnosi EU z Iranom v zadnjih letih temeljili na tridelnem pristopu, ki so ga zaznamovala pogajanja o sporazumu o trgovini in sodelovanju, politični dialog ter dialog o človekovih pravicah in ker se teh treh vidikov ne da ločiti,
K.
ker so se razmere v Iranu glede uresničevanja državljanskih pravic in političnih svoboščin od predsedniških volitev junija 2005 še poslabšale, kljub številnim zavezam iranske vlade za spodbujanje univerzalnih vrednot,
L.
ker organizaciji Amnesty International in Human Rights Watch v zadnjih nekaj mesecih vse pogosteje poročata o kršitvah človekovih pravic v Iranu,
M.
ker se povečuje število poročil o usmrtitvah in smrtnih obsodbah, ki očitno kršijo mednarodno priznana merila in standarde, zlasti proti mladoletnim prestopnikom in manjšinam,
N.
ker je zlasti zaskrbljen spričo čedalje večjega števila poročil o samovoljnih aretacijah in ustrahovanju novinarjev, spletnih novinarjev in avtorjev spletnih dnevnikov, zlasti Ahmanda Seraajeeja, aretiranega 30. junija 2005, ob ponovnem opozarjanju na trajajoče priprtje drugih novinarjev zgolj zato, ker so uresničevali svojo pravico do svobode izražanja, zlasti Akbarja Ganjja, ki so ga zaprli pred petimi leti skupaj s sedemnajstimi drugimi iranskimi novinarji in ki je bil zaradi 60 dnevne gladovne stavke v zelo slabem zdravstvenem stanju, njegovi ženi pa ne dovolijo obiska,
O.
zaskrbljen je tudi glede pravnika Abdolfataha Soltanija, ki je v zaprt v samici od 30. julija 2005 in je bil gostujoči govornik v EP v svoji funkciji ustanovnega člana Centra za obrambo človekovih pravic (DHRC – Defenders of Human Rights Centre),
P.
ker Iran še vedno ni podpisal Konvencije o odpravi vseh oblik diskriminacije žensk,
Q.
globoko je zaskrbljen zaradi pomanjkanja sodelovanja glede dialoga o človekovih pravicah med EU in Iranom, ki je potekal do nedavnega, in vznemirjen, ker znotraj tega dialoga ni nobenih znakov izvrševanja obveze Irana, da bo okrepil spoštovanje človekovih pravic in pravne države,
Jedrsko vprašanje
1.
toplo pozdravlja poskus trojke EU, da bi s pogajanji našli rešitev za jedrski spor z Iranom, poudarja pomembno vlogo, ki jo ima IAEA in jo poziva, da v polni meri izkoristi svoje možnosti nadzora in inšpekcijskih pregledov;
2.
popolnoma podpira resolucijo, ki jo je 24. septembra 2005 sprejel svet guvernerjev IAEA in ki kritizira Iran zaradi neupoštevanja statuta IAEA ter poudarja od tod izvirajoče nezaupanje v to, ali je iranski jedrski program namenjen izključno v miroljubne namene;
3.
poziva Iran k ponovnemu polni in trajni opustitvi vseh vidikov njegovih dejavnosti glede bogatenja urana, vključno s pomočjo testov ali proizvodnje v objektu za spreminjanje urana v Isfahanu ter k dovoljenju, da generalni direktor IAEA ponovno zapečati pečate, ki so bili odstranjeni s tega objekta;
4.
nadalje poziva Iran k polnemu sodelovanju z inšpektorji IAEA in k izvajanju ukrepov za preglednost, ki segajo preko formalnih zahtev varnostnega sporazuma Pogodbe o neširjenju jedrskega orožja in dodatnega protokola k Pogodbi o neširjenju jedrskega orožja ter vključujejo dostop do posameznih oseb, dokumentacije o preskrbi, dvojni uporabi opreme, posameznih delavnicah v lasti vojske in krajih, kjer potekajo raziskave in razvoj;
5.
nadalje poziva Iran k ponovnemu razmisleku o izgradnji raziskovalnega reaktorja, moderiranega s težko vodo, ter k hitri ratifikaciji in celovitemu izvajanju dodatnega protokola k Pogodbi o neširjenju jedrskega orožja, saj bodo tovrstni ukrepi pripomogli k nadaljnjem razvijanju zaupanja v izključno miroljubno naravo iranskega jedrskega programa;
6.
poziva Iran, da čas pred naslednjo sejo sveta guvernerjev IAEA, ki bo novembra 2005, izkoristi za oživitev pogovorov s trojko EU, ki naj potekajo v sproščenem ozračju zaupanja in brez groženj;
7.
odločno podpira sklepe Sveta o Iranu z dne 3. oktobra 2005, zlasti pa nenehno prizadevanje EU za diplomatsko rešitev mednarodnih pomislekov glede jedrskega programa Irana z namenom umirjanja situacije;
8.
poziva vlado ZDA, naj aktivno podpre pogajanja med trojko EU in Iranom, s tem, da Iranu poda varnostna zagotovila;
9.
pozdravlja izjavo, ki jo je v Brightonu podal minister za zunanje zadeve Velike Britanije in predsedujoči Sveta EU Jack Straw z dne 28. septembra 2005 o tem, da navkljub izjavi predsednika ZDA Georga Busha, da so "vse možnosti odprte", niti ZDA niti Evropa ne razmišljata o vojaškem ukrepanju v Iranu v zvezi s spornim jedrskim programom zato, ker to ne bo rešilo vprašanja;
10.
meni, da ima Iran pravico do razvoja jedrskega programa v skladu s členom IV Pogodbe o neširjenju jedrskega orožja in podpira predloge EU za sodelovanje z Iranom na jedrskem področju za uporabo v miroljubne namene;
11.
obžaluje obstoječa dvojna merila obravnavanja držav, ki imajo oziroma nimajo jedrskega orožja, kar se lahko prepreči samo z verodostojnimi koraki v smeri jedrske razorožitve, in poziva EU, naj prevzame vodstvo v prizadevanjih, da se pogajanja o jedrski razorožitvi premaknejo z mrtve točke;
12.
poudarja pomembnost sodelovanja z ZDA, Rusijo, Kitajsko in neuvrščenimi državami, zato da bi razmislili o dopolnilnih konceptih (kot je južnoafriški predlog) z namenom, da bi dosegli celovit dogovor z Iranom o jedrskih objektih v tej državi in njihovi uporabi, ki upošteva iranska varnostna vprašanja; ponovno potrjuje, da nobeno vojaško ukrepanje ne bi smelo priti v poštev za rešitev sedanje krize;
13.
meni, da bi takšen celovit sporazum lahko prispeval k trajnemu sistemu regionalne varnosti, ki bi vključeval Indijo, Pakistan in druge jedrske sile ter meni, da bi moral Iran, kot regionalna sila, prevzeti svojo odgovornost in prispevati k Bližnjemu vzhodu brez orožja za množično uničevanje.
14.
poziva Svet k sprožitvi pobude o varnostni razsežnosti celotne regije, da bi se preprečila širitev jedrskega orožja in kakršni koli spori;
15.
poudarja, da je sklenitev sporazuma o sodelovanju in trgovini med Iranom in EU odvisna od znatnega izboljšanja razmer v Iranu na področju človekovih pravic, pa tudi od popolnega sodelovanja Irana z IAEA ter objektivnega jamstva o uporabi njegovega jedrskega programa v miroljubne namene;
Človekove pravice
16.
ostro obsoja izrečene smrtne obsodbe in usmrtitve mladoletnih prestopnikov
in mladoletnikov, zlasti v povezavi s kaznovanjem zaradi spolnih odnosov in spolne usmerjenosti, ki v skladu z mednarodnimi pravnimi standardi ne štejejo za kazniva dejanja,
ter poziva iranske oblasti k spoštovanju mednarodno priznanih pravnih varovalk, med drugim glede mladoletnikov;
17.
poziva iranske oblasti k takojšnji ustavitvi vseh usmrtitev mladoletnih prestopnikov in k preprečevanju nadaljnjega izvrševanja smrtne kazni, zlasti za mladoletnike, in predvsem k preprečitvi usmrtitve sledečih oseb: Milada Bakhtiarija starega 17 let, Husseina Haghija starega 16 let, Husseina Taranja starega 17 let, Farshada Saeedija starega 17 let in Saeeda Khorramija starega 16 let;
18.
poziva iranske oblasti k spoštovanju določil Mednarodnega pakta o državljanskih in političnih pravicah ter Konvencije ZN o otrokovih pravicah, ki določata, da se smrtna kazen ne izvaja za prekrške, ki so jih storile osebe, ki so bile v času storitve prekrška mlajše od 18 let, in zato zahteva spremembo zakonsko določene starosti za polnoletnost v Iranu na 18 let;
19.
obsoja ravnanje z manjšinami kot so Kurdi, ki predstavljajo približno 9 % celotnega prebivalstva in so diskriminirani in preganjani zaradi verskih prepričanj in etnične pripadnosti, ter na osnovi pričanja Miloona Kotharija, posebnega poročevalca ZN o ustreznosti bivališč, razseljevanje prebivalstva v okolici mesta Ahwaz, regionalnega središča province Khuzestan, kjer so Arabci etnična večina;
20.
obsoja aretacije in zapiranja spletnih novinarjev in avtorjev spletnih dnevnikov ter vzporedno cenzuro več različnih spletnih publikacij, dnevnikov in strani, prav tako nedavne samovoljne aretacije novinarjev in resno omejevanje sredstev javnega obveščanja v Iranu in zato poziva iranske oblasti, zlasti iranski parlament, k izpolnjevanju obveznosti Mednarodnega pakta o državljanskih in političnih pravicah ter predvsem k dopustitvi pravice do svobodnega izražanja mnenja na spletnih straneh, spletnih dnevnikih in v tisku;
21.
poziva predsedstvo Sveta in diplomatske predstavnike držav članic v Iranu, da začnejo nemudoma usklajeno delovati glede rešitve zgoraj navedenih težav, zlasti s prizadevanji za takojšnjo izpustitev novinarjev, spletnih novinarjev in avtorjev spletnih dnevnikov, ki so preganjani ali obsojeni za kazniva dejanja, povezana s tiskom in izražanjem mnenj;
22.
poziva iranske oblasti, predvsem da brezpogojno izpustijo Akbarja Ganjija, ki je po več kot petih letih zapora in 60 dnevni gladovni stavki v slabem zdravstvenem stanju, potem ko je odslužil pet in pol od šestih let kazni za dejanja, povezana s tiskom in izražanjem mnenj, prav tako poziva iranske oblasti k izpustitvi pravnika Abdolfattaha Soltanija, ki je priprt od 30. julija 2005;
23.
poziva predstavnike držav članic v Teheranu, da nujno zaprosijo iranske oblasti za pridobitev podrobnih informacij o situaciji g. Ganjia in za odobritev obiska;
24.
poziva Iran k podpisu Konvencije o odpravi vseh oblik diskriminacije žensk in obsoja naraščanje števila aretacij in kaznovanja žensk zaradi "neprimernega nošenja tančice";
25.
poziva Iran k ponovnemu začetku dialoga EU-Iran o človekovih pravicah z Evropsko unijo in nadalje poziva Svet in Komisijo k pozornemu spremljanju razvoja dogodkov v Iranu in tudi k izpostavitvi konkretnih primerov kršenja človekovih pravic v okviru dialoga;
26.
poziva Komisijo, da učinkovito uporabi Evropsko pobudo za demokracijo in človekove pravice za krepitev stikov in sodelovanja z iransko civilno družbo in neodvisnimi javnimi občili, ter da nadalje skupaj z Evropskim parlamentom podpre demokracijo in spoštovanje človekovih pravic v Iranu;
27.
poziva Svet, naj preuči možnosti, ki bi Parlamentu dovoljevale vključevanje v postopek rednega dopolnjevanja skupnega stališča Sveta št. 2001/931/SZVP z dne 27. decembra 2001 o izvajanju posebnih ukrepov za boj proti terorizmu, upoštevajoč razvoj dogodkov od leta 2001 naprej;
o
o o
28.
naroči svojemu predsedniku, naj to resolucijo posreduje Svetu in Komisiji, visokemu predstavniku za SZVP, vladam in parlamentom držav članic in državam, ki so navedene v tej resoluciji, generalnemu direktorju IAEA, komisarju ZN za človekove pravice, predsedniku vrhovnega sodišča v Iranu ter vladi in Majlisu (parlamentu) Irana.
