Visoki predstavnik za Zavezništvo civilizacij v Parlamentu
Zunanji odnosi
2008-10-22 - 18:04
Na slavnostnem delu zasedanja je Evropski parlament v sredo opoldne nagovoril Jorge Sampaio, visoki predstavnik Združenih narodov za zavezništvo civilizacij. Njegov nastop je bil del dejavnosti Parlamenta v evropskem letu medkulturnega dialoga.
Zavezništvo civilizacij je pobuda, ki v okviru ZN deluje od leta 2005, njen namen pa je spodbuditi medsebojno razumevanje in sodelovanje med narodi različnih kultur ter religij in tako preseči razdvajanja ter ekstremizem. Zavezništvo pri delovanju podpira "skupina prijateljev", ki združuje 85 držav in mednarodnih organizacij.
V uvodnem nagovoru je predsednik Parlamenta Hans-Gert Pöttering poudaril skupne točke med Zavezništvom civilizacij in Evropskim parlamentom, saj se oba zavzemata za več stikov med kulturami. V družbi bi morali narediti več kot le simbolične korake na tem področju in Parlament je ta prizadevanja že podkrepil s konkretnimi projekti.
Sporočilo generalnega sekretarja Združenih narodov
Sampaio je na začetku svojega nastopa prebral sporočilo generalnega sekretarja Ban Ki Muna, ki je zapisal, da "Evropa, tako kot drugi deli sveta, je pred številnimi izzivi za spodbujanje medkulturnega dialoga. Priseljevanje, ekonomska negotovost in politične napetosti povzročajo določeno napetost med različnimi kulturnimi, etničnimi in verskimi skupinami. Toda prav v vašem delu sveta, kjer so konstruktivni stiki človeštvu stoletja omogočali napredek, so številne priložnosti za spravo in sodelovanje. (...) Strpnost med kulturami, dialog, spoštovanje in razumevanje morajo biti stebri, na katerih naj se gradi boljši svet."
Zavezništvo civilizacij je odgovor na izzive kulturne raznolikosti
Po besedah visokega predstavnika ZN Jorgea Sampaia je zavezništvo odgovor na sodobni globalni izziv, ki ga v času globalizacije, povečanega priseljevanja in odzivov po 11. septembru predstavlja "neizmerna etnična, kulturna in verska različnost naših družb ter naraščajoče težave skupnega življenja. (...) Povečujejo se razlike vseh vrst, socialna kohezija razpada, prepadi med družbami so vedno večji, kar se odraža v povečani napetosti, medsebojnem nezaupanju, polariziranih dojemanjih in pogledih nasvet ter porastu ekstremizma."
Poudaril je, da nas niti globalna finančna kriza ne sme odvrniti od reševanja teh globokih problemov. Zavezništvo civilizacij zato spodbuja projekte, ki združujejo globalni pristop z izvajanjem na lokalni ravni. Takšen je tudi akcijski načrt sodelovanja med Zavezništvom in Evropsko unijo, ob tem pa je Sampaio pozdravil pobudo za nadaljevanje dela ob letu medkulturnega dialoga tudi po letu 2008, pri čemer bi lahko bila naslednja postaja sodelovanje z Unijo za Sredozemlje.
Integracija manjšin, predvsem muslimanov, ter vprašanje evropske identitete
Govornik si je nato zastavil vprašanje, kako v Evropo vključiti vse manjšine, predvsem pa tukajšnje muslimane, kako razvijati odnose s Sredozemljem in kje postaviti meje evropskemu projektu. Po njegovem je prav vprašanje vključevanja muslimanov v evropsko družbo ključno vprašanje, saj demografski pritiski povzročajo vznemirjenje: "Po mojem mnenju vprašanje muslimanov v Evropi ni vprašanje islama in Zahoda, temveč akutno vprašanje integracije in s tem evropske identitete."
Za uspešno integracijo muslimanov v evropske družbe bi rabili nove politike na vseh ravneh, od demokratičnega upravljanja do kulturne raznolikosti, izobraževanja o človekovih pravicah, državljanstvu in religijah.
Ni spopada med civilizacijami
Sampaio je razvil tezo, da "zato, ker živimo v času mednarodnih napetosti in smo občutljivi na medsebojno spoštovanje, so vedno glasnejše domneve o neizogibnem spopadu civilizacij. Toda velika večina ljudi zavrača skrajneže v družbah in podpira spoštovanje verske ter kulturne različnosti".
Rešitev so človekove pravice
V zaključku je visoki gost predlagal dva načina poti iz trenutnega položaja. Najprej je treba v razdeljenih skupnostih narediti miselni preskok, nato pa razviti demokratično upravljanje kulturne raznolikosti.
V Evropi bi to pomenilo oblikovanje skupne identitete državljanov, "le tako pa bi kulturna raznolikost lahko šla v korak z varovanjem človekovih pravic in temeljnih svoboščin, z zagotavljanjem enakih možnosti za vse, ob ekonomski solidarnosti ter družbeni koheziji."
20081021IPR40244
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
