Evropska perspektiva za Albanijo in Kosovo
Zunanji odnosi
Plenarno zasedanje
2010-07-08 - 13:23
Albanija je sicer napredovala pri izvajanju reform, vendar mora storiti več v boju proti korupciji, medtem ko bi morale članice EU zavzeti enotno stališče do Kosova. Parlament je v četrtek potrdil dve resoluciji o tem, kako obe državi napredujeta v približevanju Uniji. Poslanci bi njuno članstvo podprli, če bosta izpolnjevali koebenhavnska merila za vstop
Resolucija o Kosovu izraža prepričanje, da bi parlamentarci pozdravili priznanje neodvisnosti te države s strani vseh članic Unije. Samostojnosti Kosova, ki je bila razglašena 18. februarja 2008 in jo priznava 66 držav, namreč od članic EU ne priznavajo Ciper, Grčija, Romunija, Slovaška in Španija.
Po mnenju predlagateljice besedila Ulrike Lunacek (Zeleni/EFA, AT) bi morale države Unije uskladiti svoje stališče do vprašanja Kosova, hkrati pa Parlament tudi nasprotuje možnosti razdelitve države med Srbijo in Albanijo. Ne glede na razlike med državami članicami kar zadeva status Kosova, pa je bistvena zaveza, da Unija vzpostavi odnose z njim in tako ohranja stabilnost ter varnost v neposrednem sosedstvu.
Vizumska liberalizacija
Poslanci zahtevajo konkretne ukrepe, da bi koristi sodelovanja z EU postale bolj oprijemljive za državljane Kosova. Zavzemajo se za ukinitev vizumov, ko bo država izpolnila vse pogoje. Komisija bi morala zato oblasti v Prištini obvestiti, katere ukrepe morajo izvesti, da bo lahko pripravila načrt za liberalizacijo vizumske ureditve.
Reforme, zlasti boj proti korupciji
Leto 2010 je ključno tako za kosovsko vlado in upravo, da bi doseže napredek pri izvajanju ključnih reform, kot so boj proti korupciji in organiziranemu kriminalu, decentralizacija in reforma javne uprave, poudarjajo poslanci, ki so zelo zaskrbljeni zaradi razširjenosti korupcije, ki skupaj z organiziranim kriminalom ostaja eden največjih problemov na Kosovu.
Sever Kosova
Drug razlog za zaskrbljenost so razmere na severu Kosova, kjer skrajne skupine in organizirani kriminal izvajajo pritisk na civilno družbo: v srbskih demonstracijah v Mitrovici je bil 2. julija ubit en protestnik, 5. julija pa je bil ranjen tudi srbski poslanec kosovskega parlamenta. Poslanci zato ostro obsojajo vse oblike nasilja in pozivajo politične stranke na Kosovu, naj ob takih primerih ravnajo odgovorno.
Parlament še meni, da bi bilo treba misijo EULEX za vzpostavljanje pravne države okrepiti in izboljšati odnose med narodnostnima skupnostnima z obveščanjem lokalnega prebivalstva o ciljih evropske misije.
Resolucija je bila sprejeta z 455 glasovi za, 155 proti in 28 vzdržanimi glasovi.
Boljše izvajanje reform v Albaniji
Evropski poslanci priznavajo napredek Albanije pri reformah, vendar pa poudarjajo, da je treba še dodatno utrditi demokracijo in pravno državo, vključno z reformo pravosodnega sistema ter bojem proti korupciji, ki ostaja velik politični izziv. Predlog besedila je sicer pripravil Nikolaos Chountis (GUE/NGL, GR) .
Resolucija poziva politične akterje v državi, naj se premaknejo z mrtve točke, kjer stojijo že od parlamentarnih volitev junija 2009. Poudarja, da so polno delujoče institucije države, še zlasti Parlament, hrbtenica stabilnega demokratičnega sistema in pomemben politični kriterij za vključevanje v EU.
Ukinitev vizumov za albanske državljane
Parlament je zadovoljen glede albanskih pobud za ukinitev vizumov za sosednje države, kar je pozitiven korak, ki bo omogočil stike med ljudmi in okrepil regionalno spravo. Meni pa tudi, da je treba take pobude izvajati skupaj s procesom liberalizacije vizumskih režimov med schengenskimi državami in državami zahodnega Balkana
Evropska komisija je 27. maja predlagala ukinitev vizumske obveznosti za državljane Albanije, ki že imajo biometrične potne liste. Pogoj, ki je bil ob tem postavljen oblastem v Tirani, pa je, da morajo bolje poskrbeti za reintegracijo povratnikov iz tujine in dosledno izvajati zakonodajo za boj proti organiziranemu kriminalu ter korupciji. Nadzor izvajanja bi Komisija lahko opravila že poleti, da bi Svet in Parlament sprejela odločitev še letos.
Besedilo so poslanci potrdili s 567 glasovi za, 47 proti in 19 vzdržanimi glasovi.
20100707IPR78046
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
