25.9.2007
PREDLOG RESOLUCIJE
k izjavi Sveta in Komisije
v skladu s členom 103(2) Poslovnika,
ki ga vlagajo Jules Maaten, Marco Cappato, Marco Pannella in Annemie Neyts-Uyttebroeck
v imenu skupine ALDE
o Burmi
Resolucija Evropskega parlamenta o Burmi
Evropski parlament ,
–
ob upoštevanju svojih prejšnjih resolucij o Burmi, natančneje tiste z dne 6. septembra 2007,
–
ob upoštevanju člena 103(2) svojega poslovnika,
A.
ker je veliko ljudi, vključno z menihi, bilo aretiranih, ker so miroljubno demonstrirali in izražali svoje nezadovoljstvo s slabim vladanjem vojaške hunte;
B.
ker so menihi pred enim tednom protestirali, ker se vlada ni opravičila za dejstvo, da je bilo med demonstracijo v osrednjem mestu Pakoku pred tremi tedni pretepenih nekaj menihov in ker se je pretekli mesec odločila, da podvoji cene goriva;
C.
ker so demonstracije izbruhnile kljub govoricam, da bodo vladne sile začele s velikim in nasilnim napadom, kot je bil napad vojaških sil leta 1988, v katerem je umrlo na tisoče burmanskih državljanov;
D.
ker so vojaške sile objavile še eno grožnjo, da bo ta ukrep usmerjen proti tistim, ki bodo kršili ukaz, naj prenehajo s protivladnimi protesti;
F.
ker meni, da se ne sme več odlašati z obravnavo trenutnega stanja v Burmi v varnostnem svetu Združenih narodov,
1.
poziva predsedstvo EU, generalnega sekretarja Asean, mednarodno skupnost in varnostni svet ZN, naj nemudoma ukrepajo, da bi preprečili nadaljnje človeške žrtve v Burmi;
2.
zato poziva varnostni svet ZN, naj razmere v Burmi nujno obravnava in naj generalnega sekretarja ZN pooblasti za pogajanja, ki bodo Burmi prinesla nacionalno spravo in omogočila prehod v demokracijo, ter poziva varnostni svet ZN, naj primerno ukrepa in uvede dodatne gospodarske sankcije proti Burmi, da bi izsilil spremembe;
3.
obsoja državni svet za mir in razvoj, ker že več kot štirideset let neusmiljeno zatira burmansko ljudstvo in ker ni dosegel nikakršnega pomembnega napredka proti demokraciji;
4.
obsoja popolno nezanimanje vojaške diktature za blagor burmanskega ljudstva;
5.
poziva k zaustavitvi nelegitimnega ustavnega procesa, ki se sedaj odvija, in k njegovi nadomestitvi s popolnoma reprezentančno nacionalno konvencijo, ki bo vključevala Nacionalno ligo za demokracijo in druge politične stranke in skupine, ob upoštevanju priporočila generalnega sekretarja Združenih narodov, da se ta proces spremeni v vključujoč in demokratičen ustavodajni postopek;
6.
zahteva takojšnji in brezpogojni izpust Aung San Su Či in drugih političnih zapornikov;
7.
prosi Evropsko komisijo, naj poskrbi za potrebna sredstva znotraj instrumenta za demokracijo in človekove pravice, da bi dejavno podpiral gibanje za demokracijo in nevladne organizacije, ki delujejo v smeri krepitve dobrega upravljanja v Burmi;
8.
naroči svojemu predsedniku, naj to resolucijo posreduje Svetu, Komisiji, vladam držav članic, vladam držav Aseana, Nacionalni ligi za demokracijo, državnemu svetu za mir in razvoj ter generalnemu sekretarju Združenih narodov.
