8. 2. 2012 B7-0052/2012 PREDLOG RESOLUCIJE ob zaključku razprave o izjavi podpredsednice Komisije/visoke predstavnice Unije za zunanje zadeve in varnostno politiko
v skladu s členom 110(2) poslovnika
o političnih razmerah v Rusiji ( 2012/2505(RSP) )
Hannes Swoboda
,
Libor Rouček
,
Knut Fleckenstein
,
Ana Gomes
,
Pavel Poc
,
Kristian Vigenin
,
Mitro Repo
v imenu skupine S&D
PE479.478v01-00 B7‑0052/2012 Resolucija Evropskega parlamenta o političnih razmerah v Rusiji ( 2012/2505(RSP) )
Evropski parlament ,
– ob upoštevanju sporazuma o partnerstvu in sodelovanju med Evropsko unijo in Rusko federacijo, ki je začel veljati leta 1997 in je bil podaljšan do nadomestitve z novim sporazumom,
– ob upoštevanju tekočih pogajanj o novem sporazumu, ki bo zagotovil nov celostni okvir za odnose med EU in Rusijo, ter partnerstva za modernizacijo, sklenjenega leta 2010,
– ob upoštevanju svojih prejšnjih poročil in resolucij o Rusiji, zlasti resolucije z dne 14. decembra 2011 Sprejeta besedila, P7_TA(2011)0575 .
o volitvah v dumo in z dne 7. julija 2011 o pripravah na volitve v dumo Ruske federacije decembra 2011,
– ob upoštevanju končnega poročila urada OVSE za demokratične ustanove in človekove pravice o opazovanju volitev v dumo 4. decembra 2011, objavljenega 12. januarja 2012,
– ob upoštevanju končnega poročila parlamentarne skupščine Sveta Evrope z dne 23. januarja 2012 o opazovanju o ruskih parlamentarnih volitev ter njene izjave o povolilni delegaciji v Rusijo dne 21. januarja 2012,
– ob upoštevanju posvetovanj o človekovih pravicah med Evropsko unijo in Rusijo, predvsem zadnjega srečanja na to temo 29. novembra 2011,
– ob upoštevanju izjave podpredsednice Komisije/visoke predstavnice Unije za zunanje zadeve in varnostno politiko z dne 6. decembra 2011 o volitvah v dumo v Ruski federaciji z dne 6. decembra 2011 ter njenih govorov v 14. decembra 2011 v Strasbourgu o vrhunskem srečanju med EU in Rusijo ter 1. februarja 2011 o političnih razmerah v Rusiji,
– ob upoštevanju izjave predsednika Evropskega sveta Hermana Van Rompuya z dne 15. decembra 2011 po vrhunskem srečanju med EU in Rusijo,
– ob upoštevanju člena 110(2) svojega poslovnika,
A. ker se odnosi med EU in Rusijo v zadnjem desetletju nenehno razvijajo, kar je pripeljalo do močne in celovite soodvisnosti, ki se bo v prihodnje še povečala;
B. ker je sklenitev sporazuma o strateškem partnerstvu med EU in Rusko federacijo še vedno bistvena za nadaljnji razvoj in poglobitev sodelovanja med partnericama;
C. ker je še vedno prisotna zaskrbljenost zaradi dogodkov v Ruski federaciji, ki kažejo na nespoštovanje in neupoštevanje človekovih pravic ter skupno sprejetih demokratičnih načel, volilnih predpisov in postopkov; ker je Ruska federacija polnopravna članica Sveta Evrope in Organizacije za varnost in sodelovanje v Evropi ter se je s tem zavezala k spoštovanju načel demokracije in človekovih pravic;
D. ker je Evropsko sodišče za človekove pravice 12. aprila 2011 razsodilo proti okornim postopkom za registracijo političnih strank v Rusiji, ki niso v skladu z volilnimi standardi, ki sta jih določila Svet Evrope in OVSE; ker omejevanje registracije političnih strank in kandidatov omejuje politično konkurenco in pluralizem v Rusiji;
E. ker so kljub nedavnim omejenim pobudam za izboljšanje volilnih predpisov splošna pravila še vedno pretirano zapletena ter v nekaterih primerih nejasna, kar vodi do nedoslednega izvrševanja pravne podlage;
F. ker po končnem poročilu urada OVSE za demokratične ustanove in človekove pravice o opazovanju volitev se na volitvah v dumo 4. decembra 2011 niso popolnoma spoštovali standardi svobodnih in pravičnih volitev, saj jih je zaznamovalo prekrivanje države in vladajoče stranke, med drugim s premajhno neodvisnostjo volilne uprave, pristranskostjo medijev in neprimernim posredovanjem državnih organov na različnih ravneh; ker so bile v skladu s tem poročilom na volitvah v dumo storjene številne kršitve volilnega postopka ter očitne manipulacije in ker vse kaže na to, da je prišlo do polnjenja volilnih skrinjic z glasovnicami;
G. ker je ruski narod, zlasti protestniki „belega traku“, s številnimi demonstracijami po volitvah v dumo 4. decembra 2011 izrazil svojo željo po večji demokraciji in celoviti reformi volilnega sistema;
H. ker je politični pluralizem temelj demokracije in sodobne družbe ter vir politične legitimnosti; ker mora biti pri pripravah na predsedniške volitve zagotovljen svoboden in pravičen proces, v katerem morajo imeti vsi kandidati enake možnosti;
1. je seznanjen s poročiloma urada OVSE za demokratične ustanove in človekove pravice in parlamentarne skupščine Sveta Evrope v zvezi z volitvami v dumo, v katerih je zapisano, da omenjene volitve niso izpolnile volilnih standardov, ki jih opredeljuje OVSE, ter da so jih zaznamovali prekrivanje države in vladajoče stranke, kršitve postopkov, očitne manipulacije in pomanjkanje neodvisnosti volilne uprave;
2. poziva ruske oblasti, naj še naprej poglobljeno in pregledno preiščejo vsa poročila o goljufijah in ustrahovanju, zato da bi odgovorne ustrezno kaznovali in tam, kjer se ugotovijo nepravilnosti, volitve ponovno izvedli; poudarja, da ruska volilna zakonodaja omogoča pritožbe in popravke; želi pa spomniti, da državna volilna komisija pritožb ni obravnavala učinkovito in pravočasno;
3. pozdravlja napoved predsednika Medvedjeva o obsežnih reformah političnega sistema, tudi o prepotrebni poenostavitvi pravil za registracijo političnih strank; poziva k resni zavezanosti reševanju problemov medijske svobode ter pravice do zbiranja in izražanja; ponovno izraža pripravljenost EU na najraznovrstnejše sodelovanje z Rusijo, tudi v okviru partnerstva za modernizacijo, da bi v tej državi izboljšala spoštovanje človekovih in temeljnih pravic ter dejanski neodvisen sistem pravne države;
4. poudarja, da miroljubne demonstracije v Rusiji izražajo voljo ruskega naroda za večjo demokracijo; poziva ruske oblasti, naj nedavne proteste vzamejo kot priložnost za odgovor na pozive ruskega naroda k večji demokraciji, reformi volilne zakonodaje ter spoštovanju standardov Sveta Evrope in OVSE v sodelovanju z Beneško komisijo;
5. želi spomniti, da je bila ena poglavitnih pomanjkljivosti med pripravami na prejšnje volitve v dumo omejevanje političnega pluralizma; je zaskrbljen zaradi izključitve kandidatov opozicije od kandidiranja na predsedniških volitvah 4. marca 2012, kar še dodatno spodkopava politično konkurenco in pluralizem;
6. poziva ruske oblasti, naj začnejo pogovore z opozicijo in naj ponovno pretehtajo svojo odločitev, da vodji opozicije Grigoriju Javlinskemu onemogočijo registracijo za predsedniško volilno kampanjo; poziva ruske oblasti, naj zagotovijo svobodne in demokratične marčevske predsedniške volitve z enakimi možnostmi za vse kandidate;
7. poziva OVSE in Svet Evrope, naj sprejmeta nadaljnje ukrepe v zvezi s preiskavami nepravilnosti in naj pobliže spremljata priprave na predsedniške volitve ter izvajanje volilnih predpisov, s čimer so ruske oblasti že soglašale;
8. ugotavlja, da se za ruske predsedniške volitve pričakuje 600 opazovalcev (prišli bodo opazovalci urada OVSE za demokratične institucije in človekove pravice, parlamentarne skupščine Sveta Evrope, Šanghajske organizacije za sodelovanje in Skupnosti neodvisnih držav); poudarja, da bi bilo treba odposlati mednarodne in nacionalne opazovalce volitev ter da je treba preprečiti poseganje in oviranje s strani ruskih oblasti, o čemer se je poročalo med volitvami v dumo;
9. izraža svojo zaskrbljenost zaradi dolgotrajne kazenske preiskave in sojenja v primeru smrti Sergeja Magnickega; poziva k hitri razjasnitvi njegove tragične smrti ter h kaznovanju krivcev;
10. odločno poziva Rusijo, naj se pridruži mednarodnemu konsenzu in Varnostnemu svetu dovoli, da ukrepa na podlagi predlogov Arabske lige pri reševanju sirske krize; poudarja, da mora Rusija kot stalna članica varnostnega sveta ZN resno jemati svojo odgovornost za mednarodni mir in varnost;
11. naroči svojemu predsedniku, naj to resolucijo posreduje Svetu, Komisiji, vladam in parlamentom držav članic, vladi in parlamentu Ruske federacije, Svetu Evrope in Organizaciji za varnost in sodelovanje v Evropi.
