Vprašanje za ustni odgovor O-000071/2011
za Komisijo
Člen 115 poslovnika
Salvatore Iacolino
,
Simon Busuttil
v imenu skupine PPE Zadeva: Praktično izvajanje člena 80 PDEU pri obvladovanju izrednega priseljevanja in v podporo južnim državam članicam
Številne južne države članice so bile zaradi dogodkov v Tuniziji, Egiptu in Libiji v zadnjem času izpostavljene premočnim in nesorazmernim migracijskim pritiskom.
Trenutno je na otoku Lampedusa (Sicilija), ki ima 5000 lokalnih prebivalcev, okrog 7000 migrantov. Operacija Hermes, ki jo je začel Frontex 20. februarja letos, zagotavlja patrulje in podporne misije z osebjem, zrakoplovi in plovili.
Parlament je v resoluciji, sprejeti 10. marca 2011 v Strasbourgu ( P7_TA(2011)0095 ), pozval Komisijo, naj poskrbi za ustrezne finančne, človeške in tehnične vire, da bi se zagotovila ustrezna pripravljenost in učinkovite zmogljivosti držav članic za odzivanje na primere množičnega priseljevanja.
Ali lahko Komisija odgovori na naslednja vprašanja ob upoštevanju člena 80 PDEU in sklepov Sveta z dne 11. marca 2011 ter 24. in 25. marca 2011 in ob upoštevanju, da se bo priseljevanje iz severne Afrike v Evropo, zlasti v južne države članice, po vsej verjetnosti stopnjevalo?
1. Katere ukrepe namerava Komisija sprejeti, da bi zagotovila učinkovito sodelovanje drugih držav članic pri spopadanju z izrednimi razmerami, v katerih so se znašle južne države članice?
2. Ali namerava podpreti morebitno prerazporeditev migrantov, ki so prispeli v Lampeduso v Italiji in v druge države članice?
3. Ali namerava revidirati operativni načrt Frontexa za Lampeduso glede na število ljudi, ki so tja prispeli v vmesnem času?
4. S kakšnimi kompenzacijskimi ukrepi namerava pomagati Siciliji in Lampedusi ter tamkajšnjim prebivalcem, da bi olajšala škodo, ki so jo utrpeli, zlasti v turističnem sektorju?
