Izgon Romov iz Francije: Evropski parlament zahteva ukrepanje EU
Pravosodje in notranje zadeve
Plenarno zasedanje
2010-09-07 - 18:22
V torkovi razpravi o položaju Romov so poslanci iz skupine ELS poudarili potrebo po odločnejših ukrepih Unije za vključevanje Romov v družbo, medtem ko so govorci iz skupin S&D, ALDE, Zeleni/EFA in GUE/NGL obsodili nedavne poteze francoske vlade kot diskriminatorne in v nasprotju z evropskim pravnim redom. Komisarka Viviane Reding je že napovedala presojo zakonitosti ukrepov francoskih oblasti.
Belgijski državni sekretar za evropske zadeve Olivier Chastel je v imenu Sveta ponovil zavezanost te institucije vrednotam in načelom v pogodbah ter spoštovanju pravne države, vključno s pravicami manjšin. Spomnil je, da si morajo za vključevanje Romov v družbo prizadevati vse države članice: "Svoboda gibanja mora biti zagotovljena in Romi ne smejo biti žrtve diskriminacije."
Komisarka za pravosodje in temeljne pravice Viviane Reding je v razpravi dejala, da so države članice resda pristojne za zagotavljanje javnega reda in varnosti svojih državljanov, vendar morajo biti vsi oblastni ukrepi sorazmerni. Redingova je ponovila zagotovilo francoski oblasti, da ne gre za diskriminacijo do Romov, kljub temu pa bodo pristojne službe Komisije preverile, če "se izrečeno dejansko odraža na terenu". Po njenih besedah bo morala Francija zagotoviti dodatne informacije o številnih vprašanjih.
Lívia Járóka (ELS, HU) je opozorila, da se lahko odločitev o izgonu osebe sprejme samo za za vsak primer posebej. Poudarila je, da ne bi smel nikomur groziti izgon samo zato, ker je romske narodnosti in da bi bili kolektivni izgoni odvratni, kakor je odvratno tudi dejstvo, da strateških evropskih ukrepov za zmanjšanje revščine in socialne izključenosti Romov absolutno ni zadosti.
Hannes Swoboda (S&D, AT) je izrazil razočaranje nad nejasnim odgovorom Komisije: "To je škandal! Zanima me samo eno: so francoski organi kršili evropsko zakonodajo, ali ne?" Dodal je da bi Franciji lahko sledile še druge članice in ob tem omenil Italijo ter Madžarsko. Renate Weber (ALDE, RO) je dejala, da Francija zavaja Rome s tem, ker jim da denar, če prostovoljno zapustijo državo: "Pravijo, da gre za prostovoljno vrnitev, dejansko pa gre za kršitev evropske in mednarodne zakonodaje". Poudarila je, da mora Komisija še pokazati, koliko je dejansko varuh načel EU.
Hélène Flautre (Zeleni/EFA, FR) je vprašala komisarko Redingovo, če po več sestankih o tej problematike res še vedno nima izdelanega jasnega mnenja in, če morda rabi še dodatne izvedence in dokaze, da bi se prepričala o nedopustnosti razmer: "Nehajte se izogibati svoji odgovornosti!"
Timothy Kirkhope (ECR, UK) je prosil kolege, naj počakajo, dokler Komisija ne sprejme formalne odločitve: "Potem lahko sprejmemo odločitev na podlagi vseh znanih dejstev in se osredotočimo na boljše vključevanje Romov, namesto da kar vnaprej obsojamo državo članico." Dodaj je še, da se na evropski celini nikoli ne sme vnovič oživiti duhov preteklih nacionalizmov.
Cornelia Ernst (GUE/NGL, DE) je menila, da francoski predsednik Sarkozy ne upošteva evropske zakonodaje, ovira prost pretok oseb in krši Listino o temeljnih pravicah: "Rada bi videla, da se ti izgoni končajo," je dejala in omenjala primere v Avstriji, Italiji in Nemčiji.
"Vse to je samo izgovor, ker Romunija in Bolgarija nista rešilo problemov doma," je prepričan Mario Borghezio (EFD, IT) in dodal, da zakoni veljajo tudi za Rome, ki jih morajo spoštovati, ne pa, da so evropski državljani žrtve njihovih kaznivih dejanj in jih zato nočejo imeti za sosede: "Moramo imeti pogum, da to jasno povemo."
Parlament bo resolucijo o problematiki izgona Romov sprejemal v četrtek.
20100907IPR81450
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
