7.10.2008
PREDLOG SKUPNE RESOLUCIJE
v skladu s členom 103(4) poslovnika, ki ga predlagajo:
– Georgios Papastamkos, Robert Sturdy, Corien Wortmann-Kool in Godelieve Quisthoudt-Rowohl v imenu skupine PPE-DE
– Erika Mann v imenu skupine PSE
– Jorgo Chatzimarkakis, Gianluca Susta, Daniel Dăianu in Ignasi Guardans Cambó v imenu skupine ALDE
– Mieczysław Edmund Janowski, Adam Bielan, Cristiana Muscardini, Ģirts Valdis Kristovskis, Zbigniew Krzysztof Kuźmiuk in Seán Ó Neachtain v imenu skupine UEN
in ki nadomesti predloge naslednjih političnih skupin:
– UEN ( B6‑0521/2008 )
– PPE-DE ( B6‑0524/2008 )
– ALDE ( B6‑0525/2008 )
– PSE ( B6‑0529/2008 )
o zastoju kroga pogajanj v Dohi v okviru Svetovne trgovinske organizacije in o prihodnosti razvojne agende iz Dohe
Resolucija Evropskega parlamenta o zastoju kroga pogajanj v Dohi v okviru Svetovne trgovinske organizacije in o prihodnosti razvojne agende iz Dohe
Evropski parlament ,
–
ob upoštevanju ministrske deklaracije iz Dohe v okviru Svetovne trgovinske organizacije (STO) z dne 14. novembra 2001,
–
ob upoštevanju svojih prejšnjih resolucij o razvojni agendi iz Dohe,
–
ob upoštevanju končnega dokumenta letnega zasedanja parlamentarne konference 2008 o Svetovni trgovinski organizaciji, ki je bila s soglasjem sprejeta 12. septembra 2008 v Ženevi,
–
ob upoštevanju člena 103(4) svojega poslovnika,
A.
ker so pogovori na ministrski ravni v okviru STO, ki naj bi sklenili krog pogajanj iz Dohe, konec julija 2008 zastali;
B.
ker so bila pogajanja julija 2008 v Ženevi ustavljena; ker je bil pri določenih vprašanjih dosežen napredek, medtem ko nekatera druga vprašanja, ki so pomembna za določitev vseh podrobnosti, v okvirnem sporazumu niso bila obravnavana,
C.
ker morajo interesi držav v razvoju, zlasti najmanj razvitih, ter zavezanost vseh članic Svetovne trgovinske organizacije razvojnemu krogu ostati v središču pogajanj,
D.
ker bi neuspešna pogajanja o razvojni agendi iz Dohe poglobila trenutno svetovno gospodarsko negotovost in morda postavila pod vprašaj verodostojnost večstranskega trgovinskega sistema, kar bi povzročilo premik k dvostranskim in regionalnim trgovinskim sporazumom,
1.
je zelo razočaran, da so se ministrska srečanja v okviru STO julija letos znašla na mrtvi točki;
2.
znova potrjuje odločno zavezanost večstranskemu pristopu k trgovinski politiki in k takšni STO, ki bo lahko zagotovila celovit, velikopotezen in uravnotežen izid za mednarodno trgovino na podlagi popolnega spoštovanja razvojnih ciljev tisočletja;
3.
je prepričan, da bi bil uspešen zaključek pogajalskega kroga iz Dohe dejavnik stabilnosti v trenutni gospodarski in finančni krizi;
4.
meni, da mora STO ne glede na razplet razvojne agende iz Dohe nujno obravnavati nove svetovne izzive, s katerimi se sooča trgovina, na primer zanesljivost oskrbe s hrano in energijo, pomoč za trgovino in podnebne spremembe;
5.
se v celoti zaveda težavnosti glede enotne zaveze; je seznanjen z napredkom, ki je bil dosežen na pogajanjih in naj bi bil pomembna in trdna osnova za to, da bo mogoče na prihodnjem srečanju nadaljevati krog pogajanj iz Dohe in si prizadevati za njegov uspešen zaključek;
6.
poziva Evropsko unijo, Združene države in skupino G20 kot pomembne nove gospodarske akterje, naj prevzamejo odgovornost na potekajočih pogajanjih, v celoti spoštujejo duh razvojnega kroga in si v polni meri prizadevajo doseči čimprejšnji dogovor; ponovno poudarja, da je treba razlikovati med državami v razvoju in nastajajočimi gospodarskimi silami;
7.
poziva Indijo in ZDA, naj poiščejo politično rešitev v zvezi s pogoji za uporabo mehanizma posebnih zaščitnih ukrepov, s čimer bi se zagotovilo pravično ravnotežje med trgovinskimi vprašanji in vprašanji glede zanesljive preskrbe s hrano, da se v Ženevi v okviru razvojne agende iz Dohe omogoči nadaljevanje pogajanj o drugih spornih vprašanjih;
8.
poziva razvite države in naprednejše države v razvoju, naj upoštevajo pobudo EU „Vse razen orožja“ in najmanj razvitim državam omogočijo dostop na trg popolnoma brez carin in brez omejitev kvot; poudarja tudi pomembnost pomoči za trgovino;
9.
meni, da je pri pogajanjih o razvojni agendi iz Dohe treba dati prednost potrebam držav v razvoju, še posebej najmanj razvitih, na prvo mesto pa umestiti razvoj;
10.
meni, da so težave z razvojno agendo iz Dohe znamenje, da je treba po zaključku teh pogajanj nujno obravnavati reformo STO, da se poveča njeno učinkovitost, preglednost, demokratično legitimnost, odprtost in vključenost v širšo zasnovo upravljanja svetovnega reda; meni, da morajo poslanci na področju mednarodne trgovine izvajati še strožji in učinkovitejši nadzor;
11.
znova poudarja potrebo po usmerjeni tehnični pomoči in vzpostavljanju zmogljivosti za pomoč državam v razvoju, da bodo lahko učinkovito sodelovale pri razvojni agendi iz Dohe;
12.
poziva Komisijo in Svet, naj v duhu lizbonske pogodbe skleneta dogovor o polnem sodelovanju Evropskega parlamenta pri vseh mednarodnih trgovinskih pogajanjih EU;
13.
naroči svojemu predsedniku, naj to resolucijo posreduje Svetu, Komisiji, vladam in parlamentom držav članic ter generalnemu direktorju Svetovne trgovinske organizacije.
