9.9.2009 B7-0029/2009 PREDLOG RESOLUCIJE k vprašanjema za ustni odgovor B7‑0201/2009 in B7‑0202/2009
v skladu s členom 115 in členom 110(2) poslovnika
o litovskem zakonu za zaščito mladoletnikov pred škodljivimi učinki javnega obveščanja
Claude Moraes
,
Michael Cashman
,
Monika Flašíková Beňová
v imenu skupine S&D
PE428.633v01-00 B7‑0029/2009 Resolucija Evropskega parlamenta o litovskem zakonu za zaščito mladoletnikov pred škodljivimi učinki javnega obveščanja
Evropski parlament ,
– ob upoštevanju mednarodnih in evropskih obveznosti na področju človekovih pravic, med drugimi tistih, ki so zapisane v konvencijah ZN o človekovih pravicah in v Evropski konvenciji o varstvu človekovih pravic in temeljnih svoboščin,
– ob upoštevanju določb Evropske unije o človekovih pravicah, zlasti Listine Evropske unije o temeljnih pravicah, pa tudi členov 6 in 7 Pogodbe o Evropski uniji,
– ob upoštevanju člena 13 Pogodbe o ustanovitvi Evropske skupnosti, na podlagi katerega lahko Evropska unija sprejme ukrepe za boj proti diskriminaciji, ki temelji med drugim na spolni usmerjenosti, ter podpira načelo enakosti,
– ob upoštevanju direktive 2000/43/ES in direktive 2000/78/ES, ki prepovedujeta posredno ali neposredno diskriminacijo na podlagi rase ali narodnosti, vere ali prepričanja, invalidnosti, starosti ali spolne usmerjenosti, pa tudi predloga za direktivo Sveta o izvajanju načela enakega obravnavanja oseb ne glede na vero ali prepričanje, invalidnost, starost ali spolno usmerjenost (KOM(2008) 426 končno),
– ob upoštevanju člena 21 Listine Evropske unije o temeljnih pravicah, ki prepoveduje „vsakršno diskriminacijo na podlagi spola, rase, barve kože, etničnega ali socialnega porekla, genetskih značilnosti, jezika, vere ali prepričanja, političnega ali drugega mnenja, pripadnosti narodnostni manjšini, premoženja, rojstva, invalidnosti, starosti ali spolne usmerjenosti“,
– ob upoštevanju Direktive 97/36/ES Evropskega parlamenta in Sveta z dne 30. junija 1997, ki spreminja Direktivo 89/552/EGS o usklajevanju nekaterih zakonov in drugih predpisov držav članic o opravljanju dejavnosti razširjanja televizijskih programov („Televizija brez meja“),
– ob upoštevanju člena 115 in člena 110(2) svojega poslovnika,
A. ker je Evropska unija skupnost vrednot, temelječih na človekovih pravicah, temeljnih svoboščinah, demokraciji, načelih pravne države, enakosti in nediskriminaciji,
B. ker morajo Evropska unija in države članice spodbujati enakost in se boriti proti diskriminaciji, zlasti na podlagi člena 13 Pogodbe o Evropski skupnosti in direktiv, ki so bile odobrene in predlagane, da bi dosegli ta cilj, in vključujejo boj proti diskriminaciji na podlagi spolne usmerjenosti,
C. ker izključenost, diskriminacija in nadlegovanje mladih lezbijk, gejev, biseksualcev in transseksualcev povzroča hudo duševno stisko in veliko število samomorov in ker je izobraževanje v šolah bistveno za njihovo zaščito,
D. ker je spolna usmerjenost zadeva, ki sodi na področje posameznikove pravice do zasebnosti, zajamčene z mednarodno, evropsko in nacionalno zakonodajo na področju človekovih pravic in ker bi morali javni organi spodbujati enakost in nediskriminacijo, obenem pa zagotoviti svobodo izražanja medijev, nevladnih organizacij in posameznikov,
E. ker je litovski parlament 14. julija 2009 zavrnil predsedničin veto in potrdil spremembe zakona o varstvu mladoletnikov pred škodljivimi učinki javnega obveščanja, ki bo začel veljati 1. marca 2010, v katerih je zapisano, da „javno obveščanje, ki nagovarja k homoseksualnim [in] biseksualnim [...] odnosom in nasprotuje družinskim vrednotam, škodljivo vpliva na mladoletnike“,
F. ker take določbe informacije o homoseksualnosti enačijo s pojavi, kot sta prikazovanje fizičnega nasilja in razkazovanje trupla ali kruto pohabljenega telesa, ter informacijami, ki bodisi vzbujajo strah ali grozo bodisi spodbujajo k samopohabljanju ali samomoru,
G. ker je vključitev tako ohlapnega sklicevanja na homoseksualnost v izrazitem nasprotju s členom 4(12) zakona, ki prepoveduje informacije, ki vsebujejo posmehovanje ali poniževanje na podlagi narodnosti, rase, spola, izvora, invalidnosti, spolne usmerjenosti, socialnega statusa, jezika, veroizpovedi, prepričanja ali stališč,
H. ker v tem zakonu ni opredelitve „propagiranja“ ali „spodbujanja“ homoseksualnosti, heteroseksualnosti niti katere koli druge spolne usmeritve, kar je v nasprotju z načelom pravne varnosti, na podlagi katere je zakon veljaven, če so prepovedana dejanja jasno pravno opredeljena,
I. ker bodo s temi spremembami prepovedane vse informacije o homoseksualnosti, če bodo dostopne mladoletnikom, kar bi lahko uporabili za omejitev dela aktivistov na področju človekovih pravic, spolne usmerjenosti in spolne identitete, in bi lahko to razširili tudi na informacije, pridobljene iz javnih medijev ali knjig – zaradi česar so mediji, uredniki in novinarji že izrazili zaskrbljenost – pa tudi na informacije na spletnih straneh ali v filmih ter v diskotekah, na razstavah, predstavitvah in drugih javnih dogodkih,
J. ker je Združeno kraljestvo leta 1988 uvedlo podoben zakon, ki pa je bil naknadno razveljavljen, ker je bil diskriminatoren in je resno oviral učinkovito in obzirno poučevanje in pastoralno oskrbo učencev, dijakov in študentov ter je ogrožal ranljive otroke, ki so doživljali homofobno ustrahovanje in zlorabo,
K. ker člen 22 direktive o televiziji brez meja državam članicam omogoča, da sprejmejo ustrezne ukrepe, s katerimi zagotovijo, da v televizijskem programu ne bo oddaj, ki vsebujejo pornografsko ali neupravičeno nasilje in bi zaradi tega lahko resno škodovale fizičnemu, duševnemu ali moralnemu razvoju mladoletnikov, vendar tega ni mogoče razlagati tako, da so v tem zajete vse informacije, povezane s spolno usmerjenostjo,
L. ker je litovska predsednica pozvala parlament, naj ponovno preuči zakon, saj ni bil pripravljen dovolj jasno in natančno, ter zagotovi njegovo skladnost „z ustavnimi načeli pravne države, pravne varnosti in pravne jasnosti“ ter poskrbi, da „ne bo v nasprotju z jamstvi odprte družbe in pluralistične demokracije“,
M. ker so nevladne organizacije na področju človekovih pravic in svobode tiska, pa tudi poslanci Evropskega parlamenta institucije EU že večkrat pozvali k posredovanju, litovski parlament (seimas) pa k ponovnemu pregledu zakona, saj pomeni institucionalizacijo homofobije in kršitev pravice do svobodnega izražanja in pravice posameznika, da ni diskriminiran,
N. ker je švedsko predsedstvo EU o zakonu razpravljalo z litovskimi oblastmi in je nova litovska predsednica izjavila, da bo ukrepala in zagotovila, da bo spremenjen v skladu z zahtevami EU,
O. ker bodo jeseni preučili nove spremembe kazenskega zakonika in zakona o upravnem postopku; ker bodo s temi spremembami prepovedana dejanja fizičnih ali pravnih oseb, ki podpirajo ali financirajo homoseksualnost na javnih krajih, in bo zanje predvidena kazen v obliki dela v korist skupnosti, globe do 1500 EUR ali aretacije,
1. poziva Agencijo za temeljne pravice, naj oceni ta zakon in njegove spremembe v luči pogodb EU in prava EU;
2. poziva Komisijo, naj oceni možnost, da bi začeli postopek na podlagi člena 7 Pogodbe o Evropski uniji;
3. pozdravlja izjavo nove litovske predsednice in jo prosi, naj ustavnemu sodišču naroči pregled zakona in njegovih sprememb, če bodo sprejete; poziva litovske oblasti, naj bodisi spremenijo zakon bodisi ga razveljavijo in naj ne sprejmejo nobenih sprememb kazenskega zakonika in zakona o upravnem postopku, zato da bodo zakoni v skladu s človekovimi pravicami in temeljnimi svoboščinami, kot so zapisane v mednarodnem in evropskem pravu;
4. poziva k spoštovanju pravice do svobodnega izražanja za vse, vključno s pravico do iskanja, prejemanja in dajanja informacij, in k spoštovanju zakonodaje EU, protidiskriminacijskih politik ter Listine Evropske unije o temeljnih pravicah, člena 6 Pogodbe o Evropski uniji in člena 13 Pogodbe o ustanovitvi Evropske skupnosti, z drugimi besedami: poziva k spoštovanju temeljnih vrednot EU;
5. poziva druge države članice, naj ne sprejmejo podobnih zakonov ali sprememb, naj obsodijo homofobna dejanja ter okrepijo izvajanje direktiv EU in zakonov na področju nediskriminacije in človekovih pravic;
6. naroči svojemu predsedniku, naj to resolucijo posreduje Komisiji, Svetu, vladam in parlamentom držav članic in držav kandidatk, predsednici Republike Litve, seimasu, Agenciji za človekove pravice in Svetu Evrope.
