4.12.2007
PREDLOG RESOLUCIJE
k vprašanju za ustni odgovor B6‑0383/2007
v skladu s členom 108(5) poslovnika,
ki ga predlaga Gianluca Susta
v imenu skupine ALDE
o tekstilu
Resolucija Evropskega parlamenta o tekstilu
Evropski parlament ,
–
ob upoštevanju memoranduma o soglasju, ki sta ga Kitajska in Evropska komisija sklenili junija 2005 in ki se izteče 1. januarja 2008,
–
ob upoštevanju odločitve Komisije in kitajskega ministrstva za zunanjo trgovino, da v letu 2008 uvedeta sistem skupnega nadzora uvoza,
–
ob upoštevanju svojih prejšnjih resolucij na to temo, in še posebej resolucije o sektorju tekstila in oblačil po letu 2005 Sprejeta besedila, P6_TA(2005)0321 ,
–
ob upoštevanju člena 108(5) svojega poslovnika,
A.
ker je sporazum Svetovne trgovinske organizacije (STO) o tekstilu in oblačilih prenehal veljati leta 2005, s čimer so se iztekle še zadnje omejitve za trgovanje s tekstilom, ki so izhajale iz sporazuma o tekstilnih proizvodih,
B.
ker sta Evropska komisija in Kitajska sklenili memorandum o soglasju, ki za prehodno obdobje, ki se bo izteklo 1. januarja 2008, nalaga omejitve na uvoz nekaterih kategorij tekstilnih izdelkov s Kitajske,
C.
ker sta se Evropska unija in kitajsko ministrstvo za zunanjo trgovino odločila, da za leto 2008 uvedeta sistem skupnega nadzora uvoza,
D.
ker 70 % vsega ponarejenega blaga, ki vstopa na evropski trg, prihaja iz Kitajske in ker se polovica vseh evropskih carinskih postopkov proti ponarejanju nanaša na tekstil in oblačila,
E.
ker je bilo članicam Svetovne trgovinske organizacije po tem, ko je Kitajska pristopila k tej organizaciji, dovoljeno sprejeti posebne zaščitne ukrepe v obliki količinskih omejitev kitajskega izvoza do konca leta 2008, če bi prišlo do motenj na trgu,
1.
se zaveda, da je dokončna odprava sistema kvot posledica pravno zavezujočega sporazuma, ko se je Kitajska pridružila sistemu STO, vendar meni, da bi Evropska unija lahko po potrebi do konca leta 2008 uporabila pravno možnost uvedbe zaščitnih ukrepov;
2.
poziva Komisijo, naj zagotovi, da bo Evropski sklad za prilagajanje na globalizacijo učinkovito uporabljen za prestrukturiranje in prekvalifikacijo sektorja tekstila, še posebej malih podjetij, ki jih je v veliki meri prizadela liberalizacija trga; v zvezi s tem meni, da je bistveno sprejeti ukrepe za podporo tehnološkim inovacijam;
Zunanja konkurenčnost tekstilnega sektorja Evrope
3.
izraža zaskrbljenost ob visokih carinskih in necarinskih ovirah v mnogih tretjih državah; poudarja, da je iskanje boljših pogojev za dostop na trg v tretjih državah bistvenega pomena za prihodnost evropske industrije tekstila in oblačil, še posebej za mala podjetja;
4.
poziva Komisijo, naj zajamči zunanjo konkurenčnost evropskega tekstilnega sektorja s tem, da v večstranskih, regionalnih in dvostranskih trgovinskih sporazumih zagotovi boljše pogoje za dostop na trg;
5.
poziva Komisijo in države članice, naj v tekstilnem sektorju, zlasti za mala in srednje velika podjetja, dejavno podprejo raziskave, razvoj in poklicno usposabljanje; meni, da je bistveno sprejeti ukrepe za podporo tehnološkim inovacijam; se sprašuje, ali bodo nizke cene po koncu sistema kvot učinkovito koristile potrošnikom EU; zato poziva Komisijo, naj to pomembno vprašanje ustrezno preuči na svetovni ravni;
6.
meni, da bi bilo treba za uvoz tekstila iz tretjih držav uporabljati obvezujoče predpise o označbah porekla, in v zvezi s tem poziva Svet, naj sprejme predlog uredbe o navedbi porekla, ki je v postopku;
7.
poziva Svet, naj odobri predlog za obvezno označevanje porekla blaga, uvoženega iz tretjih držav; ugotavlja, da bi ta uredba zagotovila boljšo zaščito potrošnikov, podprla pa bi tudi evropsko industrijo, ki temelji na raziskavah, inovacijah in kakovosti;
Skupina na visoki ravni
8.
meni, da bi skupina na visoki ravni morala zagotoviti pregled nad nadzornim sistemom za uvoz tekstila in oblačil v Evropsko unijo;
Nepravična trgovina in ponarejanje
9.
opozarja, da so instrumenti trgovinske zaščite (proti dampingu, subvencijam in zaščitnim ukrepom) pomembno orodje za soočanje z zakonitim in tudi z nezakonitim uvozom iz tretjih držav, zlasti za sektor tekstila in oblačil, ki sedaj ni več zaščiten s kvotami; poziva Komisijo, naj ne izvaja enostranskih reform sistema, ki bi začetek preiskave in sprejetje ukrepov na tem področju še dodatno zapletle;
10.
poziva Komisijo, naj sproži politični in gospodarski pritisk na kitajske oblasti, da bodo omilile umetno podcenjenost kitajske valute, ki omogoča močan uvozni tok kitajskega tekstila in oblačil;
11.
je zaskrbljen ob sistematičnem kršenju pravic intelektualne lastnine; poziva Komisijo, naj se bori proti takšnim kršitvam, zlasti proti ponarejanju na večstranski, regionalni in dvostranski ravni, pa tudi proti vsem oblikam nepravične trgovine;
Nadzor nad uvozom
12.
odobrava sistem skupnega nadzora nad uvozom, v katerem se bo izvajalo dvojno preverjanje kitajskega izvoza osmih tekstilnih in oblačilnih izdelkov v EU; vendar izraža veliko zaskrbljenost glede načina, kako naj bi bil sistem zastavljen; poziva Komisijo, naj zagotovi ustrezno izvajanje tega dvojnega preverjanja in oceni njegovo učinkovitost, da bo na področju tekstila zagotovljen mehak prehod na prosto trgovino;
13.
poudarja, da sistema dvojnega preverjanja ni mogoče izvajati samo v letu 2008 in da je treba učinkovit sistem nadzora zagotoviti za daljše obdobje;
14.
poziva Komisijo in Združene države Amerike, naj začnejo pogajanja o vprašanju uvoza tekstila s Kitajske;
15.
poziva Komisijo, naj vzpostavi sistem spremljanja in pred koncem prvega četrtletja oceni rezultate ter s tem zagotovi, da bodo moteči učinki povečanega uvoza tekstila ustrezno upoštevani;
Varstvo in zaščita potrošnikov
16.
poziva Komisijo, naj uporabi svoja pooblastila za prepoved izdelkov, katerih varnost ni zanesljiva, na trgu EU, tudi ko gre za tekstil in oblačila;
17.
poziva Komisijo, naj zagotovi, da bodo za tekstilne izdelke, uvožene na trg EU, zlasti s Kitajske, veljale varnostne zahteve in zahteve glede varstva potrošnikov, enake tistim za tekstilne izdelke, narejene v EU;
Države v razvoju in sredozemske partnerice EU
18.
poziva Komisijo, naj v sektorju tekstila podpre oblikovanje evro-sredozemskega proizvodnega območja in izkoristi geografsko bližino sredozemskih in evropskih trgov, s čimer se bo ustvarilo mednarodno konkurenčno območje, ki bo lahko zagotovilo ohranjanje industrijske proizvodnje in zaposlenosti;
19.
poudarja, da ukinitev uvoznih omejitev za tekstil ne bo prinesla le korenitih sprememb v trendih uvoza na trg EU, temveč bi lahko vplivala tudi na sektorje tekstila in oblačil v državah v razvoju, tudi v sredozemskih državah partnericah EU;
20.
poziva Komisijo, naj spodbudi sredozemske države k sprejetju potrebnih ukrepov, ki bodo omogočili učinkovito evro-sredozemske povezovanje, vključno s popolnejšo povezavo jug-jug, ter s tem zmanjšali posledice liberalizacije trga tekstila;
Obveščanje Evropskega parlamenta
21.
poziva Komisijo, naj Parlamentu zagotovi celovite informacije o vseh pomembnih dogodkih v mednarodni trgovini s tekstilom;
22.
naroči svojemu predsedniku, naj to resolucijo posreduje Komisiji, Svetu ter vladam in parlamentom držav članic.
