USTNO VPRAŠANJE H-0259/10
v času vprašanj, na delnem zasedanju junija 2010
v skladu s členom 116 Poslovnika
predložil
Malcolm Harbour
za Komisijo
Zadeva: vrvice okenskih senčil
Po ocenah se je v zadnjih desetih letih samo v Združenem kraljestvu z neskončnimi vrvicami senčil zadavilo okoli 20 otrok. Za notranja senčila že obstaja evropski varnostni standard (EN 13120), vendar smrtni primeri dokazujejo, da je pomanjkljiv in da bi ga bilo treba že zdavnaj posodobiti.
Zakaj Komisija še ni obravnavala tega vprašanja, medtem ko so ZDA in Avstralija že razvile ustrezni standard, ki upošteva številne nevarnosti vseh vrst vrvic okenskih senčil?
Na tem področju je bilo v Združenem kraljestvu, pri Britanskem inštitutu za standarde in tudi pri drugih ustreznih organih za varstvo potrošnikov zunaj EU opravljenih že veliko raziskav in zbranih mnogo dokazov. Ali lahko Komisija potrdi, da pri svojem delu upošteva te rezultate in izmenjuje najboljše prakse ter ne začenja postopka od začetka, saj bi to onemogočilo hitro in stroškovno učinkovito rešitev problema?
