23.9.2008
PREDLOG SKUPNE RESOLUCIJE
v skladu s členom 33 poslovnika, ki ga predlagajo:
– Hartmut Nassauer in Joseph Daul v imenu skupine PPE-DE
– Silvana Koch-Mehrin in Diana Wallis v imenu skupine ALDE
– Brian Crowley in Cristiana Muscardini v imenu skupine UEN
in ki nadomesti predloge naslednjih političnih skupin:
– PPE-DE ( B6‑0420/2008 )
– UEN ( B6‑0439/2008 )
– ALDE ( B6‑0448/2008 )
o zakonodajnem in delovnem programu Komisije za leto 2009
Resolucija Evropskega parlamenta o zakonodajnem in delovnem programu Komisije za leto 2009
Evropski parlament ,
–
ob upoštevanju sporočila Komisije o letni strategiji politik za leto 2009 (KOM(2008)0072),
–
ob upoštevanju izvajanja veljavnega zakonodajnega in delovnega programa za leto 2008 (KOM(2007)0640),
–
ob upoštevanju svoje resolucije z dne 24. aprila 2009 o sporočilu Komisije o letni strategiji politik za leto 2009,
–
ob upoštevanju prispevkov odborov Parlamenta, ki jih je konferenca predsednikov predložila Komisiji,
–
ob upoštevanju člena 33 svojega poslovnika,
A.
ker bi morala biti na voljo ustrezna finančna sredstva, ki bi ustrezala političnim prednostnim nalogam zakonodajnega in delovnega programa,
B.
ker je strukturiran dialog s Komisijo pomemben medinstitucionalni korak pri izvajanju veljavnega zakonodajnega in delovnega programa za leto 2008 ter pri oblikovanju in sprejetju zakonodajnega in delovnega programa za leto 2009,
C.
ker je zato treba pravočasno izpeljati strukturiran dialog, da se bo mogoče posvetiti opredeljevanju ključnih strateških ciljev EU za naslednjih nekaj let,
D.
ker evropska javna politika lahko dejansko pomaga državljanom, da bodo znali predvideti hitre spremembe v družbi in se nanje odzvati, in mora to tudi početi;
E.
ker je leta 2009 20. obletnica padca železne zavese v Evropi in ker je ta dosežek ustvaril pogoje za povezovanje v Evropi, kakršnih še ni bilo, ter se ga je zagotovo vredno spomniti na evropski ravni s posebnim poudarkom na temeljnem pomenu tega dogodka za evropsko zgodovino, ki temelji na evropski politiki človekovih pravicah in demokratizacije,
Horizontalne prednostne naloge
1.
ugotavlja, da je lizbonsko pogodbo ratificiralo že 24 držav članic; poudarja, da se mora v državah, ki tega še niso storile, proces ratifikacije pogodbe nujno nadaljevati; zato odločno podpira odločitev Evropskega sveta, da se ratifikacijski proces nadaljuje, čeprav je Irska 12. junija 2008 zavrnila pogodbo; je prepričan, da lizbonska pogodba nudi vse potrebne instrumente za okrepitev Evrope in dosego boljše evropske prihodnosti za vse Evropejce;
Lizbonska strategija
2.
ponovno izraža polno podporo in politično zavezanost reformno usmerjeni lizbonski strategiji s poudarkom na rasti in delovnih mestih; poudarja politično potrebo po umestitvi državljanov v osrčje te strategije in posledični razširitvi politik v njihovo dobro;
3.
meni, da je bistveno uresničiti cilje lizbonske strategije na način, ki bo skladen z demografskimi spremembami in spremembami podnebja, zlasti kar zadeva bližajoča se mednarodna pogajanja;
4.
meni, da sta ekonomska in monetarna stabilnost osnovni pogoj za uspeh reform;
Dobro upravljanje, boljša ureditev in boljša priprava zakonodaje
5.
je prepričan, da je leto 2009 leto za izvajanje in uveljavitev politik EU po vsej Uniji;
6.
poziva Komisijo, naj v tesnejšem sodelovanju z državami članicami doseže prenos in izvajanje evropske zakonodaje v kar največji meri z dajanjem prednosti tehničnim direktivam in drugim direktivam z velikim učinkom, npr. direktivi o storitvah in direktivi o potrošniških kreditih pri pregledu dosežkov na področju notranjega trga; v zvezi s tem meni, da bi moral biti program za boljšo pravno ureditev, zlasti pravilno izvajanje, spremljanje in poročanje o pravu Skupnosti, prednostna naloga, še posebej glede na osrednjo vlogo Komisije, da pomaga državam članicam pri doseganju tega cilja;
7.
poziva Komisijo, naj zmanjša upravno in regulativno breme; ponovno izraža podporo pri uresničevanju cilja, da bi do leta 2012 dosegli 25-odstotno zmanjšanje upravnega bremena, in zahteva vidne rezultate; meni, da je to ključna prednostna naloga, zlasti za mala in srednja podjetja, ter bistven prispevek k izpolnitvi ciljev lizbonske strategije;
8.
meni, da bi si morala Komisija pred oblikovanjem predlogov novih direktiv prizadevati za trdne in neodvisne ocene učinka;
Komitologija
9.
Komisiji naroča, naj Parlamentu predloži zakonodajne predloge, s katerimi se dokonča prilagoditve s komitologijo, in jo poziva, naj z vsemi institucijami doseže dogovor;
Proračunski vidiki
10.
odločno nasprotuje ravnanju Komisije in Sveta, ki nenehno predlagata nove politične prednostne naloge, pri tem pa ne upoštevata omejitev večletnega finančnega okvira za obdobje 2007–2013, in je globoko zaskrbljen zaradi ovir, ki preprečujejo učinkovit odziv na nove izzive in ohranitev sedanjih politik glede na omejena sredstva za leto 2009;
11.
pričakuje, da bo Komisija po postopku javnega posvetovanja najpozneje do decembra 2009 pripravila predlog o vmesnem pregledu proračuna, kot je določeno v medinstitucionalnem sporazumu iz leta 2006, ter meni, da je to priložnost za odpravo pomanjkljivosti na nekaterih glavnih področjih politike za drugi del večletnega finančnega okvira; pričakuje inovativen in v prihodnost usmerjen pristop, ki bo Evropi pomagal, da se bo učinkoviteje spopadla s prihodnjimi izzivi, pri čemer bo proračun orodje, ne pa ovira;
12.
poziva Komisijo, naj sodeluje z državami članicami za izboljšanje kakovosti nacionalnih izjav o financiranju EU (kot je predvideno v medinstitucionalnem sporazumu in finančni uredbi), vključno z možnostjo, da jih pregledajo nacionalna računska sodišča ali Evropsko računsko sodišče, ter zahteva zgodnje poročilo o teh prizadevanjih, da bi Parlament dobil uporabno informacijsko orodje; poziva Komisijo, naj mu predloži predlog o sprejemljivem tveganju napake na različnih področjih porabe;
13.
poziva Komisijo, naj nadaljuje s svojimi prizadevanji v boju proti upravnemu bremenu na javnih in zasebnih subjektih, ter naj predstavi dosežene rezultate in navede, kateri ukrepi bi bili v prihodnje potrebni na tem področju;
14.
kot ključni Stateplacedel razrešnice za finančno leto 2007 pričakuje pomemben napredek pri izvajanju akcijskega načrta za strukturne sklade ter novega sistema poročanja o nepravilnostih in izterjavi;
Obveščanje o Evropi
15.
podpira kulturo subsididarnosti kot bistven politični element, ki bi moral biti podlaga za komunikacijsko kampanjo Komisije za obnovitev zaupanja državljanov v Evropo;
16.
poziva Komisijo, naj postavi državljane v središče evropskega projekta; poziva Komisijo, naj se še bolj osredotoči na razvoj učinkovite komunikacijske politike, s katero bi državljanom zagotovili sredstva za boljše razumevanje Evropske unije, zlasti v letu evropskih volitev; glede na predlog uredbe o spremembi Uredbe (ES) št. 1049/2001 UL L 145, 31.5.2001, str. 43. o dostopu javnosti do dokumentov Evropskega parlamenta, Sveta in Komisije opozarja Komisijo na njeno zavezo, da bo zagotovila večjo preglednost in lažji dostop do dokumentov, ter poziva k hitremu napredku pri drugih vprašanjih preglednosti, kot na primer pri prejemnikih sredstev EU;
Rast in delovna mesta
17.
poziva Komisijo, naj krepitev rasti, blaginje in konkurenčnosti Evropske unije določi za politično prednostno nalogo;
18.
je trdno prepričan, da brez trajnostne rasti in blaginje ni socialnega napredka; še vedno vztraja, da morajo države članice prevzeti odgovornost in pristojnosti v skladu z načelom subsidiarnosti; prosi Komisijo, naj pripravi sporočilo z oceno o izvajanju direktive o koordinaciji sistemov socialne varnosti v državah članicah;
19.
podpira prizadevanja Komisije pri določitvi ciljev glede zmanjšanja revščine za naslednjo fazo strategije EU za socialno vključenost in socialno zaščito;
Ekonomska in monetarna unija
20.
poziva Komisijo, naj predloži zakonodajni predlog za ustanovitev evropskega sistema zasebnega plasiranja, ki bo omogočal čezmejno trgovanje z naložbenimi produkti med poklicnimi vlagatelji;
21.
v luči sedanjih finančnih pretresov meni, da se glavne prednostne naloge nanašajo na ukrepe za premoščanje pomanjkljivosti, ki jih je izpostavila sedanja finančna kriza:
– nadzorni okvir in nadaljnje ukrepanje na podlagi Lamfalussyjevega postopka,
– pobuda za krepitev obstoječega nadzornega okvira EU, okvira Lamfalussy in sodelovanja med nadzornimi organi EU (odbori na tretji ravni) in nadzornimi organi iz tretjih držav (zlasti ZDA) s posebnim poudarkom na finančni stabilnosti,
– pobuda za ocenitev tveganja, ki ga skladi hedge pomenijo za finančno stabilnost, ter konkretni ukrepi za ureditev položaja bonitetnih agencij,
– uvedba ustreznih ukrepov za izboljšanje zunanje zastopanosti euroobmočja v mednarodnih finančnih forumih (G7, Mednarodni denarni sklad, Svetovna banka),
– pobuda za reformo obstoječih pravil o sistemih zajamčenih vlog v Evropski uniji, da bi upoštevali čezmejna vprašanja, strukturo skupin in konsolidacijo v sektorju; zlasti izboljšanje ravni pokritosti, hitrost izterjave in pravno varnost v primeru čezmejnega opravljanja storitev ali čezmejnih skupin;
Mala in srednja podjetja
22.
poziva Komisijo, naj pripravi predloge za pomoč malim in srednjim podjetjem pri dostopu do prilagodljivih trgov dela, saj je to ključna zahteva podjetij; poudarja, da je treba spodbujati podjetništvo in odpraviti čezmejne birokratske ovire; poziva k lažjemu dostopu po razumljivi ceni do evropskih standardov za mala in srednja podjetja, davčnim spodbudam in boljšemu financiranju za tovrstna podjetja;
Energetska politika
23.
poziva Komisijo, naj preveri sedanji položaj v državah članicah glede izgradnje vseevropskega energetskega omrežja; opominja Komisijo, da izbrani projekti prispevajo k dokončanju notranjega energetskega trga in k zanesljivosti oskrbe v Evropski uniji;
24.
poziva Komisijo, naj čim prej predloži najboljšo in najobjektivnejšo analizo možnih ekonomskih in socialnih posledic spreminjajočih se cen energije;
Intelektualna lastnina
25.
je trdno prepričan, da ustvarjalne zamisli, ki izhajajo iz izumov in inovacij, prispevajo k evropski gospodarski moči in tehnološkemu napredku; zato se zaveda, da je potrebna ustrezna raven zaščite pravic intelektualne lastnine na evropski in mednarodni ravni;
Inovacije in raziskave
26.
od Komisije znova zahteva, da redno poroča o vmesnih in končnih rezultatih projektov, financiranih iz okvirnega programa za raziskave in razvoj; poziva Komisijo, naj zagotovi začetek delovanja Evropskega inštituta za inovacije in tehnologijo, ki bi prek strateških raziskav in izobraževanja pomagal zmanjšati razkorak med Evropsko unijo in njenimi glavnimi tekmeci na področju inovacij;
Notranji trg in civilno pravosodje
27.
poudarja pomen vzajemnega priznavanja v povezavi s ciljno usmerjenim usklajevanjem na notranjem trgu ter bolj sistematičnega in povezanega spremljanja ključnih trgov blaga in storitev za prepoznavanje obstoječih težav; se zaveda pomena zgodnjega sprejetja direktive o gradbenih proizvodih, izziva in priložnosti za zagotovitev pravilnega delovanja notranjega trga v zadevnem sektorju;
28.
poziva Komisijo, naj posodobi direktivo o kmetijskih in gozdarskih traktorjih, kar je Parlament že zahteval, zato da bi v njej upoštevali zadnje dosežke v tej panogi ter zmanjšali birokratsko breme;
29.
poziva k pripravi konkretnih zakonodajnih predlogov o evropski overjeni listini, skrbništvu odraslih in e-sodstvu;
30.
ponovno poziva k predlogom o statutu evropskega združenja ter o statutu evropske vzajemne družbe;
31.
pričakuje znaten napredek v zvezi s skupnim referenčnim okvirom za evropsko pogodbeno pravo;
Prometna politika
32.
poziva k sprejetju dogovora o okviru za tretji paket o pomorski varnosti pred koncem tega zakonodajnega obdobja;
33.
vztraja, da je treba vseevropska omrežja uporabljati kot pomemben instrument za izboljšanje interoperabilnosti in medsebojne povezanosti nacionalnih omrežij; poziva Komisijo, naj redno pripravlja poročila o strateških projektih, njihovem napredku in financiranju;
34.
poziva Komisijo, naj oblikuje in predlaga ter po možnosti pregleda in izvaja celovito politiko pravic potnikov, ki bo zajela tako letalske kot avtobusne potnike na dolgih linijah;
35.
pozdravlja ključne prednostne naloge Komisije v zvezi s prometnim sektorjem, zlasti predvidene ukrepe za izvajanje sistemov upravljanja prometa, kot sta raziskovalni projekt o upravljanju prometa v enotnem evropskem zračnem prostoru (SESAR) in evropski sistem za vodenje železniškega prometa (ERTMS), ki bodo pripomogli k varnejši in učinkovitejši evropski prometni politiki;
Potrošniška politika
36.
meni, da bi morala Komisija pri novih ukrepih bolj upoštevati sposobnost državljanov, da so sami dovolj odgovorni in zreli za sprejemanje odločitev; je prepričan, da je evropski model odprte družbe boljši kot model, ki temelji na odvisnosti;
37.
meni, da bi morali z revizijo pravnega reda na področju varstva potrošnikov dodatno okrepiti zaupanje potrošnikov v enotni trg, zato podpira preprost in učinkovit dostop do sodnega varstva, zlasti z zunajsodno poravnavo sporov, medtem ko se pravna sredstva uporabijo kot zadnja možnost; opozarja, da je veliko mogoče narediti z izboljšanjem sedanjih pravnih mehanizmov in okrepitvijo sodelovanja med državami članicami;
38.
meni, da bi morala Komisija natančno oceniti vprašanje pravnih sredstev za potrošnike, odgovoriti na vprašanja, ki jih postavlja poročilo Lehtinen, tudi vprašanje glede pravne podlage, ter, če je to primerno, predlagati skladno rešitev na evropski ravni, med drugim z možnostjo sodelovanja potrošnikov;
39.
poziva Komisijo, naj natančno spremlja izvajanje in uveljavljanje ključnih direktiv, med drugim direktive o storitvah, posodobljenega carinskega zakonika ter novih direktiv v okviru pravnega reda o varstvu potrošnikov (direktiva o časovnem zakupu, direktiva o potrošniških kreditih);
Podnebne spremembe in trajnostna Evropa
Podnebne spremembe
40.
poziva Komisijo, naj glede na potekajoča pogajanja z okvirno konvencijo Združenih narodov o podnebnih spremembah še naprej pripravlja teren za visoko zastavljen svetovni sporazum o podnebnih spremembah na konferenci COP15 v Köbenhavnu leta 2009; meni, da bi moralo biti v priprave vključeno tudi spodbujanje sistema EU za trgovanje z emisijami (ETS) kot modela za trgovanje z emisijami, zato da bi v prihodnje druge tovrstne sisteme povezali z EU ETS in dosegli konkurenčen mednarodni trg ogljika; Komisijo poziva, naj ga obvešča o napredku teh priprav;
41.
poziva Komisijo, naj začne potrebne postopke za popolno upoštevanje posledic podnebnih sprememb na vse sedanje politike ter naj na osnovi tega opredeli strategijo za učinkovito pripravo prihodnje okoljske politike EU; poudarja tudi, da mora Evropska unija še naprej ponazarjati, da sta gospodarska rast in razvoj združljiva z gospodarstvom z nizkimi emisijami ogljika; opozarja, da je treba zagotoviti, da so okoljski cilji in cilji v zvezi s spremembami podnebja vključeni v vse politike in finančne programe EU;
42.
poudarja, da je treba zaščititi biotsko raznovrstnost pred pritiski človeka, onesnaževanjem, degradacijo tal in podnebnimi spremembami, ter meni, da je bistveno, da se biotska raznovrstnost vključi v druga področja politik, kot sta kmetijstvo in raba tal; poziva, da se na evropski ravni določijo jasni in izmerljivi cilji, ki bodo omogočili spremljanje razmer, ter poziva k nujnim in konkretnim ukrepom, da se izpolni cilj EU o zaustavitvi zmanjševanja biotske raznovrstnosti do leta 2010;
43.
meni, da bi bilo nujno povečati evropske odhodke za raziskave o obnovljivih virih energije, da bi izboljšali sposobnost Evrope za reševanje ciljev glede podnebnih sprememb ter okrepili zanesljivost oskrbe z energijo v prihodnosti, ki jo bo zaznamovala vedno večja konkurenca za fosilna goriva, in poziva Komisijo, naj oceni možnosti za oblikovanje učinkovitega notranjega trga za obnovljive vire energije;
Okolje
44.
poziva Komisijo, naj nemudoma pripravi predlog za zaustavitev nezakonite sečnje; pri tem naj upošteva, da mora biti vloga Evropske unije pri zaustavitvi nezakonite sečnje jasna, saj je glavna uvoznica in porabnica lesa ter med glavnimi donatorji pomoči in neposrednimi vlagatelji;
45.
ponovno poudarja, da EU potrebuje strategijo za Baltsko morje; pozdravlja poročilo Parlamenta o strategiji za Baltsko morje za severno dimenzijo in poziva Komisijo, naj predstavi strategijo EU za regijo Baltskega morja ter oblikuje akcijski načrt Skupnosti, da se Črno morje zaščiti pred posledicami onesnaženja;
46.
poziva Komisijo, naj čim prej pripravi predlog o mehanizmih financiranja, da se do leta 2015 zagotovi izgradnja in delovanje 12 demonstracijskih elektrarn za proizvodnjo komercialne energije z zajemanjem in skladiščenjem ogljika; meni, da je to največja prednostna naloga in zato poziva Komisijo, naj svoje predloge predloži pred koncem leta 2008;
Trajnostna Evropa
47.
poziva Komisijo, da pred objavo naslednjega letnega poročila o evropskem skladu za prilagajanje globalizaciji opredeli jasne cilje in merila za oceno rezultatov, doseženih na podlagi finančne pomoči iz tega sklada;
48.
poziva Komisijo, naj pripravi sporočilo o uporabi evropskega sklada za prilagajanje globalizaciji v državah članicah, ki je med glavnimi instrumenti za izvajanje strategije EU o socialni vključenosti, socialni zaščiti in zaposlovanju;
Kmetijstvo
49.
poudarja, da je pomembno nadaljevati reformo skupne kmetijske politike; meni, da je sistematski pregled pomembna politična pobuda Komisije, s katero bi bilo treba zagotoviti potrebno poenostavitev in prilagoditev za obdobje 2009–2013, pa tudi kot pomemben mejnik na poti do reforme finančne perspektive EU; pričakuje, da bo ta proces prispeval k močnemu kmetijskemu sektorju Evropske unije, ki bo bolje pripravljen za izpolnjevanje potreb zanesljive oskrbe s hrano, medtem ko bo pod pritiskom okoljskih omejitev in podnebnih sprememb; poziva, da je treba upoštevati izid kroga pogajanj o razvoju iz Dohe;
50.
poziva Komisijo, naj poveča sredstva za izobraževanje, mreže usposabljanja in programe izmenjav za mlade kmetovalce ter okrepi orodja politike za mlade kmetovalce v programu za razvoj podeželja;
Ribiška politika
51.
pozdravlja namero Komisije, da leta 2009 predloži predlog za reformo skupne ureditve trga ribiških in ribogojnih proizvodov;
52.
obžaluje, da Komisija še ni predstavila sporočila o uskladitvi kazni za resne kršitve zakonodaje Skupnosti o ribištvu;
53.
ponovno poziva Komisijo, naj dodeli finančna sredstva za integrirano pomorsko politiko EU ter pripravi ustrezne zakonodajne instrumente za njeno izvajanje; poudarja, da se za pripravljalne ukrepe, ki so povezani s pomorsko politiko, ne bi smela nameniti sredstva, predvidena za skupno ribiško politiko, saj so ta že zdaj razmeroma neustrezna; poleg tega v celoti podpira začasne posebne ukrepe za spodbujanje prestrukturiranja ribiške flote EU, ki jo je prizadela gospodarska kriza;
Kohezijska politika
54.
meni, da je treba glede na vmesni pregled izvajanja strukturnih skladov v prihodnje več finančnih sredstev nameniti za kohezijsko politiko, da bi omogočili reševanje predvidenih novih izzivov, ki bodo imeli velik prostorski vpliv; z veseljem pričakuje številna pomembna sporočila v letu 2009, ki bodo bistvena za razpravo o prihodnji reformi kohezijske politike;
55.
na podlagi poročila o stanovanjih in regionalni politiki, ki ga je sprejel maja 2007, poziva Komisijo, naj na področju stanovanj pripravi dve študiji: eno o tem, kako so pristojnosti in dolžnosti razdeljene na nacionalno, regionalno in lokalno raven, in z opisom pravnega okvira v EU27, ter drugo o stroških in povpraševanju po stanovanjih ter o nepremičninskem trgu v državah članicah na splošno;
DRŽAVLJANI V OSPREDJU
Kulturna identiteta in raznolikost
56.
poziva Komisijo, naj zagotovi širšo podporo za programe in ukrepe z izvajanjem inovativnih projektov na področju kulturnih in izobraževalnih izmenjav, kulturnega turizma in trajnostnega razvoja ob polnem sodelovanju regij in lokalnih organov, kot so vodnik Sveta Evrope po kulturnih dogodkih, in ki spodbujajo nove pobude za poudarjanje in promocijo kulturne dediščine Romov;
57.
meni, da je bistveno zagotoviti ustrezno nadaljnje izvajanje evropskega leta medkulturnega dialoga, ter Komisijo poziva, naj nadaljuje ta dialog; v zvezi s tem poziva k ustanovitvi evropskega foruma za medkulturni dialog, s katerim se nadaljuje praksa tovrstnega dialoga v Evropi in z drugimi kulturami in religijami po vsem svetu; spodbuja Komisijo, naj še naprej poudarja idejo evropskega leta medkulturnega dialoga 2008;
58.
poudarja, da je treba potekajoči postopek za sprejetje programa Erasmus Mundus (2009–2013) zadovoljivo in hitro zaključiti;
Izobraževanje
59.
poziva Komisijo, naj na začetku leta 2009 objavi sporočilo o dialogu med univerzami in podjetji, zato da bi se izboljšala konkurenčnost evropskih univerz, ter zeleno knjigo o kulturni in kreativni industriji, ki bo vsebovala predloge za razvoj potenciala kulturne industrije za ustvarjanje delovnih mest in gospodarsko rast; poziva Komisijo, naj pripravi sporočilo o prilagajanju sistemov izobraževanja in usposabljanja novim znanjem, ki jih zahteva trg dela;
60.
poziva Svet in Komisijo, naj ponovno preučita predlagan časovni okvir za sprejetje priporočila Sveta o mobilnosti mladih prostovoljcev po vsej Evropi, da bi Parlament imel dovolj časa za pripravo mnenja o tem priporočilu;
Šport
61.
poziva k sprejetju političnih zavez, vključno s pravnim okvirom, ukrepi in dejavnostmi, zlasti pripravljalnimi ukrepi, da bi se začel postopek izvajanja akcijskega načrta „Pierre de Coubertin“;
Zdravje
62.
poudarja, da mora Komisija pri izvajanju presoje vpliva, kot je določeno v amsterdamski pogodbi, vedno upoštevati vpliv predlaganega ukrepa Skupnosti na zdravje; meni, da bo to prispevalo k celostnemu pristopu in izboljšanju sinergije med zdravstveno in drugimi politikami Evropske unije; meni, da bi morala biti ta presoja tako neodvisna, kakor združljiva z uporabo razpoložljivega strokovnega znanja; poziva Komisijo, naj opredeli zdravstvene kazalnike, da bi zagotovila primerljivost in uporabnost podatkov na evropski, nacionalni in mednarodni ravni;
63.
odločno ponavlja, da je ponarejanje zdravil velika nevarnost za zdravje in problem evropskih in mednarodnih razsežnosti, ki bi ga bilo treba obravnavati kot Stateplacedel splošnega boja proti ponarejenim izdelkom;
64.
poziva Komisijo, naj predstavi strategijo, s katero bo odgovorila na izzive, ki jih predstavlja zdravo staranje prebivalstva in ki bo temeljila na zadnjem poročilu Eurostata;
65.
pozdravlja, da je Komisija vendarle preložila predlog direktive o izvajanju pravic bolnikov v čezmejnih zdravstvenih storitvah, kar je prvi pomemben korak k prostemu evropskemu prostoru za bolnike;
66.
poziva Komisijo, naj predloži zakonodajne spremembe direktive 2000/54/ES o varovanju delavcev pred tveganji zaradi izpostavljenosti biološkim dejavnikom pri delu (direktivi 89/391/EGS in 90/679/EGS), da bi se odzvala na tveganje pri delu z iglami in ostrimi medicinskimi pripomočki;
Enake možnosti, integracija načela enakosti med spoloma in otrokove pravice
67.
pozdravlja predlog Komisije o pravicah in varovanju otrok; poziva Komisijo, naj predloži odločno priporočilo, namenjeno varovanju otrok pred škodljivimi vsebinami nekaterih spletnih strani; ugotavlja, da je strategija Komisije o vključevanju načela enakosti med spoloma zelo splošna; zato od Komisije pričakuje, da bo čim prej oblikovala predloge novih direktiv, ki se pričakujejo letošnjo jesen; Komisijo poziva tudi, naj pospeši ustanovitev evropskega sistema obveščanja o pogrešanih otrocih;
Varnost državljanov
68.
podpira mnenje, da se mora EU boriti proti kriminalu in nasilju, da bi zaščitila državljane, ter v zvezi s tem poziva, da se stori več, kar zadeva boj proti organiziranemu kriminala, zlasti spopadanje z računalniškim kriminalom; poziva, da je treba celostno opredeliti protiteroristične politike, in spodbuja Komisijo, naj poda predlog, ki bo varoval in podprl interese žrtev terorizma, ter naj oblikuje predloge za zagotovitev večje stopnje pripravljenosti na teroristične napade z biološkim orožjem;
Varnost hrane
69.
poudarja, da je treba izboljšati označevanje prehrambenih izdelkov, zlasti glede države izvora in/ali kraja porekla, ter da bi to morale spremljati določbe o nadzoru nad izvajanjem teh zahtev; izraža zaskrbljenost, da bodo rastoče cene hrane na žalost zagotovile več priložnosti za goljufije na področju živil, zaradi česar bodo državljani EU ogroženi, predelovalci hrane iz EU, ki delujejo v skladu z zakoni, pa bodo zaradi tega soočeni z nepošteno konkurenco, tako navznoter kot navzven;
Uresničevanje skupne politike priseljevanja
Varovanje meja
70.
poudarja, da je nujno treba pospešiti celovito izvajanje schengenskega informacijskega sistema (SIS II) in vizumskega informacijskega sistema (placeVIS); obenem poudarja, da je treba okrepiti agencijo Frontex, ki je glede osebja in opreme odvisna od zavezanosti držav članic;
Priseljevanje
71.
pozdravlja zavezanost Komisije razvoju skupne politike priseljevanja in poudarja, da bi moral evropski pakt o migracijski politiki zajemati vprašanja, ki zadevajo preprečevanje nezakonitega in upravljanje zakonitega priseljevanja;
72.
pozdravlja cilj dokončanja skupne evropske azilne politike do leta 2010 in meni, da jo je potrebno dopolniti z direktivo ES o skupnih standardih in postopkih v državah članicah; meni, da je nujno potrebna revizija uredbe (ES) št. 343/2003 o vzpostavitvi meril in mehanizmov za določitev države članice, odgovorne za obravnavanje prošnje za azil, ki jo v eni od držav članic vloži državljan tretje države (uredba Dublin II);
Evropa kot svetovni partner
Evropsko sosedstvo
73.
poziva Komisijo, naj revidira svojo politiko do Rusije, glede na to, da so odnosi med EU in Rusijo po tem, ko je EU obsodila Rusko vojaško posredovanje proti Gruziji, dosegli razpotje;
74.
poziva Komisijo, naj predstavi oceno o tem, kakšne so posledice nedavnega spora za dobavo energije v EU, ter naj poveča prizadevanje za večjo raznovrstnost virov in vrst energije; pričakuje močno zavezo EU in ponovno poudarja, da podpira plinovod Nabucco, ter meni, da bi moral biti ta projekt prednostna naloga Evropske unije z ustrezno posebno podporo iz proračuna EU; poziva Komisijo, naj si še naprej prizadeva za oblikovanje resnične skupne energetske politike;
75.
meni, da bi se morala revizija evropske varnostne strategije nanašati tudi na zanesljivost oskrbe z energijo, podnebne spremembe in zanesljivo oskrbo s hrano;
76.
poziva k temeljiti reviziji evropske sosedske politike, zlasti kar zadeva vzhodne sosednje države Evropske unije; pričakuje, da bo Komisija predstavila predloge za nadgradnjo odnosov z vzhodnimi sosedami, ter upa, da bosta s tem povezan vmesni pregled finančnih instrumentov za zunanje ukrepe ter povečanje finančnih sredstev prispevala k pravi vsebini evropske sosedske politike, ki bo s tem postala pomembnejša za zadevne države;
77.
poziva Komisijo, naj podpre vključitev parlamentarne razsežnosti v vzhodno sosedsko politiko z ustanovitvijo skupščine EURO-NEST, v kateri bodo združeni evropski poslanci in poslanci vzhodnih sosedskih držav;
78.
poudarja pomen čim prejšnje sklenitve pristopnih pogajanj s Hrvaško, kar bo tudi znak za širšo regijo zahodnega Balkana, vključno s Kosovom, da je njena prihodnost v EU, če lahko izpolni nujne zahteve; vseeno ugotavlja, da je začetek veljavnosti lizbonske pogodbe nujen predpogoj za prihodnje širitve;
79.
pozdravlja nedavno pobudo z naslovom Barcelonski proces: unija za Sredozemlje; poziva Komisijo, naj odigra pomembno vlogo v prihodnosti procesa in ohrani ustrezno povezavo med novo pobudo in barcelonskim pravnim redom;
Ostali svet
80.
ugotavlja, da bo v ZDA januarja 2009 začela delo nova vlada; opozarja, da je bistveno, da EU tesno sodeluje z ZDA pri glavnih svetovnih izzivih, kot so podnebne spremembe in zanesljivost oskrbe z energijo; poziva Komisijo, naj za najpomembnejšo prednostno nalogo določi nujno vzpostavitev stikov z naslednjo vlado ZDA, da bi se v prihodnjih mesecih okrepilo čezatlantsko partnerstvo;
81.
poudarja strateški pomen rešitve spora na Bližnjem vzhodu za stabilnost in blaginjo celotne sredozemske regije; ponovno poziva k sporazumu med Izraelom in palestinsko stranjo; meni, da bi lahko imela Evropska unija v okviru diplomatske dejavnosti četverice kot največja donatorka pomoči Palestincem večjo vlogo v regiji;
82.
opozarja na vlogo Parlamenta pri zagotavljanju, da bo ob začetku veljavnosti lizbonske pogodbe evropska služba za zunanjepolitično delovanje – ki je vezana na Evropsko komisijo – v celoti vzpostavljena in da bo delovala, na primer kar zadeva imenovanje veleposlanikov EU;
83.
poziva Komisijo, naj dejavno sodeluje na konferenci za revizijo sporazuma o neširjenju jedrskega orožja leta 2010 ter naj si usklajeno, izrazito in vidno prizadeva za njen pozitiven izid;
84.
poziva Komisijo, naj v vse državne in druge strateške dokumente vključi posebno strategijo o človekovih pravicah in razmerah glede demokracije ter naj jo uporabi kot okvir za politični dialog;
85.
poziva Komisijo, naj dialog o človekovih pravicah ter izide posvetovanj vključi v projekte in programe, zlasti za razvojno pomoč ter tehnično, trgovinsko in finančno sodelovanje;
86.
poziva Komisijo, naj podpre celovito izvajanje pogodbe o prepovedi min in pobude za sprejetje mednarodne pogodbe o prepovedi kasetnega streliva;
Razvoj
87.
meni, da bi morala biti v zakonodajnem in delovnem programu poudarjena tudi vloga Evropske unije pri razvojnem sodelovanju v svetu; poudarja, da bi bilo treba v zakonodajni in delovni program vključiti skladen in strukturen pristop do negotovosti glede oskrbe s hrano, pri čemer ni treba poudarjati le kratkoročne pomoči v hrani, temveč tudi spodbuditi kmetijsko proizvodnjo in kmetijsko politiko v državah v razvoju;
88.
obžaluje, da Komisija v svojem delovnem načrtu za leto 2009 ni posebej omenila izvajanja skupne strategije Evropske unije in Afrike, obljubljenega programa o pomoči za trgovino, pogajanj o sporazumih o gospodarskem partnerstvu ter vpliva podnebnih sprememb na države v razvoju; opominja Komisijo, da bi morala vse leto 2009 ohraniti ambiciozne cilje glede skladnosti politike za razvoj ter da zadnji podatki o čezmorski razvojni pomoči, ki jih je leta 2007 objavil odbor OECD za razvojno pomoč, kažejo na velik upad prispevkov držav članic v ta namen; meni, da bi morala Komisija načrtovati obnovo tega v letu 2009, da zagotovi, da Evropa ohrani zastavljeno usmeritev in doseže 0,7 % BDP do leta 2015;
89.
meni, da je treba zgodaj skleniti sporazume o gospodarskem partnerstvu z državami AKP, leta 2009 pa bi se morali vsi spremeniti v polnopravne sporazume z vsemi regijami AKP; izpostavlja pomen zaključka pogajanj o pridružitvenih sporazumih z državami Srednje Amerike, Andsko skupnostjo in Mercosurjem, da bi vsa Latinska Amerika dobila realne obete glede povezovanja z EU;
90.
globoko obžaluje pomanjkanje usklajenosti in skladnosti pri prizadevanjih glavnih držav članic za doseganje razvojnih ciljev tisočletja, kar je razvidno iz dejstva, da ne izpolnjujejo svojih zahtev; zato poudarja, da je treba oblikovati zavezujoče nacionalne časovne okvire, da bi zagotovili povišanje dejanske pomoči kot sredstva za doseganje obljubljenih skupnih ciljev;
Trgovina
91.
poudarja pomen uspešne sklenitve kroga pogajanj o razvoju iz Dohe, ki je sedaj v kritični fazi; je prepričan, da bi bili stroški neuspeha pogajanj v okviru Svetovne trgovinske organizacije precejšnji; poziva Komisijo, naj poskuša obnoviti pogajanja v luči sklenitve sporazuma, ki spodbuja trgovino in razvoj;
92.
poziva Komisijo, naj dosledno izvaja strategije EU o dostopu do trgov, zlasti za majhna in srednja podjetja, da bi zagotovila boljšo zaščito pravic intelektualne lastnine ter se borila proti ponarejanju; v zvezi s tem poziva Komisijo, naj čim prej sklene trgovinski sporazum proti ponarejanju (ACTA);
93.
poziva Komisijo, naj uporabi vse pravne in politične instrumente, ki jih ima na razpolago, za podporo pravičnemu in uravnoteženemu odnosu z našimi trgovinskimi partnerji, kar zadeva dostop do javnih naročil za evropska podjetja;
94.
naroči svojemu predsedniku, naj to resolucijo posreduje Svetu, Komisiji ter vladam in parlamentom držav članic.
