Parlament ocenjuje delovanje EU na področju varovanja človekovih pravic
Človekove pravice
2006-05-21 - 11:03
Evropska unija lahko stori še več
Evropska unija vztrajno zagovarja spoštovanje človekovih pravic. Toda - ali so njena prizadevanja po svetu omejena le na besede, ali pa stoji za njimi s konkretnimi dejanji? V resoluciji, s katero so ocenili letno poročilo EU o stanju človekovih pravic po svetu za leto 2005, so evropski poslanci postavili pod drobnogled delovanje Unije na tem področju in našli še dosti možnosti za izboljšave.
Poročilo poslanca Richarda HOWITTA (PES, UK), ki ga je parlament v četrtek sprejel s 522 glasovi za, 32 proti in 15 vzdržanimi glasovi, ugotavlja, da je Evropska unija v zadnjih letih storila veliko pri opozarjanju na kršitve človekovih pravic po svetu, še posebej, ko gre za spremljanje volitev in sprejemanje ukrepov proti vladam-kršiteljicam. Parlament še posebej pozitivno ocenjuje dejstvo, da si je Britanija med svojim predsedovanjem Svetu EU v stikih s tujimi partnerji prizadevala za odpravo smrtne kazni in svobodo izražanja. Avstrijsko predsedstvo pa dosledno vztraja, da morajo mednarodni partnerji ratificirati konvencije o prepovedi mučenja. Poslanci pozdravljajo premike na diplomatskem področju, ker je vprašanje človekovih pravic postalo del Evropske sosedske politike in je Svet EU na podlagi tega določila uvedel sankcije proti Uzbekistanu. Dokument obsoja nasilno delovanje oblasti v Etiopiji in kršitve človekovih pravic v Tuniziji. Parlament je zaskrbljen zaradi slabšanja razmer v Darfurju; novih poročil o kršitvah na Kitajskem; izvensodnih pobojev, izginotij in mučenj v Čečeniji ter slabih razmer v Iranu. Poslanci so zaskrbljeni zaradi velikega števila novinarjev po vsem svetu, zlasti na Kitajskem, v Belorusiji, na Kubi in v Severni Koreji, ki so bili obsojeni za domnevno obrekovanje javnih uslužbencev ali politikov. Med drugim pa zahteva od Sveta EU in Komisije, naj pozoveta ZDA, da zaprejo taborišče v Guantanamu in tamkajšnjim ujetnikom omogočijo pošteno sojenje. O mednarodnih mehanizmih za zaščito človekovih pravic je parlament kritičen zaskrbljen , da so bile za članice sveta ZN za človekove pravice izvoljene države, ki nezadovoljivo spoštujejo človekove pravice, zato poudarja pomen vzpostavitve na eni strani univerzalnega načina ocenjevanja razmer na področju človekovih pravic v vseh državah in na drugi nadzora nad izvajanjem mednarodnih konvencij in standardov. Parlamentarci tudi opozarjajo, da Evropski uniji ne uspeva sistematično in vztrajno opozarjati na kršitve človekovih pravic, pri čemer bi morali več pozornosti in sredstev nameniti državljanskim združenjem na terenu. Želijo tudi oblikovanje jasnega sistema sankcij za kršitelje. V prihodnjih poročilih bi morali po mnenju poslancev avtorji navesti seznam "posebej zaskrbljujočih držav" in jasneje navesti primere vseh oblik diskriminacij na podlagi narodnosti, vere, spola, invalidnosti in spolne usmerjenosti. Parlament želi imeti tudi večjo vlogo pri pripravi poročil.
20060518STO08390 Richard Howitt - Človekove pravice po svetu v letu 2005 in politika EU
SL
1
PHOTO
20060517PHT08352.jpg
-//EP//TEXT REPORT A6-2006-0158 0 NOT XML V0//SL
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
