14.4.2010 B7-0233/2010 PREDLOG RESOLUCIJE ob zaključku razprave o izjavi Komisije
v skladu s členom 110(2) poslovnika
o bližnjem srečanju na vrhu med EU in Kanado, ki bo 5. maja 2010
Ioan Enciu
,
Mario Pirillo
v imenu skupine S&D
PE439.744v01-00 B7‑0233/2010 Resolucija Evropskega parlamenta o bližnjem srečanju na vrhu med EU in Kanado, ki bo 5. maja 2010
Evropski parlament ,
– ob upoštevanju pogajanj za sklenitev celovitega gospodarskega trgovinskega sporazuma, ki so se začela na srečanju na vrhu med EU in Kanado 6. maja 2009 v Pragi,
– ob upoštevanju uspešnega 32. medparlamentarnega srečanja delegacije za odnose s Kanado novembra 2009 v Bruslju,
– ob upoštevanju členov 207 in 218 Pogodbe o delovanju Evropske unije,
– ob upoštevanju svoje resolucije z dne 9. februarja 2010 o revidiranem okvirnem sporazumu med Evropskim parlamentom in Komisijo za naslednje zakonodajno obdobje (INTA),
– ob upoštevanju petega poročila Komisije Evropskemu parlamentu in Svetu o ohranitvi vizumske obveznosti v nekaterih tretjih državah s kršitvijo načela vzajemnosti (COM/2009/0560 končno),
– ob upoštevanju svoje resolucije z dne 9. oktobra 2008 o upravljanju arktičnega območja (RSP/2008/2633),
– ob upoštevanju člena 110(2) poslovnika,
A. ker je Kanada že od leta 1959 ena najstarejših in najtesnejših partneric Evropske unije,
B. ker bi lahko potekajoča pogajanja za sklenitev celovitega gospodarskega trgovinskega sporazuma okrepila odnose med EU in Kanado,
C. ker Kanada v letu 2010 predseduje skupini držav G8 in bo gostila naslednje srečanje na vrhu skupine držav G20,
D. ker je pričakovati, da bo bližnje srečanje na vrhu med EU in Kanado v Bruslju 5. maja osredotočeno na krepitev že sedaj tesnih političnih odnosov med dvema partnericama, še zlasti pa bodo obravnavani skupni izzivi, kot so: pogajanja o celovitem gospodarskem trgovinskem sporazumu; zunanjepolitični in varnostni izzivi, zlasti Afganistan in Pakistan; skupna pot naprej glede Irana; neširjenje jedrskega orožja; Haiti in nadaljnji ukrepi po donatorski konferenci v New Yorku; razvojno sodelovanje; usklajen odziv na finančno in gospodarsko krizo; podnebne spremembe in energija; približevanje zaključni fazi razvojnega kroga,
E. ker je Komisija 27. januarja 2010 zagotovila, da je zavezana okrepljenemu sodelovanju s Parlamentom, v skladu z resolucijo Parlamenta z dne 27. februarja 2010 o revidiranem okvirnem sporazumu s Komisijo, ki poziva k „neposrednem in celovitem zagotavljanju informacij Parlamentu na vseh stopnjah pogajanj o mednarodnih sporazumih, zlasti o trgovinskih zadevah in drugih pogajanjih v okviru postopka odobritve, tako da se zagotovi polna učinkovitost člena 218 PDEU“,
F. ker češki, romunski in bolgarski državljani še vedno potrebujejo vizum z vstop v Kanado,
G. ker arktične regije zaenkrat ne urejajo posebej oblikovani večstranski standardi in predpisi, saj nihče ni nikoli pričakoval, da se bo ta regija nekoč spremenila v plovno vodno pot ali območje trgovinskega izkoriščanja, ter da se na njej morebiti nahaja približno 20 % vseh še neodkritih svetovnih rezerv nafte in plina,
H. ker imata EU in Kanada skupne vrednote in sta trdno zavezani večstranskemu delovanju pri obravnavi pomembnejših izzivov,
1. pozdravlja izjavo Komisije, v kateri se napredek pri pogajanjih o celovitem gospodarskem trgovinskem sporazumu navaja kot osrednja točka gospodarskih odnosov med EU in Kanado; v zvezi s tem je prepričan, da srečanje na vrhu med EU in Kanado 5. maja 2010 v Bruslju zagotavlja dobro priložnost za nadaljevanje teh pogajanj;
2. ugotavlja stabilnost Kanadskega gospodarstva v času gospodarske krize, zlasti bančnega sektorja; izraža pripravljenost za tesno sodelovanje s Kanado v okviri skupine držav G20, da bi dosegli usklajen globalni pristop do fiskalnih spodbud;
3. ugotavlja, da sta Kanada in EU zavezani sprejetju usklajenega, doslednega in celovitega pristopa za kritje takojšnjih in dolgoročnejših potreb Haitija; skupaj smo v celoti zavezani izgradnji novega Haitija, ki bo izpolnjeval legitimna in dolgoletna pričakovanja svojih prebivalcev, obenem pa moramo zagotoviti nacionalno lastništvo Haitijcev nad procesom obnove;
4. pozdravlja namero, ki je bila izražena ob nedavni predstavitvi zakonodajnih načrtov vlade, da se kanadski telekomunikacijski sektor odpre za zunanjo konkurenco;
5. ravno tako pozdravlja namero o uvedbi večje reforme kanadskega sistema upravljanja ribištva, pri kateri bo sodelovala tudi Organizacija za ribištvo severozahodnega Atlantika (NAFO);
6. opozarja, da temelji vizumska politika EU na vzajemnosti; ponavlja svojo zaskrbljenost zaradi vizumske obveznosti za državljane Češke republike, Romunije in Bolgarije, ter poziva, naj se ta obveznost čim hitreje odpravi; ugotavlja, da se je kanadska vlada odločila za ponovno uvedbo vizumske obveznosti za češke državljane zaradi prihoda velikega števila Romov v Kanado, zato poziva države članice, naj ustrezno obravnavajo položaj Romov v Evropi; v zvezi s tem pozdravlja odprtje urada za vizume na veleposlaništvu Kanade v Pragi in vzpostavitev strokovne delovne skupine za obravnavanje tega vprašanja, ter pozorno spremlja, ali bo obljubljeni celoviti pregled kanadskega sistema za sprejemanje beguncev vodil v odpravo vizumske obveznosti;
7. poudarja, da sta EU in Kanada zavezani vzpostavljanju nizkoogljičnega globalnega gospodarstva, ki bo varno in trajno, hkrati pa krepita sposobnost prilagajanja vplivom podnebnih sprememb; poudarja pomen nadaljevanja razprav o okoljskih temah v okviru dialoga na visoki ravni o okolju med EU in Kanado, vključno s sodelovanjem na področju okolja, energetike in pomorstva v arktični regiji;
8. pozdravlja zavezo Kanade, ki je bila izražena ob nedavni predstavitvi zakonodajnih načrtov vlade, da bo vlagala v tehnologije čiste energije in si tako zagotovila položaj velesile na področju čiste energije in vodilne države pri odpiranju okolju prijaznih delovnih mest; poudarja potrebo po dvostranskem sodelovanju glede strategije jedrske energije;
9. izraža zaskrbljenost zaradi učinka izkoriščanja naftnega peska na biološko raznovrstnost in na okolje zaradi povečanih emisij toplogrednih plinov; poziva Kanado naj se ob upoštevanju bližnjih pogovorov o podnebnih spremembah v okviru Združenih narodov pridruži EU v „koaliciji voljnih“;
10. opozarja Svet in Komisijo, da mora mednarodne sporazume, odkar je začela veljati Lizbonska pogodba, odobriti Evropski parlament, ki mora biti nemudoma in v celoti vključen v vse faze mednarodnih pogajanj, ter z zanimanjem pričakuje začetno izjavo Komisije o tem, kako namerava to doseči; v zvezi s tem opozarja, da bo treba, preden Evropski parlament poda odobritev, ustrezno in skupaj obravnavati razloge za njegovo zaskrbljenost glede sporazuma med EU in Kanado o evidenci imen letalskih potnikov;
11. čestita organizacijskemu odboru v Vancouvru za uspeh zimskih olimpijskih in paraolimpijskih iger v letu 2010;
12. zahteva, naj bodo vloga in pristojnosti provinc ustrezno upoštevane v vseh vidikih odnosov med EU in Kanado;
13. naroči svojemu predsedniku, naj to resolucijo posreduje Svetu, Komisiji, predsedstvu EU, podpredsednici Komisije/visoki predstavnici Unije za zunanje zadeve in varnostno politiko ter kanadski vladi.
