P6_TA(2007)0489
Pakistan
B6-0409 , 0414 , 0417 in 0420/2007
Resolucija Evropskega parlamenta z dne 25. oktobra 2007 o Pakistanu
Evropski parlament
, –
ob upoštevanju svojih prejšnjih resolucij o Pakistanu, zlasti resolucije z dne 12. julija 2007 Sprejeta besedila, P6_TA(2007)0351
,
–
ob upoštevanju sporazuma o sodelovanju med Evropsko skupnostjo in Islamsko republiko Pakistan o partnerstvu in razvoju z dne 24. novembra 2001,
–
ob upoštevanju svoje resolucije z dne 24. maja 2007 o Kašmirju Sprejeta besedila, P6_TA(2007)0214
,
–
ob upoštevanju člena 115(5) svojega Poslovnika,
A.
ker se je Benazir Buto, doživljenjska predsedujoča Pakistanske ljudske stranke, 18. oktobra 2007 vrnila v Pakistan; ker je njeno vrnitev v Karači zaznamoval grozljiv bombni napad, v katerem je umrlo več kot 130 ljudi in bilo več kot 500 ranjenih; ker se je že tako napeto predvolilno ozračje v Pakistanu s tem napadom še bolj zaostrilo,
B.
ker je tudi poskus vrnitve Navaza Šarifa, predsednika Pakistanske muslimanske lige, v Pakistan spodletel, saj je moral državo zapustiti nemudoma po svojem prihodu,
C.
ker je očitno, da se Pakistan militarizira in da se povečuje vloga tajnih služb, ki imajo precejšen vpliv na politiko, vlado in gospodarstvo države,
D.
ker se trenutni parlamentarni mandat zaključi 15. novembra 2007, splošne volitve v Pakistanu pa so načrtovane za sredino januarja 2008,
E.
ker je treba za ponovno vzpostavitev demokracije oblast vrniti civilni vladi,
F.
ker je 17. oktobra 2007 pakistansko vrhovno sodišče ponovno začelo obravnavati vprašanje, ali je izvolitev predsednika Mušarafa v skladu z ustavo, in naj bi kmalu svojo odločitev,
G.
ker Evropska unija Pakistanu zagotavlja precejšnja sredstva za zmanjševanje revščine, zdravstvo in javno šolstvo,
1.
ostro obsoja samomorilski bombni napad na opozicijsko voditeljico in civiliste; poziva pakistansko vlado, da nemudoma sprejme ukrepe za natančno in neodvisno preiskavo napada in vse zanj odgovorne privede pred sodišče;
2.
globoko sočustvuje s pakistanskim ljudstvom, zlasti z družinami vseh, ki so bili v tem podlem napadu ubiti ali ranjeni;
3.
ponovno izraža solidarnost s pakistanskim ljudstvom, ki stremi k demokratičnemu, preglednemu in odgovornemu vodenju države ter pogumno in odločno kljubuje teroristom in nasilju;
4.
poziva Pakistan, naj podpira načela iz zgoraj omenjenega sporazuma o sodelovanju, zlasti določilo o demokraciji in spoštovanju človekovih pravic;
5.
strogo ostro obsoja prisilni odhod nekdanjega predsednika vlade Navaza Šarifa v Savdsko Arabijo 10. septembra 2007 kljub odločitvi pakistanskega vrhovnega sodišča, ki je dovolilo njegovo vrnitev v državo;
6.
poziva pakistansko vlado, naj vsem političnim voditeljev dovoli, da se vrnejo in nasprotujejo skrajnim silam v državi, kar je pogoj za demokratične volitve, in naj prispeva k vzpostaviti legitimne vlade, ki bo prek svobodnih in poštenih volitev nadomestila sedanjo vojaško diktaturo;
7.
ponovno opozarja, da mora biti začasna vlada, ki se bo nevtralna, in ponovno izraža zaskrbljenost, ker o njeni sestavi odloča le predsednik Mušaraf;
8.
obžaluje nekatere nedavne primere pred Visokim sodiščem v Pakistanu, ki zbujajo resen dvom o pravni državi; poziva pakistansko vlado, da se vzdrži političnega vmešavanja in spoštuje neodvisnost sodstva;
9.
obžaluje, da se presednik Mušaraf ni odrekel mestu vrhovnega vojaškega poveljnika, preden je kandidiral in bil izvoljen za predsednika, k čemur se je zavezal v odnosih z EU; ponovno poziva, da bi to moral storiti, preden nastopi funkcijo; ugotavlja, da njegovo ravnanje negativno vpliva na verodostojnost pakistanskega predsedstva;
10.
obsoja samovoljen pripor članov opozicije, ki so kritizirali predsednika Mušarafa, in poziva vlado, da sprejme in izvrši odločitev vrhovnega sodišča ter s tem dokončno prepreči izginjanje političnih nasprotnikov;
11.
poziva Pakistan, naj ponovno vzpostavi demokratično vlado z izvedbo svobodnih, poštenih in preglednih volitev januarja 2008, ter svari pred sprejetjem predpisa za izredne razmere ali drugih ukrepov, ki bi ovirali svobodo govora, združevanja, zbiranja ali gibanja; poziva pakistansko vlado, da vsem strankam zagotovi enak dostop do medijev;
12.
poziva Pakistan k takojšnjim ukrepom za omejitev vpliva vojske v družbi kot celoti; poziva pakistansko vlado k spoštovanju prehoda na civilno vodenje države in h krepitvi demokratičnih institucij kot edinemu načinu za reševanje izzivov v pakistanski družbi; poziva vlado, naj ponovno omeji vlogo in vpliv vojske in drugih oboroženih skupin ter vrne oblast demokratičnim institucijam;
13.
izraža zaskrbljenost zaradi poročil o zatiranju verskih manjšin, kot so kristjani, budisti, hindujci, sikhi in amadi, ter uporabe zakonov o blasfemiji zoper njih;
14.
poziva pakistansko vlado, da nemudoma sprejme ukrepe za prenehanje zatiranja na podlagi verskega prepričanja ter omogoči integriteto in varnost vseh manjšin, tako da jim zagotovi dejansko in učinkovito pravno in politično varstvo; poziva Pakistan k reformi zakonov o blasfemiji, ki se pogosto zlorabljajo; poziva pakistansko vlado, da zagotovi ustrezno varstvo odvetnikom in zagovornikom človekovih pravic, ki jim grozijo zaradi zagovarjanja obtoženih blasfemije; poziva pakistansko vlado, da zagotovi ustrezno varstvo ranljivim verskim in drugim manjšinam, ki jim skrajneži grozijo s prisilno spreobrnitvijo in jih nasilno ustrahujejo;
15.
poziva pakistanske oblasti, da odpravijo hududske zakone, zaradi katerih je bilo v zapore poslanih na stotine žensk;
16.
pozdravlja dejstvo, da bo Evropska unija spremljala parlamentarne volitve v Pakistanu in da se bo Parlament udeležil misije za spremljanje volitev; izraža zaskrbljenost, ker pakistanske ženske morda ne bodo mogle v celoti sodelovati v demokratičnem procesu, saj je pogoj za kandidaturo na volitvah akademska kvalifikacija, zaradi česar na volitvah ne more kandidirati 70 % pakistanskih žensk; poziva k odpravi te omejitve;
17.
priznava prizadevanje Pakistana za zaustavitev naraščanja terorističnih skupin; obžaluje neuspeh dogovora o preprečitvi nadaljnjih sporov v Severnem Vaziristanu; poziva vlado k boju proti ponovnemu, z upori povezanemu nasilju s sorazmernimi ukrepi in k vzpostavitvi pravne države ter širjenju civilnih in političnih pravic na tem območju;
18.
poziva, zlasti glede na upore v Balučistanu, da se vojska vzdrži podpore islamističnim skupinam pri nasprotovanju sekularnim baluškim in zmernim paštunskim silam; nadalje poziva k izpustitvi vseh političnih zapornikov, tudi tistih, ki so jih nezakonito pridržale obveščevalne agencije;
19.
poudarja pomen vsesplošnega dostopa do javnega šolstva in učinkovitega spremljanja medres, da se prepreči nadzor skrajnežev; poziva pakistansko vlado, naj izpolnjuje svoje prejšnje zaveze o navzočnosti tujih študentov v medresah;
20.
poziva države članice, da v celoti spoštujejo kodeks ravnanja EU o izvozu orožja;
21.
naroči svojemu predsedniku, naj to resolucijo posreduje Svetu, Komisiji in pakistanski vladi.
