Pisna izjava o urgentnem sodelovanju pri vračanju pogrešanih otrok
Pravosodje in notranje zadeve
2008-09-02 - 12:27
Parlament je razglasil pisno izjavo, ki so jo pripravili Edward MCMILLAN-SCOTT (EPP-ED, UK), Roberta ANGELILLI (UEN, IT), Glenys KINNOCK (PES, UK), Evelyne GEBHARDT (PES, DE) in Diana WALLIS (ALDE, UK) o sodelovanju držav članic Unije pri vračanju pogrešanih otrok. Izjavo je do 24. julija podpisalo 418 poslancev, med njimi tudi štirje iz Slovenije.
Parlament v svoji izjavi poudarja, da je ugrabitev otroka eden najbolj nečloveških zločinov, število teh kaznivih dejanj v Evropi pa narašča, pri čemer so lahko žrtve prepeljane čez meje držav. Možnosti, da bi sčasoma rešili življenje ugrabljenega otroka, so vedno manjše, o izginotjih otrok pa ni vseevropskega sistema za obveščanje niti lokalnih ali nacionalnih sistemov v večini držav članic Evropske unije.
Sistem zgodnjega opozarjanja
Poslanci zato pozivajo države članice, naj uvedejo sistem za opozarjanje o izginotju otrok, pri katerem se bodo ustreznim medijem, obmejnim oblastem, carinikom in organom pregona nemudoma posredovali naslednji podatki:
– kdo je pogrešani otrok, skupaj s fotografijo, če je na voljo,
– podatki o izginotju in/ali osumljenih ugrabiteljih,
– telefonska številka za zbiranje informacij (116 000, če ta številka obstaja).
Države članice bi morale po mnenju Parlamenta skleniti sporazume o sodelovanju z vsemi sosednjimi državami, da se zagotovijo zmogljivosti za hitro opozarjanje na vseh zadevnih ozemljih. Ob tem pa parlamentarci dodajo še poziv, da je treba ustanoviti skupno organizacijo za pomoč nacionalnim organom in njihovo usposabljanje.
Eden od predlagateljev izjave, britanski poslanec McMillan-Scott, se je zahvalil kolegom za podporo pri pospeševanju birokratskega postopka, kjer morajo države članice pokazati več pobude: "Če si lahko privoščimo sistem za obveščanje o nevarnostih vremenskih ujm, bi si lahko privoščili tudi obveščanje o izginulih otrocih."
S pomočjo sistema "oranžni alarm", ki ga je ameriško pravosodno ministrstvo vzpostavilo leta 2003, so v petih letih našli 400 pogrešanih otrok, od tega 80 odstotkov v odločilnih prvih 72 urah po objavi. Med evropskimi državami ima podoben sistem samo Francija, kjer je javnost o pogrešanih otrocih obveščena prek televizije, radia, elektronskih tabel na avtocestah in prikazovalnikih sporočil v mestih.
Pisna izjava je besedilo, ki ga skupina največ petih poslancev ponudi v podpis svojim kolegom. Če jo podpiše večina poslancev Evropskega parlamenta, se jo posreduje predsedniku, ki jo razglasi na zasedanju.
20080901IPR35741 Pisna izjava o urgentnem sodelovanju pri vračanju pogrešanih otrok
-//EP//TEXT WDECL P6-DCL-2008-0036 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
