P6_TA(2006)0030
Peru
B6-0055 , 0059 , 0062 , 0066 in 0070/2006
Resolucija Evropskega parlamenta o Peruju
Evropski parlament
, –
ob upoštevanju prejšnjih letnih poročil EU o človekovih pravicah,
–
ob upoštevanju svojih prejšnjih resolucij, s katerimi izraža podporo demokratičnemu procesu v Peruju,
–
ob upoštevanju poročila, ki ga je izdal Odbor za resnico in spravo pod vodstvom profesorja Salomóna Lernerja Febresa o grozljivih dogodkih v Peruju med letoma 1980 in 2000,
–
ob upoštevanju člena 115(5) svojega Poslovnika,
A.
ker je bil nekdanji predsednik Alberto Fujimori aretiran v Čilu na podlagi mednarodnega pripornega naloga, ki so ga izdale perujske oblasti,
B.
ker je g. Fujimori vladal Peruju med letoma 1990 in 2000 ter je bilo proti njemu vloženo 22 obtožb glede kršitev človekovih pravic in korupcije ter sta mu tudi kongres in volilna komisija prepovedala kandidirati na volitvah do leta 2011,
C.
ker je Parlament neomejeno podpiral demokratični proces v Peruju od padca Fujimorijevega režima leta 2000,
D.
ker vprašanje izročitve nekdanjega predsednika Fujimorija vključuje dve državi, s katerima Unija vzdržuje močno in privilegirano partnerstvo v okviru biregionalne strateške pridružitve, o kateri je bil prvič dosežen sklep julija 1999 v Riu de Janeiru,
E.
ker sta Čile in Peru sklenila dvostransko pogodbo o izročitvi, veljavno od leta 1936,
F.
ker so čilski sodni organi sklenili začeti postopek za izročitev nekdanjega predsednika Fujimorija Peruju,
1.
čestita čilskim in perujskim oblastem za učinkovito sodelovanje v zvezi s priporom zoper g. Fujimorija in pozdravlja sklep čilskih oblasti, da formalno začnejo postopek izročitve;
2.
ponovno opozarja, da je boj proti nekaznovanju eden od temeljev politike Unije na področju človekovih pravic; zavzema stališče, da je skupno delovanje za spoštovanje demokracije in človekovih pravic prvenstvena dolžnost vseh partnerjev;
3.
zato podpira izročitev g. Fujimorija Peruju, ki je že bila formalno zahtevana, da bi tako zagotovili, da se g. Fujimori privede pred sodišče in sooči z obtožbami; izraža popolno zaupanje v čilski in perujski sodni sistem ter pričakuje, da bo izročitev potekala na podlagi celovitega spoštovanja postopkov in veljavne zakonodaje ter da bo sojenje g. Fujimoriju potekalo v skladu z mednarodnimi standardi;
4.
poziva perujsko vlado, da sprejme vse potrebne ukrepe za zagotovitev popolne zaščite prič v zvezi z obtožbami zoper g. Fujimorija, kot je priporočil urad varuha človekovih pravic septembra 2005;
5.
naroči svojemu predsedniku, naj to resolucijo posreduje Svetu, Komisiji ter čilski in perujski vladi.
