Pregled dogodkov - Bruselj, 3. in 4. december 2008 Pregled dogodkov - Bruselj, 3. in 4. december 2008
Osrednja razprava dvodnevnega plenarnega zasedanja Evropskega parlamenta bo namenjena energetsko-podnebnemu zakonodajnemu svežnju, poslanci pa se bodo posvetili tudi pripravam na Evropski svet in ukrepom proti naraščajočim cenam hrane. Na slavnostnem delu zasedanja v četrtek ob 11.30 pa bo Parlament nagovoril tibetanski duhovni voditelj dalajlama.
Energetsko-podnebni sveženj evropske zakonodaje naj bi bil potrjen do konca leta, trenutno pa še potekajo pogajanja med predstavniki Sveta, Komisije in Parlamenta. Unija naj bi v skladu s predlaganimi cilji do leta 2020 zmanjšala izpuste toplogrednih plinov za 20 odstotkov, povečala delež obnovljivih virov za 20 odstotkov in biogoriv za 10 odstotkov.
V sredo popoldne bodo predstavniki francoskega predsedstva Sveta EU in Komisije poslancem predstavili priprave na Evropski svet.
Parlament bo v četrtek na slavnostnem delu zasedanja v okviru dejavnosti ob Evropskem letu medkulturnega dialoga nagovoril tibetanski duhovni vodja dalajlama. Po nastopu, predvidoma ob 12. uri, bosta imela s predsednikom Parlamenta Hans-Gertom Pötteringom skupno tiskovno konferenco.
Svet in Komisija bosta v sredo poslancem predstavila, kako poteka izvajanje ukrepov za pripravo evropske strategije za Rome.
Na zasedanju bo Parlament obravnaval tudi poročilo o položaju žensk v balkanskih državah, ki niso članice EU. Dokument se ukvarja z različnimi vidiki, kot so zdravje, razmere na trgu delovne sile, zastopanost v procesu odločanja in nasilje nad ženskami.
Poslanci bodo na zasedanju sprejemali uredbo o ustanovitvi instrumenta za hitro odzivanje na hitro naraščajoče cene hrane v državah v razvoju. Gre za odgovor Unije na krizo, ki grozi milijonom ljudi po svetu.
Predstavniki Komisije in Sveta bodo v sredo popoldne odgovarjali na poslanski vprašanji o prihodnji globalni ureditvi finančnih trgov in načrtu Unije za oživitev gospodarstva.
Prav tako v sredo bo na dnevnem redu tudi poslansko vprašanje o evropskem aktu o malem gospodarstvu.
Komisija bo Parlamentu predstavila stališče o poteku uvajanja uredbe REACH o kemikalijah.
Med točkami dnevnega reda bo tudi obravnava zakonodajnih predlogov o boju proti finančnim goljufijam.
20081201INS43276 Prenos v živo iz Bruslja Dnevni red plenarnega zasedanja