21.5.2007
PREDLOG RESOLUCIJE
za zaključek razprave o izjavah Sveta in Komisije
v skladu s členom 103(2) Poslovnika,
ki ga vlagajo Philip Claeys, Frank Vanhecke, Koenraad Dillen in Ashley Mote
v imenu skupine ITS
o razmerah v Estoniji
Resolucija Evropskega parlamenta o razmerah v Estoniji
Evropski parlament ,
–
ob upoštevanju člena 2(3) in (4) Ustanovne listine Združenih narodov,
–
ob upoštevanju Dunajske konvencije o diplomatskih odnosih iz leta 1961,
–
ob upoštevanju izjave zunanjih ministrov takratne Evropske gospodarske skupnosti z dne 27. avgusta 1991,
–
ob upoštevanju resolucije Evropskega parlamenta z dne 12. septembra 1991,
–
ob upoštevanju člena 103(2) svojega poslovnika,
A.
ker so v noči s 27. na 28. april 2007 v centru estonske prestolnice Talin izbruhnili srditi spopadi med estonskimi Rusi in estonsko policijo zaradi preselitve sovjetskega spomenika padlim vojakom 'Bronasti vojak' iz centra Talina na vojaško pokopališče, v spopadu pa je bila ena oseba ubita in na desetine ranjenih,
B.
ker so nemiri izbruhnili tudi v estonskih mestih Johvi in Narva,
C.
ker je bil spomenik 'Bronasti vojak' postavljen leta 1948, uradno v spomin 'osvoboditvi' Estonije s strani vojakov Rdeče armade,
D.
ker pa je prihod Rdeče armade za Estonce pomenil vse kaj drugega kot osvoboditev iz rok nacistov; nasprotno, pomenil je začetek nove nezakonite sovjetske okupacije in novega terorja, kar je pripeljalo do tega, da je bilo med leti 1949 in 1959 usmrčenih okoli 19.000 Estoncev, več deset tisoč pa jih je bilo deportiranih,
E.
ker zato za Estonce sovjetski spomenik 'Bronasti vojak' utemeljeno predstavlja simbol terorja, tlačenja in kolonizacije,
F.
ker so neposredno po resnih spopadih v Talinu prokremeljska mladinska gibanja več kot en teden oblegala estonsko veleposlaništvo v Moskvi, kar je pripeljalo do začasne ustavitve konzularnih dejavnosti, žene in otroci estonskih diplomatov pa so morali zapustiti Moskvo,
G.
ker so 2. maja 2007 člani enega teh mladinskih gibanj med tiskovno konferenco fizično napadli estonskega veleposlanika v Moskvi;
H.
ker je 27. aprila 2007 ruski Svet federacije sprejel resolucijo, v kateri poziva predsednika Putina, naj zamrzne diplomatske odnose z Estonijo in proti tej državi uvede gospodarske sankcije,
I.
ker je 2. maja 2007 Rusija zaustavila izvoz nafte in premoga v Estonijo, uradno zaradi resnega pomanjkanja železniških vagonov in zaradi popravil na naftovodih,
J.
ker so bila spletišča več estonskih vladnih ustanov večkrat tarče računalniških napadov, ki so po besedah estonskega zunanjega ministra jasno izvirali iz računalnikov in od oseb v ruskih vladnih ustanovah, vključno z organi, ki so neposredno pod vodstvom predsednika Putina,
K.
ker so se v več ruskih vladnih medijih pojavila izkrivljena in žaljiva poročila o premiku sovjetskega spomenika,
L.
ker takšna dejanja ponazarjajo uradno rusko stališče, da ni bilo govora o nezakoniti priključitvi baltskih držav,
M.
ker je to jasno razvidno na primer iz izjave z dne 23. novembra 2004, ki jo je duma soglasno sprejela in ki pravi, da so sovjetske oborožene sile osvobodile baltske države,
N.
ker so za razliko od tega različne evropske institucije na priključitev in okupacijo baltskih držav v Sovjetski zvezi vedno gledale kot na nezakonito in nesprejemljivo, leta 1979 je recimo Evropski parlament izrazil svojo podporo predlogu številnih predstavnikov baltskih držav, da se o vprašanju nezakonite okupacije teh držav razpravlja v odboru Združenih narodov za dekolonizacijo,
1.
popolnoma podpira odstranitev sovjetskega spomenika 'Bronasti vojak' iz centra Talina ter strogo obsoja dejanja demonstrantov;
2.
poudarja, da na odstranitev spomenika ne bi smeli gledati kot na pomanjkanje spoštovanja do Rusov, ki so padli v boju;
3.
obsoja rusko vmešavanje v estonske notranje zadeve ter poziva Rusko federacijo, naj normalizira diplomatske, gospodarske in trgovinske odnose z Estonijo;
4.
opozarja Rusko federacijo na njene obveznosti, ki izhajajo iz mednarodnega prava v skladu z Dunajsko konvencijo o diplomatskih odnosih iz leta 1961;
5.
obžaluje izjave bivšega nemškega kanclerja, da je odstranitev sovjetskega spomenika žalitev ruskih vojakov, ki so padli v drugi svetovni vojni;
6.
poziva Komisijo in Svet, v skladu z izjavo z dne 27. avgusta 1991, da pri Ruski federaciji vztrajata, da je treba vzpostaviti mednarodno komisijo za reševanje vprašanja priključitve baltskih držav, potem pa za oceno škode, ki so jo baltske države utrpele med sovjetsko okupacijo;
7.
naroči svojemu predsedniku, naj to resolucijo posreduje Svetu, Komisiji, Republiki Estoniji in Ruski federaciji.
