4.7.2007
PREDLOG RESOLUCIJE
k izjavi Evropskega sveta in Komisije
v skladu s členom 103(2) Poslovnika,
ki ga vlagajo Brian Crowley, Cristiana Muscardini, Roberta Angelilli, Inese Vaidere, Guntars Krasts, Adam Bielan, Hanna Foltyn-Kubicka, Ryszard Czarnecki in Michał Tomasz Kamiński
v imenu skupine UEN
o Palestini
Resolucija Evropskega parlamenta o Palestini
Evropski parlament ,
–
ob upoštevanju svojih prejšnjih resolucij o Bližnjem vzhodu, še posebej resolucije s 7. septembra 2006 o razmerah na Bližnjem vzhodu,
–
ob upoštevanju svoje resolucije s 26. aprila 2007 o primeru Alana Johnstona, novinarja televizijske mreže BBC,
–
ob upoštevanju resolucij varnostnega sveta Združenih narodov 1757 (2007), 1748(2007), 1747(2007), 1701(2006), 1559(2004), 520(1982), 426(1978), 338(1973) in 242(1967),
–
ob upoštevanju nagovora predsednika Evropskega parlamenta v izraelskem knesetu 30. maja 2007,
–
ob upoštevanju sosedskih sporazumov med EU in Izraelom ter med EU in Palestino,
–
ob upoštevanju sklepov 19. vrha Arabske lige v Riadu 29. marca 2007,
–
ob upoštevanju člena 103(2) svojega poslovnika,
A.
ker ima vse ostrejši spor med Izraelom in Palestino še naprej negativne posledice na razmere na vsem Bližnjem vzhodu,
B.
ker je Hamas izpustil novinarja televizijske hiše BBC Alana Johnstona, ki je bil ugrabljen 12. marca 2007 v Gazi,
C.
ker nosi Evropska unija posebno odgovornost za mir in varnost na Bližnjem vzhodu,
D.
ker je julija 2006 Hamas ugrabil izraelskega vojaka Gilada Šalita, čigar usoda je še vedno negotova in k čigar izpustitvi nenehno pozivajo številne organizacije in institucije, kot na primer varnostni svet Združenih narodov, EU in evro-sredozemska parlamentarna skupščina,
E.
ker palestinski vladi pod vodstvom Hamasa doslej ni uspelo izpolniti meril četverice (EU, ZN, ZDA, Rusija), ki se nanašajo na priznanje Izraela, odpoved nasilju in sprejetje mednarodnih sporazumov;
F.
ker je prepoved Hamasa kot teroristične organizacije s strani EU onemogočila neposredno financiranje palestinskih oblasti in prisilila EU, da denar pošilja prek začasnega mednarodnega mehanizma,
G.
ker je Hamasov raketni napad na Izrael aprila 2007 povzročil razveljavitev petmesečne prekinitve ognja med Palestinci in Izraelci ter ponovno odprl začarani krog napadov na izraelske naselbine ter povračilne udarce izraelske armade in zračnih sil,
H.
ker Hamas v Gazo nenehno tihotapi orožje in strelivo, da bi dopušča nadaljevanje spopadov znotraj palestinske družbe,
I.
ker je Izrael aretiral predsednika in 40 članov palestinskega zakonodajnega sveta in ker so ti še vedno v ujetništvu,
J.
ker je zaradi sedanjega vala nasilja položaj krščanskih manjšin na Bližnjem vzhodu ogrožen,
1.
izraža globoko zaskrbljenost nad zaostrovanjem spora med Izraelom in Palestino, ki se odraža v nedavnih dogodkih v Gazi in na Zahodnem bregu, ter poziva mednarodno skupnost, naj podvoji svoja prizadevanja za mir v regiji v skladu z ustreznimi resolucijami varnostnega sveta Združenih narodov;
2.
pozdravlja izjavo četverice, podano po konferenci 15. junija, ter njeno podporo prizadevanjem za izpolnjevanje humanitarnih potreb Palestincev in zbiranje mednarodne pomoči zanje;
3.
pozdravlja nedavno imenovanje nekdanjega predsednika vlade Združenega kraljestva Tonyja Blaira za posebnega odposlanca Združenih narodov za reševanje spora med Izraelom in Palestino;
4.
pozdravlja dejstvo, da je Komisija dodelila 43 milijonov EUR humanitarne pomoči ogroženim Palestincem na Zahodnem bregu, v Gazi in v drugih državah regije;
5.
poziva izraelske oblasti, da dovolijo dostavo humanitarne pomoči v Gazo in poudarja, da je treba hitro ukrepati, da se prepreči dodatno poslabšanje humanitarnih razmer in prepreči dodatno trpljenje civilnega prebivalstva, ki ga nasilje najbolj prizadene;
6.
pozdravlja oživitev bejrutskega načrta iz leta 2002 na vrhu Arabske lige v Riadu leta 2007, saj naj bi bil to jasen znak arabskega sveta, da želi na miren način končati spor med Izraelom in Palestino;
7.
znova potrjuje svojo zavzetost za zagotavljanje učinkovite humanitarne pomoči palestinskemu ljudstvu; kljub temu poudarja, da pomoč ne sme neposredno ali posredno podpirati nasilnih skupin ali politike, ki odobrava nasilje s ciljem uničenja države Izrael;
8.
pozdravlja izpustitev novinarja televizijske hiše BBC Alana Johnstona in poziva palestinske oblasti, naj sprejmejo vse potrebne ukrepe, da se v prihodnje izognejo ugrabitvam novinarjev, humanitarnih delavcev in drugega tujega osebja, ki dela na njihovem ozemlju, ter zagotovijo, da bodo tisti, ki so odgovorni za ugrabitev, sodno preganjani;
9.
poziva gibanje Hamas, naj prizna državo Izrael in predhodne sporazume z Izraelom o mednarodnem miru ter naj se odpove nasilju proti njemu,
10.
obžaluje, da novo in krvavo stopnjevanje nasilja, ki je doslej zahtevalo 50 smrtnih žrtev in mnogo ranjenih, nedvomno spodkopava vse napore arabskih držav, da bi z mediacijo dosegle ustavitev frakcijskih bojev in vzpostavitev vlade nacionalne enotnosti;
11.
je posebej zaskrbljen glede možnega političnega razvoja nasilnih nemirov na palestinskem ozemlju, ki jih v glavnem določa odnos Hamasa, ki ne sprejme nobenega kompromisa, in prizadevanj vlade nacionalne enotnosti za dialog z Izraelom; zato poziva Hamas, naj se vzdrži uporabe sile in začne pogovore za takojšnjo prekinitev ognja, kar bi bil lahko prvi korak k ponovnemu miru in zakonitosti na tem ozemlju,
12.
opozarja na nedavno drzno odločitev predsednika palestinskih oblasti Mahmuda Abasa, da je takoj, ko je bilo doseženo premirje, imenoval nov krizni kabinet pod vodstvom predsednika vlade Salama Fajada; upa, da bo ta vlada lahko ponovno vzpostavila dialog z Izraelom, ustavila nasilje v Gazi in obnovila težavni mirovni postopek;
13.
je seznanjen s prizadevanji misije pomoči EU za mejni prehod Rafa na meji med Gazo in Egiptom (EU BAM), da bi spremljala in ocenila, kako palestinske oblasti izvajajo mejno kontrolo; pozdravlja skupne ukrepe, ki jih je sprejel Svet in ki mandat misije podaljšujejo do 24. maja 2008;
14.
poziva Izrael, naj izpusti člane palestinskega zakonodajnega sveta;
15.
pozdravlja izvolitev Šimona Peresa kot člana izraelskega predsedstva; meni, da ima lahko Šimon Peres glede na visok politični profil in izkušnje pomembno vlogo pri obnovitvi mirovnega procesa;
16.
pozdravlja uspeh začasnih sil Združenih narodov v Libanonu in ugotavlja, da bi takšna misija lahko služila kot vzorčni model za pogajalski proces, namenjen rešitvi spora med Izraelom in Palestino;
17.
naroči svojemu predsedniku, naj to resolucijo posreduje Svetu, Komisiji, vladam in parlamentom držav članic, generalnemu sekretarju Združenih narodov, predsedniku generalne skupščine Združenih narodov, vladam in parlamentom Izraela, Libanona in palestinskih oblasti, Siriji, Iranu, ZDA in Rusiji ter generalnemu sekretarju Arabske lige.
