Vprašanje za ustni odgovor O-000039/2012
za Komisijo
Člen 115 poslovnika
Michael Cashman
,
Juan Fernando López Aguilar
,
Sylvie Guillaume
,
Claude Moraes
,
Tanja Fajon
v imenu skupine S&D Zadeva: Pristop EU k Evropski konvenciji o človekovih pravicah in reforma Evropskega sodišča za človekove pravice
Evropska konvencija o človekovih pravicah (EKČP) je nastala na ruševinah druge svetovne vojne, da bi varovala demokracijo, pravno državo, človekove pravice in temeljne svoboščine v Evropi. Posameznikom omogoča, da vlade, ki kršijo temeljne svoboščine, privedejo pred evropsko sodišče.
EU je Evropski konvenciji o človekovih pravicah vedno pripisovala zelo velik pomen, kar dokazuje dejstvo, da je pristop države k Svetu Evrope in h konvenciji pogoj za njeno članstvo v EU. Poleg tega si je EU dolgo prizadevala za pristop k EKČP, sedaj pa je to dolžna storiti v skladu s členom 6 PEU, ki določa, da Unija pristopi k EKČP. EU je tudi sprejela Listino EU o temeljnih pravicah, ki velja za institucije EU in države članice, ko izvršujejo pravo EU.
Evropska komisija se je s Svetom Evrope pogajala za pristop EU k EKČP. Doseženo je bilo soglasje o osnutku sporazuma, vendar nekatere evropske vlade sedaj temu nasprotujejo, zaradi česar je ogrožen celoten pristopni proces.
Hkrati pa je vlada Združenega kraljestva, ki trenutno predseduje Svetu Evrope, napovedala, da se bo osredotočila na nadaljnje reforme Evropskega sodišča za človekove pravice (ESČP) . Predsednik ESČP je poudaril odgovornost držav podpisnic pri zagotavljanju izvrševanja sodb , Parlamentarna skupščina Sveta Evrope pa je pozvala, naj države rešijo strukturne oziroma sistemske probleme in okrepijo vlogo sodišča, da se zagotovi njegova učinkovitost .
- Ali lahko Komisija pojasni, kakšno je stanje pogajanj o pristopu EU k EKČP, kakšna je vsebina osnutka sporazuma ter kakšni so predlogi, razprave in stališča v Svetu?
- Kakšen je časovni načrt za pristop EU k EKČP?
- Kakšni so predlogi in stališča EU in njenih držav članic v organih Sveta Evrope in v odnosu do teh organov, kar zadeva spoštovanje in reformo ESČP? Ali države članice sledijo enotni usmeritvi EU na podlagi členov 2 in 6 PEU?
- Kakšne ukrepe bo treba sprejeti za okrepitev sistema EKČP in za spodbujanje držav članic, da izvršujejo sodbe ESČP, tudi z obravnavanjem strukturnih in sistemskih težav?
Postopek reforme, ki se je začel pred leti, je privedel do sprejetja protokola št. 14 ter deklaracij iz Interlakna in Izmira. Privedel je do konkretnih reform ESČP, kot sta dajanje prednosti temeljnim zadevam in okrepitev postopkov za opredelitev neutemeljenih tožb. Govor na: http://www.number10.gov.uk/news/european-court-of-human-rights/. http://www.independent.co.uk/opinion/commentators/nicolas-bratza-britain-should-be-defending-european-justice-not-attacking-it-6293689.html. http://assembly.coe.int/Main.asp?link=/Documents/WorkingDocs/Doc12/EDOC12811.htm, http://assembly.coe.int/Mainf.asp?link=/Documents/AdoptedText/ta12/ERES1856.htm, http://assembly.coe.int/Mainf.asp?link=/Documents/AdoptedText/ta12/EREC1991.htm.