Skupna pravila za letalsko varnost v Evropi
Promet
2007-12-12 - 19:11
Parlament je v drugem branju postopka soodločanja potrdil spremembe uredbe o Evropski agenciji za varnost v letalstvu (EASA), ki bo določila skupna varnostna pravila za licenciranje pilotov in letalske operacije komercialnih prevoznikov.
Agencija EASA bo s spremembami uredbe, s katero je bila ustanovljena leta 2002, dobila širše pristojnosti pri vseh kategorijah civilnega letalstva in pri nadzoru operacij letalskih prevoznikov. S tem bo tudi prevzela odgovornost za oblikovanje pravil za opravljanje letalskih operacij ter za licenciranje pilotov in letalskih posadk. Z novimi pristojnostmi naj bi tudi zagotavljala izvajanje pravil o znanju jezikov ter ustrezni usposobljenosti pilotov in posadk.
Svet je številne predloge parlamenta iz prve obravnave vključil v svoje skupno stališče, zato so poslanci upoštevali priporočilo poročevalca Jörga LEICHTFRIEDA (PSE, AT) in sprejeli le tista dopolnila, ki upoštevajo prav to kompromisno skupno stališče. Spremenjena uredba bo zato lahko kmalu stopila v veljavo.
Vsebina sprememb
Uredba bo agenciji dala dve pomembni pristojnosti:
(a) da naloži globe osebam in podjetjem, katerim je izdala certifikat, če so namerno ali zaradi malomarnosti kršili določbe uredbe in njene izvedbene predpise;
(b) da osebam in podjetjem, katerim je izdala certifikat, naloži periodične denarne kazni, ki se izračunajo od datuma sprejetja odločbe, z namenom, da se te osebe in podjetja prisili v spoštovanje določb uredbe in njenih izvedbenih predpisov.
Komisija bo na zahtevo Evropske agencije za varnost v letalstvu lahko namesto popolnega odvzema certifikata naložila globe kršiteljem predpisov. Med varovalkami, ki bi pomagale preprečiti kršitve zakonodaje, je tudi izrecno določilo o varovanju virov, ki bi pristojnim organom posredovali informacije o neupoštevanju pravil in morebitnih incidentih.
Neodvisnost agencije naj bi bila zagotovljena z avtonomnim proračunom, kamor se bodo stekali zlasti prihodki iz evropskega proračuna in pristojbin, ki jih plačujejo uporabniki sistema. Finančni prispevki, ki jih bo agencija prejela od držav članic, tretjih držav ali drugih subjektov, ne bi smeli vplivati na njeno neodvisnost in nepristranskost.
Ozadje predloga
Evropska agencija za varnost v letalstvu je bila ustanovljena leta 2002 in je zadolžena za oblikovanje skupnih pravil na področju civilnega letalstva, njihovo enotno izvajanje v EU in spodbujanje njihove uporabe po svetu. Pred ustanovitvijo EASA so države članice same oblikovale zakonodajo s področja letalske varnosti, ki je upoštevala minimalne mednarodne standarde iz Čikaške konvencije o civilnem letalstvu.
Na območju EU tako v letalstvu še vedno veljajo različni nacionalni varnostni standardi, čeprav je trg letalskih storitev popolnoma odprt, promet hitro narašča, nizkocenovni prevozniki pa imajo že 12-odstotni delež letalskih prevozov potnikov znotraj Unije. Pristojnost za nadzor izvajanja standardov si deli več organov, med drugim Evropska konferenca civilnega letalstva (ECAC) in Skupne letalske oblasti (JAA), medtem ko je Eurocontrol (v katerem sodeluje 35 držav) odgovoren za razvoj, usklajevanje in načrtovanje vseevropskih strategij v letalstvu.
Omenjene organizacije so medvladne in izvajanje njihovih pravil je v izključni pristojnosti držav članic, saj organizacije same nimajo pristojnosti za njihovo izvajanje. Razlike v nacionalnih standardih pa so lahko zelo velike in v precej primerih se najstrožji standardi iz različnih razlogov ne izvajajo.
20071211IPR14761
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
