11.5.2005
SKUPNI PREDLOG RESOLUCIJE
v skladu s členom 115(5) Poslovnika, ki ga vložijo
– György Schöpflin, Tunne Kelam in Bernd Posselt, v imenu skupine PPE-DE
– Pasqualina Napoletano, Reino Paasilinna in Csaba Sándor Tabajdi, v imenu skupine PSE
– Toomas Savi, István Szent-Iványi, Paavo Väyrynen in Henrik Lax, v imenu skupine ALDE
– Satu Hassi, Bart Staes in Marie Anne Isler Béguin, v imenu skupine Verts/ALE
– Esko Seppänen in Vittorio Emanuele Agnoletto, v imenu skupine GUE/NGL
– Anna Elzbieta Fotyga and Marcin Libicki, v imenu skupine UEN
in ki nadomesti predloge resolucij naslednjih skupin:
– PSE (B6‑0283/2005)
– GUE/NGL (B6‑0286/2005)
– Verts/ALE (B6‑0291/2005)
– ALDE (B6‑0292/2005)
– UEN (B6‑0294/2005)
– PPE-DE (B6‑0316/2005)
o Mari El
Resolucija Evropskega parlamenta o Mari El
Evropski parlament ,
–
ob upoštevanju svojih prejšnjih resolucij o Rusiji, zlasti resolucije z dne 15. decembra 2004, ter svojega priporočila Svetu z dne 26. februarja 2004 o odnosih med EU in Rusijo,
–
ob upoštevanju sporazuma o partnerstvu in sodelovanju med ES in Rusijo, ki je začel veljati 1. decembra 1997,
–
ob upoštevanju Evropske konvencije o varstvu človekovih pravic in temeljnih svoboščin, zlasti člena 10,
–
ob upoštevanju Evropske listine o regionalnih in manjšinskih jezikih, ki jo je Ruska federacija podpisala 10. maja 2001,
–
ob upoštevanju Ustave Republike Mari (Mari El), ki marijski jezik priznava za enega od uradnih jezikov, ter Zakona o jezikovnih zadevah iz leta 1995, ki določa, da je Mari El večnarodnostna republika in da imajo vsi državljani, ne glede na narodnost, pravico do ohranjanja in razvijanja svojega maternega jezika in kulture,
–
ob upoštevanju verodostojnih poročil ruskih in mednarodnih NVO o stalnih kršitvah človekovih pravic ter o nepravilnostih pred in med predsedniškimi volitvami 19. decembra 2004 v Republiki Mari (Mari El) Ruske federacije,
–
ob upoštevanju prvega posvetovanja med EU in Rusijo o človekovih pravicah, manjšinah in temeljnih svoboščinah 1. marca 2005 v Luksemburgu,
–
ob upoštevanju člena 115(5) svojega Poslovnika,
A.
ker se v Mari El neprestano in redno dogajajo napadi, nadlegovanja in ustrahovanja novinarjev in dopisnikov nedržavnih množičnih medijev, vključno z ubojem treh novinarjev leta 2001 in s primerom g. Vladimirja Kozlova, ki so ga 4. februarja 2005 pretepli,
B.
ker lokalne in zvezne oblasti niso uspele ustrezno ukrepati in privesti storilcev pred sodišče ter zagotoviti varnosti novinarjev in neodvisnosti medijev,
C.
ker se več opozicijskih časopisov lahko tiska le zunaj Republike Mari,
D.
ker je vlada Mari El zagrozila z zaprtjem šol v regijah, ki so med predsedniškimi volitvami večinsko glasovale za kandidata opozicije, ter v teh območjih več kot deset ravnateljev prisilila k odstopu,
E.
ker so posamezniki, ki pripadajo marijski manjšini, soočeni s precejšnjimi težavami pri pridobivanju izobrazbe v svojem maternem jeziku, saj ni nobenega srednješolskega ali visokošolskega izobraževanja v marijščini, izdajanje marijskih učbenikov pa se je v zadnjih letih zelo zmanjšalo,
1.
je prepričan, da večnarodnostni značaj Ruske federacije pomembno prispeva k kulturni in jezikovni raznolikosti v Evropi, da so vsi državljani Ruske federacije upravičeno ponosni nanj in ga je treba ohraniti v dobro vseh Evropejcev;
2.
strogo obsoja nadlegovanje in napadanje neodvisnih novinarjev v Mari El ter poziva zvezne in lokalne oblasti, naj storilce teh dejanj privedejo pred sodišče in zagotovijo spoštovanje svobode izražanja;
3.
zvezne in lokalne oblasti poziva k hitri, obsežni in neodvisni preiskavi domnevnih nepravilnosti pred in med predsedniškimi volitvami v Mari El 4. februarja 2005;
4.
poziva vlado Mari El, naj nemudoma preneha s političnim maščevanjem in ustrahovanjem, uperjenim proti javnim uslužbencem, ki se ne strinjajo z vlado, ter se vzdrži neprimernega političnega vmešavanja v delovanje izobraževalnih in kulturnih ustanov;
5.
poziva lokalne in zvezne oblasti, naj spoštujejo svoje obveznosti po mednarodnem pravu in naj sprejmejo ustrezne ukrepe za pospeševanje praktičnega izvajanja ustavnih določil in druge zakonodaje o ohranjanju in razvijanju manjšinskih jezikov in kulture, s posebnim poudarkom na kakovostnem izobraževanju v maternem jeziku na vseh ravneh, da bodo tako zagotovile, da bosta ruščina in marijščina enakopravni po vsej republiki;
6.
naroči svojemu predsedniku, naj to resolucijo posreduje Svetu, Komisiji ter vladama Ruske federacije in Mari El.
