9.9.2009 B7-0026/2009 PREDLOG RESOLUCIJE k vprašanjema za ustni odgovor B7‑0201/2009 in B7‑0202/2009
v skladu s členom 115 in členom 110(2) poslovnika
o litovskem zakonu o zaščiti mladoletnikov pred škodljivimi učinki javnega obveščanja
Sophia in 't Veld
,
Jeanine Hennis-Plasschaert
,
Leonidas Donskis
,
Gianni Vattimo
,
Sarah Ludford
v imenu skupine ALDE
PE423.210v01-00 B7‑0026/2009 Resolucija Evropskega parlamenta o litovskem zakonu o zaščiti mladoletnikov pred škodljivimi učinki javnega obveščanja
Evropski parlament ,
– ob upoštevanju mednarodnih in evropskih obveznosti na področju človekovih pravic, med drugimi tistih, ki so zapisane v konvencijah ZN o človekovih pravicah in v Evropski konvenciji o varstvu človekovih pravic in temeljnih svoboščin,
– ob upoštevanju določb Evropske unije o človekovih pravicah, zlasti Listine Evropske unije o temeljnih pravicah, pa tudi členov 6 in 7 Pogodbe o Evropski uniji,
– ob upoštevanju člena 13 Pogodbe o ustanovitvi Evropske skupnosti, na podlagi katerega lahko Evropska unija sprejme ukrepe za boj proti diskriminaciji, ki temelji med drugim na spolni usmerjenosti, ter spodbuja načelo enakosti,
– ob upoštevanju direktive 2000/43/ES in direktive 2000/78/ES, ki prepovedujeta posredno ali neposredno diskriminacijo na podlagi rase ali narodnosti, vere ali prepričanja, invalidnosti, starosti ali spolne usmerjenosti, pa tudi predloga za direktivo Sveta o izvajanju načela enakega obravnavanja oseb ne glede na vero ali prepričanje, invalidnost, starost ali spolno usmerjenost (KOM(2008) 426 končno),
– ob upoštevanju člena 21 Listine Evropske unije o temeljnih pravicah, ki prepoveduje „vsakršno diskriminacijo na podlagi spola, rase, barve kože, etničnega ali socialnega porekla, genetskih značilnosti, jezika, vere ali prepričanja, političnega ali drugega mnenja, pripadnosti narodnostni manjšini, premoženja, rojstva, invalidnosti, starosti ali spolne usmerjenosti“,
– ob upoštevanju Direktive 97/36/ES Evropskega parlamenta in Sveta z dne 30. junija 1997, ki spreminja Direktivo 89/552/EGS o usklajevanju nekaterih zakonov in drugih predpisov držav članic o opravljanju dejavnosti razširjanja televizijskih programov („Televizija brez meja“),
– ob upoštevanju člena 115 in člena 110(2) svojega poslovnika,
A. ker je Evropska unija skupnost vrednot, temelječih na človekovih pravicah, temeljnih svoboščinah, demokraciji, načelih pravne države, enakosti in nediskriminaciji,
B. ker morajo Evropska unija in države članice spodbujati enakost in se boriti proti diskriminaciji, zlasti na podlagi člena 13 Pogodbe o ustanovitvi Evropski skupnosti in direktiv, ki so bile predlagane in sprejete, da bi dosegli ta cilj, in vključujejo boj proti diskriminaciji na podlagi spolne usmerjenosti,
C. ker izključenost, diskriminacija in nadlegovanje mladih lezbijk, gejev, biseksualcev in transseksualcev povzročajo hudo duševno stisko in veliko število samomorov in ker sta informiranje in izobraževanje v šoli bistvena za zaščito mladih lezbijk, gejev, biseksualcev in transseksualcev,
D. ker je spolna usmerjenost zadeva, ki sodi na področje posameznikove pravice do zasebnosti, zajamčene z mednarodno, evropsko in nacionalno zakonodajo na področju človekovih pravic in ker bi morali javni organi spodbujati enakost in nediskriminacijo, pri čemer je treba zagotoviti svobodo izražanja medijev, nevladnih organizacij in posameznikov,
E. ker je litovski parlament 14. julija 2009 izglasoval spremembe zakona za zaščito mladoletnikov pred škodljivimi učinki javnega obveščanja, ki naj bi začele veljati 1. marca 2010, v katerih je zapisano, da javno obveščanje […], ki nagovarja k homoseksualnim [ali] biseksualnim [...] odnosom ali nasprotuje družinskim vrednotam, škodljivo vpliva na razvoj mladoletnikov,
F. ker take določbe informacije o homoseksualnosti enačijo s pojavi, kot sta prikazovanje fizičnega nasilja in razkazovanje trupla ali kruto pohabljenega telesa, ter informacijami, ki bodisi vzbujajo strah ali grozo bodisi spodbujajo k samopohabljanju ali samomoru,
G. ker je vključitev tako ohlapnega sklicevanja na homoseksualnost v izrazitem nasprotju s členom 4(12) zakona, katerega cilj je prepoved informacij, ki vsebujejo posmehovanje ali poniževanje na podlagi narodnosti, rase, spola, izvora, invalidnosti, spolne usmerjenosti, socialnega statusa, jezika, veroizpovedi, prepričanja ali stališč,
H. ker v tem zakonu ni opredelitve „propagiranja“ ali „spodbujanja“ homoseksualnosti, heteroseksualnosti niti katere koli druge spolne usmeritve, kar je v nasprotju z načelom pravne varnosti, na podlagi katere je zakon veljaven, če so prepovedana dejanja jasno pravno opredeljena,
I. ker bodo s temi spremembami prepovedane vse informacije o homoseksualnosti, ki so dostopne mladoletnikom, kar bi lahko uporabili za omejitev dela aktivistov na področju človekovih pravic, spolne usmerjenosti in spolne identitete, in bi lahko to razširili tudi na informacije, pridobljene iz javnih medijev ali knjig – zaradi česar so mediji, uredniki in novinarji že izrazili zaskrbljenost – pa tudi na informacije na spletnih straneh ali v filmih ter v diskotekah, na razstavah, predstavitvah in drugih javnih dogodkih, povezanih s homoseksualnostjo,
J. ker je Združeno kraljestvo leta 1988 uvedlo podoben zakon, ki pa je bil naknadno razveljavljen, ker je bil diskriminatoren in je resno oviral učinkovito in obzirno poučevanje in pastoralno oskrbo učencev, dijakov in študentov ter je ogrožal ranljive otroke, ki so doživljali homofobno ustrahovanje in zlorabo,
K. ker člen 22 direktive o televiziji brez meja državam članicam omogoča, da sprejmejo ustrezne ukrepe, s katerimi zagotovijo, da v televizijskem programu ne bo oddaj, ki vsebujejo pornografsko ali neupravičeno nasilje in bi zaradi tega lahko resno škodovale fizičnemu, duševnemu ali moralnemu razvoju mladoletnikov, vendar tega ni mogoče razlagati, kot da so tu zajete vse informacije, povezane s spolno usmerjenostjo,
L. ker je litovska predsednica 26. junija 2009 podala veto na ta zakon zaradi posplošitev in nejasnosti, ki jih vsebuje, ter zaprosila parlament, naj ga ponovno obravnava in zagotovi, da bo skladen z ustavnimi načeli pravne države, pravne varnosti in pravne jasnosti ter da ne bo v nasprotju z jamstvi odprte družbe in pluralistične demokracije,
M. ker so nevladne organizacije na področju človekovih pravic in svobode tiska, pa tudi poslanci Evropskega parlamenta institucije EU že večkrat pozvali k posredovanju, litovski parlament pa k ponovnemu pregledu zakona, saj pomeni institucionalizacijo homofobije in kršitev pravice do svobodnega izražanja in pravice posameznika, da ni diskriminiran,
N. ker je švedsko predsedstvo EU o zakonu razpravljalo z litovskimi oblastmi in je nova litovska predsednica izjavila, da bo ukrepala in zagotovila, da bo spremenjen v skladu z zahtevami EU,
O. ker bodo jeseni preučili nove spremembe kazenskega zakonika in zakona o upravnem postopku; ker bodo s temi spremembami dejanja fizičnih ali pravnih oseb, ki spodbujajo homoseksualnost ali financirajo njeno promocijo na javnih krajih, opredeljena za kazniva in bo zanje predvidena kazen v obliki dela v korist skupnosti, globe do 1.500 EUR ali aretacije,
1. poziva Agencijo za temeljne pravice, naj oceni ta zakon in njegove spremembe v luči pogodb EU in prava EU, pa tudi evropskih načel in vrednot;
2. poziva Komisijo in Svet, naj ukrepata na podlagi člena 232 Pogodbe o ustanovitvi Evropske skupnosti in ocenita možnost, da bi začeli postopek iz člena 7 Pogodbe o Evropski uniji;
3. pozdravlja izjave nove predsednice Republike Litve in jo prosi, naj litovskemu ustavnemu sodišču naroči, naj preuči zakon in spremembe, če bodo sprejete, ter poziva litovske oblasti, naj bodisi spremenijo zakon bodisi ga razveljavijo in naj ne sprejmejo nobenih sprememb kazenskega zakonika in zakona o upravnem postopku, ter s tem zagotovijo, da bodo zakoni v skladu s človekovimi pravicami in temeljnimi svoboščinami, kot so zapisane v mednarodnem in evropskem pravu;
4. poziva k spoštovanju pravice do svobodnega izražanja za vse, vključno s pravico do iskanja, prejemanja in dajanja informacij, in k spoštovanju zakonodaje EU, protidiskriminacijskih politik ter Listine Evropske unije o temeljnih pravicah, člena 6 Pogodbe o Evropski uniji in člena 13 Pogodbe o ustanovitvi Evropske skupnosti, z drugimi besedami: poziva k spoštovanju temeljnih vrednot EU;
5. poziva druge države članice, naj ne sprejmejo podobnih zakonov ali sprememb, naj obsodijo homofobna dejanja ter okrepijo izvajanje direktiv EU in zakonov na področju nediskriminacije in človekovih pravic;
6. naroči svojemu predsedniku, naj to resolucijo posreduje Komisiji, Svetu, vladam in parlamentom držav članic in držav kandidatk, predsednici Republike Litve, Agenciji EU za temeljne pravice in Svetu Evrope.
