Začetek dvodnevnega plenarnega zasedanja v Bruslju
Institucije
2006-04-26 - 17:01
Evropski parlament je v sredo popoldne začel svoje dvodnevno plenarno zasedanje v Bruslju, na katerem bo največ pozornosti namenjene sprejemanju zaključnih računov evropskih institucij za proračunsko leto 2004. Poslanci pa bodo najbrž preložili razrešnico proračunu lastne institucije, saj je odbor za proračunski nadzor ugotovil nejasnosti glede nakupa dveh svojih zgradb v Strasbourgu, za kateri zdaj parlament plačuje najemnino tamkajšnjim oblastem.
Prva točka zasedanja v sredo je izjava Komisije ob dvajseti obletnici jedrske nesreče v Černobilu . Sledila bo razprava o stanju pristopnih pogajanj z Bolgarijo in Romunijo ter prekinitvi pomoči palestinskim oblastem ter o partnerstvu z Latinsko Ameriko . Večji del večernega zasedanja bo namenjen razrešnicam v zvezi z izvrševanjem splošnega proračuna EU za leto 2004. Ob koncu delovnega dne bodo poslanci obravnavali še poročilo o državni pomoči na področju inovacij.
V četrtek bodo poslanci obravnavali poročili o vseevropskem avtomobilskem klicu v sili in o evropskem kazalniku jezikovnih kompetenc ter glasovali o svežnju poročil s področja kmetijstva.
Spremembe dnevnega reda:
SREDA
Dodana je točka Izjavi Sveta in Komisije - Prekinitev pomoči palestinskim oblastem. Glasovanje o resoluciji bo na dnevnem redu majskega zasedanja v Strasbourgu, v četrtek, 18. maja.
Razprava o točki Zavzemanje za večjezičnost in učenje jezikov v Evropski uniji je preložena na četrtek dopoldne.
ČETRTEK
Poslanci bodo glasovali o preložitvi razrešnice v zvezi z izvrševanjem splošnega proračuna Evropske unije za proračunsko leto 2004: Oddelek I, Evropski parlament . Odbor za proračunski nadzor in odbor za proračun sta se namreč na skupni seji v torek seznanila z nejasnostmi pri načrtovanem odkupu zgradb "Winston Churchill" in "Salvador de Madariaga", za kateri Evropski parlament sedaj plačuje najemnino mestu Strasbourg. Parlament nasprotuje izplačilu nadomestila v višini 29 milijonov evrov, ki ga mesto zahteva od sedanjih lastnikov, če bi ta zgradbi prodal parlamentu.
Če bo parlament izglasoval preložitev razrešnice svojega proračuna, bo poročilo, ki ga je pripravil poslanec Markus FERBER (EPP-ED, DE) vrnjeno v obravnavo odboru za proračunski nadzor, odločitev o razrešnici pa bo parlament sprejel na podlagi dodatnih informacij, ki jih namerava pridobiti od mestnih oblasti v Strasbourgu.
20060421IPR07487
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
