P6_TA(2006)0041
Izid volitev v Palestini in razmere na Bližnjem vzhodu ter odločitev Sveta, da ne bo objavil poročila o izraelski politiki v Vzhodnem Jeruzalemu
B6-0086 , 0087 , 0088 , 0090 in 0091/2006
Resolucija Evropskega parlamenta o izidu palestinskih volitev in razmerah v Vzhodnem Jeruzalemu
Evropski parlament
, –
ob upoštevanju svojih prejšnjih resolucij o Bližnjem vzhodu, zlasti tiste z dne 27. januarja 2005 UL C 253 E, 13.10.2005, str. 35.
,
–
ob upoštevanju izida palestinskih parlamentarnih volitev z dne 25. januarja 2006,
–
ob upoštevanju izjave misije Evropske unije za opazovanje volitev in izjave delegacije opazovalcev Parlamenta,
–
ob upoštevanju izjave četverice (ZDA, Ruska federacija, EU in ZN), objavljene dne 30. januarja 2006,
–
ob upoštevanju sklepov Sveta o bližnjevzhodnem mirovnem procesu z dne 30. januarja 2006,
–
ob upoštevanju člena 103(4) svojega Poslovnika,
A.
ker so palestinske parlamentarne volitve potekale zelo zadovoljivo, z veliko volilno udeležbo, ob spoštovanju pravil, opredeljenih v palestinski volilni zakonodaji, in pod pokroviteljstvom palestinske Osrednje volilne komisije (CEC),
B.
ker so bile mednarodna skupnost, četverica in Evropska unija popolnoma zavezane izvedbi teh volitev,
C.
ker je palestinska Osrednja volilna komisija volitve izvedla učinkovito, strokovno in neodvisno in ker so po mnenju misije Evropske unije za opazovanje volitev pomemben mejnik pri vzpostavljanju demokratičnih institucij,
D.
ker so lahko volitve zgled za celotno regijo in ker nazorno izkazujejo zavezanost palestinskega ljudstva demokraciji,
E.
ker je podpora EU in drugih mednarodnih donatorjev nujna za zadovoljevanje osnovnih potreb palestinskega ljudstva,
F.
ker je treba vse strani, ki jih zadevajo razmere po volitvah, poskusiti odvrniti od dejanj, ki bi utegnila povečati napetosti na tem območju,
G.
ker se je Svet odločil, da ne bo objavil poročila o Vzhodnem Jeruzalemu, ki sta ga pripravila EU vodji misij v Jeruzalemu in Ramali,
1.
pozdravlja nemoten in miren potek volilnega procesa, še zlasti visoko volilno udeležbo; meni, da je tako visoka stopnja udeležbe na volitvah dokaz volje palestinskega ljudstva, da z demokratičnimi sredstvi samo oblikuje svojo prihodnost;
2.
meni, da so tako volilna kampanja kakor volitve potekale v skladu z mednarodnimi standardi, in pozdravlja delo misije Evropske unije za opazovanje volitev;
3.
spoštuje izid volitev in zavezanost predsednika palestinskih oblasti Mahmuda Abasa k sestavi nove vlade, ki bo upoštevala mednarodna pravila in se odrekla nasilju; poziva novi palestinski zakonodajni svet in prihodnjo vlado, naj jasno priznata pravico do obstoja izraelske države, se odrečeta vsem oblikam terorizma, se zavežeta načelu miroljubnih pogajanj, katerih namen je poiskati rešitev, ki predvideva obstoj obeh držav, ter sodelujeta s četverico;
4.
poziva novi palestinski parlament in prihodnjo vlado ter izraelski parlament in vlado, naj v nastalih razmerah ukrepajo odgovorno;
5.
poziva četverico k odločni in vztrajni pobudi, ki bo pospešila dialog in pogajanja med Palestinci in Izraelci; meni, da je mirovni načrt še vedno tvoren temelj, vendar poudarja, da je treba doseči pozitivne in konkretne rezultate;
6.
opozarja, da je volilni izid, ki je izzval velike spremembe in zaostrovanje na palestinskem političnem prizorišču, predvsem izraz želje palestinskega ljudstva po koreniti reformi, hkrati pa posledica težavnih življenjskih razmer na zasedenih ozemljih ter odločna kritika na račun prejšnje uprave in izraz nezadovoljstva z njo;
7.
meni, da bi se morala mednarodna skupnosti posvetiti številnim nerešenim vprašanjem izraelsko-palestinskega spora, da bi preprečila nadaljnje zaostrovanje;
8.
znova poudarja, da bo ostal glavni donator palestinskim oblastem in da bo še naprej podpiral palestinski gospodarski razvoj in demokratični proces samo pod pogojem, če se bo nova vlada jasno odrekla nasilju in priznala Izrael; znova potrjuje svojo odločenost, da si bo prizadeval za mir in da bo sodeloval z vsako vlado, ki bo pripravljena delovati na miren način;
9.
izraža podporo trenutni misiji EU v okviru evropske varnostne in obrambne politike v Gazi pri izvajanju sporazuma o gibanju in dostopu, ki so ga sklenile izraelska vlada in palestinske oblasti in katerega namen je zavarovati in ustrezno upravljati mejo z Egiptom, ter je sklenil pozorno spremljati njene dejavnosti na meji;
10.
se je seznanil z ugotovitvami poročila EU vodij misij v Jeruzalemu in Ramali o razmerah v Vzhodnem Jeruzalemu, zlasti o posledicah gradnje zidu, in predlaga oprijemljiva priporočila za reševanje trenutnih težav; obžaluje, da Parlament ni bil obveščen o vsebini tega poročila;
11.
znova izraža mnenje, da je spor glede Vzhodnega Jeruzalema del širšega konflikta in ga je treba rešiti s pogajanji, zlasti med sprtima stranema; poziva k opustitvi diskriminacije palestinskega prebivalstva in k vnovičnemu odprtju palestinskih institucij v Vzhodnem Jeruzalemu;
12.
naroči svojemu predsedniku, naj to resolucijo posreduje Svetu, Komisiji, predsedniku palestinskih oblasti, novoizvoljenemu palestinskemu zakonodajnemu svetu, predsedniku izraelske vlade in knesetu, vladi ZDA, vladi Ruske federacije in generalnemu sekretarju ZN.
