Obisk nemške kanclerke in poljskega premierja v Evropskem parlamentu
Institucije
2005-11-23 - 19:39
Angela Merkel in Josep Borrell
Danes se je predsednik Evropskega parlamenta Josep Borrell sestal z novo nemško kanclerko Angelo Merkel, ki je včeraj prevzela vodenje nemške zvezne vlade. Predsednik Borrell se je kanclerki zahvalil, ker je parlament obiskala že dan po izvolitvi "To je jasen znak nemške podpore evropski integraciji," je dejal Borrell.
"Evropski parlament je imel vedno zaveznico v Nemčiji, še posebej v težkih časih, kot je tudi trenutni, ko je treba še najti soglasje glede prihodnje finančne perspektive EU," je še dejal predsednik EP.
Angela Merkel je poudarila, da je Nemčija, tako kot vedno, pripravljena konstruktivno prispevati k napredku Evropske unije. "Zamisli o Evropski ustavi ne smemo opustiti - Unija rabi ustavo," je dejala na skupni tiskovni konferenci. Zahvalila se je parlamentarcem, ker so dosegli kompromisno rešitev glede zakonodajnega paketa REACH o registraciji kemikalij, ki bolj upošteva potrebe proizvajalcev. Sprejela je tudi povabilo predsednika Borrella, da bo konferenci predsednikov Evropskega parlamenta predstavila nemške poglede na prihodnost Evrope.
Kanclerka namerava štiri leta voditi "veliko koalicijo", ki jo sestavljajo njena konservativna krščansko-demokratska unija (CDU), "sestrska" stranka, bavarska krščansko-socialna unija (CSU) in levosredinski socialdemokrati (SPD). Gre za drugo tovrstno koalicijo v nemški povojni zgodovini - prvo je od leta 1966 do 1969 vodil krščanski demokrat Kurt Georg Kiesinger. Merklova je poudarila, da je prednostna naloga njene vlade gospodarska reforma države.
Srečanje s predsednikom poljske vlade
Predsednik Evropskega parlamenta je popoldne sprejel tudi novega poljskega premierja Kazimierza Marcinkiewicza, ki je prevzel vodenje manjšinske vlade konec oktobra po septembrski volilni zmagi njegove konservativne stranke Zakon in pravičnost (PiS). Obisk Evropskega parlamenta je njegov prvi uradni obisk v tujini. Predsedniški kandidat vladne stranke Lech Kaczynski pa je bil teden dni pred imenovanjem vlade izvoljen za predsednika republike.
PiS je v predvolilni kampanji napovedala boj proti kriminalu in korupciji v državi ter ukrepe za izboljšanje gospodarske rasti. Čeprav je na volitvah zbrala največ glasov, pa nima večine v parlamentu, zato je izvajanje vladnega programa odvisno od podpore manjših strank.
20051123STO02746
SL
1
PHOTO
20051123PHT02841.jpg
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
