10.11.2010 B7-0615/2010 PREDLOG PRIPOROČILA SVETU v skladu s členom 121(1) poslovnika
o potekajočih pogajanjih o okvirnem sporazumu med EU in Libijo
Ana Gomes
v imenu skupine S&D
PE450.439v01-00 B7‑0615/2010 Priporočilo Evropskega parlamenta Svetu o potekajočih pogajanjih o okvirnem sporazumu med EU in Libijo
Evropski parlament ,
– ob upoštevanju sklepov Sveta za splošne zadeve in zunanje odnose iz oktobra 2007 o začetku razprave za okvirni sporazumu med EU in Libijo ter sklepov Evropskega sveta z 18. in 19. junija in 29. in 30. oktobra 2009 o politikah, ki zadevajo migracije,
– ob upoštevanju potekajočih pogajanj med EU in Libijo o okvirnem sporazumu, nedavno podpisane agende o sodelovanja na področju migracij in sedanjega sodelovanja med EU in Libijo na področju migracij in virusa HIV/aidsa,
– ob upoštevanju splošne deklaracije o človekovih pravicah z dne 10. decembra 1948,
– ob upoštevanju Ženevske konvencije z 28. julija 1951 in protokola z 31. januarja 1967 o statusu beguncev,
– ob upoštevanju konvencije Afriške unije, ki ureja posebne vidike begunske problematike v Afriki, iz septembra 1969,
– ob upoštevanju Listine o temeljnih pravicah Evropske unije,
– ob upoštevanju svoje resolucije z dne 17. junija 2010 o usmrtitvah v Libiji,
– ob upoštevanju člena 121(1) svojega poslovnika,
A. ker se kljub stalni diktaturi trgovinski in politični odnosi med Libijo in državami članicami širijo, Libija pa ima vlogo tudi kot partnerica EU v sredozemski regiji in Afriki v okviru številnih vprašanj, zlasti migracije, razvoja, podnebnih sprememb, varnosti in stabilnosti, vključno z bojem proti širjenju ekstremizma, ter varnosti oskrbe z energijo,
B. ker okvirni sporazum, o katerem sedaj potekajo pogajanja, zajema številna področja, od krepitve političnega dialoga do razvoja trgovinskih odnosov ter boljšega sodelovanja v različnih sektorjih,
C. ker so spoštovanje človekovih pravic, demokracija in pravna država, pa tudi nasprotovanje smrtni kazni, temeljna načela EU; ker je Evropski parlament trdno zavezan splošni ukinitvi smrtne kazni,
D. ker Libija ni ratificirala Konvencije Združenih narodov o beguncih iz leta 1951, je pa ratificirala konvencijo Afriške unije, ki ureja posebne vidike begunske problematike v Afriki, v osmem členu katere je poudarjeno, da je ta konvencija učinkovita regionalna dopolnitev Konvencije Združenih narodov o beguncih iz leta 1951 v Afriki in da države članice sodelujejo z Visokim komisarjem Združenih narodov za begunce,
E. ker člen 19(2) Listine Evropske unije o temeljnih pravicah prepoveduje vsako odstranitev, izgon ali izročitev osebe državi, v kateri obstaja zanjo resna nevarnost, da bo podvržena smrtni kazni, mučenju ali drugemu nečloveškemu ali ponižujočemu ravnanju ali kaznovanju,
F. ker je Libija med drugimi mednarodnimi instrumenti za človekove pravice ratificirala tudi Mednarodni pakt o gospodarskih, socialnih in kulturnih pravicah (1970), Mednarodni pakt o državljanskih in političnih pravicah (1970), Mednarodno konvencijo o odpravi vseh oblik rasne diskriminacije (1968), Konvencijo o odpravljanju vseh oblik diskriminacije žensk (1989), Konvencijo proti mučenju in drugemu okrutnemu, nečloveškemu ali ponižujočemu ravnanju ali kaznovanju (1989), Konvencijo o otrokovih pravicah (1993) ter Mednarodno konvencijo o zaščiti pravic vseh delavcev migrantov in članov njihovih družin (2004),
G. ker je bila Libija kljub stalnim resnim kršitvam človekovih pravic izvoljena v Svet Združenih narodov za človekove pravice,
H. ker ima zaradi zgoraj omenjenih točk posebne mednarodne pravne obveze za spoštovanje človekovih pravic,
1. v okviru potekajočih pogajanj o okvirnem sporazumu naslavlja priporočila na Svet:
a. poziva Svet, naj da Parlamentu dostop do mandata, ki ga je Komisija izdala za začetek pogajanj o okvirnem sporazumu med EU in Libijo, v skladu s členom 218(10) TFEU, v katerem je navedeno, da je treba Parlament nemudoma in v celoti obvestiti o vseh stopnjah postopka;
b. poziva Svet in Komisijo, naj vztrajata, da bo Libija ratificirala Ženevsko konvencijo o beguncih iz leta 1951 in priporoča, da se ji ponudi pomoč za izvedbo njenih spremljevalnih ukrepov;
c. poziva Svet in Komisijo, naj zahtevajo, da libijske oblasti omogočijo Uradu visokega komisarja Združenih narodov za begunce zakonito prisotnost v državi, s pooblastilom za izvajanje vseh svojih pristojnosti;
d. poziva Svet, naj si neha prizadevati za sporazum o ponovnem sprejetju z Libijo, saj bi z vračanjem oseb v državo z evidenco o stalnih kršitvah človekovih pravic in uporabo smrtne kazni kršili pravne obveze EU za varstvo človekovih pravic; nadalje poziva Svet, naj beguncem, prepoznanim v Libiji, ponudijo program selitve v države članice EU in predlagajo ukrepe za obravnavanje problema trgovanja z ljudmi v regiji, s posebnim poudarkom na varstvu žensk in otrok;
e. poziva Svet, naj si prizadeva za sporazum o moratoriju na smrtno kazen v Libiji, ki bo vodil do njene ukinitve, ter poziva libijske oblasti, naj razkrijejo informacije in statistike o številu usmrčenih oseb v Libiji odleta 2008;
f. poziva Svet, naj okrepi regionalne sinergije o trajnostnem razvoju v okoljskih zadevah, na primer o podnebnih spremembah, pomanjkanju vode in dezertifikaciji;
g. meni, da bi moral okvirni sporazum vključevati pomoč pri krepitvi institucionalnih zmogljivosti kot sredstvo za krepitev civilne družbe, podporo prizadevanjem Libije za posodobitev, spodbujanje demokratičnih reform in odprtje političnega prostora;
h. priporoča ustanovitev delegacije EU v Tripoliju;
2. naroči svojemu predsedniku, naj to priporočilo posreduje Svetu ter v vednost Komisiji in vladam držav članic Evropske unije.
