Vprašanje za pisni odgovor E-006694/2011
za Komisijo
Člen 117 poslovnika
Jelko Kacin (ALDE)
(13. julij 2011)
Zadeva: Srbski kazenski zakonik in premoženjske pravice
Obstajajo zanesljivi znaki, da deli srbskega kazenskega zakonika – in sicer uporaba člena 359 (zloraba uradnega položaja) za upravljanje javnih podjetij in pravilnik o priporu v predkazenskem postopku – niso v skladu z načeli pravne države. Srbski državni sekretar za pravosodje Slobodan Homen je pred kratkim napovedal spremembe na tem področju na podlagi priporočil EU.
Srbski organi prav tako le počasi pojasnjujejo nekatere postopke proti posameznikom – tak je primer Djordjević. Potem ko je Djordjević za zaščito svojih premoženjskih pravic sprožil sodni postopek zoper srbsko agencijo za privatizacijo, je na podlagi obdolžitve, da je vodstvo podjetja nagovarjal k zlorabi uradnega položaja, devet mesecev ostal v priporu.
Taki primeri kažejo na negotovost naložbenega okolja v Srbiji, zlasti glede privatizacije, in vzbujajo pomisleke o neodvisnosti pravosodnega sistema.
1. Ali je Komisija nekatere določbe srbskega kazenskega zakonika opredelila kot problematične in nezdružljive z načeli pravne države? Če da, katere?
2. Kako in v kakšnem časovnem okviru namerava Komisija spremljati napredek, ki ga je napovedal državni sekretar za pravosodje, zlasti glede postopkov, ki potekajo na podlagi člena 359?
3. Ali bodo ta področja obravnavana v mnenju Komisije o Srbiji, ki se pričakuje oktobra 2011?
4. Kakšne ukrepe namerava Komisija sprejeti za zagotovitev, da bo varovanje premoženjskih pravic zasebnih vlagateljev v Srbiji usklajeno s standardi EU?