10.3.2009
PREDLOG RESOLUCIJE
k vprašanju za ustni odgovor B6‑0012/2009
v skladu s členom 108(5) poslovnika,
ki ga predlagata Mieczysław Edmund Janowski in Hanna Foltyn-Kubicka
o petdeseti obletnici tibetanske vstaje ter dialogu med dalajlamo in kitajsko vlado
Resolucija Evropskega parlamenta o petdeseti obletnici tibetanske vstaje ter dialogu med dalajlamo in kitajsko vlado
Evropski parlament ,
– ob upoštevanju svojih prejšnjih resolucij o Kitajski in Tibetu;
– ob upoštevanju izjave dalajlame Evropskemu parlamentu dne 4. decembra 2008,
– ob upoštevanju sklepnih ugotovitev odbora ZN proti mučenju z novembra 2008,
– ob upoštevanju člena 108(5) svojega poslovnika,
A.
ker bo 10. marca 2009 minilo 50 let od prisilnega pobega dalajlame iz Tibeta in začetka njegovega izgnanstva v Indiji,
B.
ker osem krogov pogajanj med odposlanci dalajlame in predstavniki kitajske vlade ni bilo uspešnih,
C.
ker so kitajske oblasti prepovedale letni molitveni festival Monlam Chenmo, ki ima za tibetanske menihe velik simbolni pomen, ter ker so se ti menihi zoperstavili prepovedi in so na ulicah mirno molili, ko so jih pregnali oboroženi pripadniki posebnih enot policije;
D.
ker je bilo med miroljubnim shodom ob tibetanskem novem letu dne 25. februarja 2009 aretiranih 109 menihov iz samostana An Tuo v kitajski provinci Qinghai,
E.
ker ti represivni dejanji kažeta, da poskušajo kitajske oblasti še naprej omejevati versko svobodo in svobodo prepričanja tibetanskih menihov, in sicer z izgovorom, da je treba ohraniti ozemeljsko enotnost,
F.
ker memorandum o dejanski avtonomiji tibetanskega naroda , ki je bil oblikovan na zahtevo kitajske vlade in so ga odposlanci dalajlame predstavili na osmem krogu pogajanj novembra 2008 v Pekingu, spoštuje načela kitajske ustave in ozemeljsko celovitost Ljudske republike Kitajske, vendar ga je kitajska vlada zavrnila kot ponudbo za „polovično“ in „prikrito“ neodvisnost,
1.
ponovno izraža solidarnost s tibetanskim narodom; priznava moralno in politično avtoriteto dalajlame ter poziva kitajske oblasti, naj v celoti spoštujejo legitimne pravice tibetanskega naroda do opravljanja lastnih kulturnih in verskih funkcij in obredov;
2.
poziva kitajsko vlado, naj kot osnovo za izčrpno razpravo v smeri pozitivnih in pomembnih sprememb v Tibetu uporabi memorandum o dejanski avtonomiji tibetanskega naroda z novembra 2008, pri tem pa naj upošteva načela, ki so poudarjena v ustavi in zakonih Ljudske republike Kitajske;
3.
poziva predsedstvo Sveta, da ob petdesetletnici izgnanstva dalajlame v Indijo sprejme izjavo, v kateri poziva kitajsko vlado, naj zagotovi popolno spoštovanje verske svobode in kulturne identitete tibetanskega naroda ter ponovno začne pomembna pogajanja z dalajlamo in njegovimi odposlanci brez postavljanja pogojev, ter se sklicuje na memorandum o dejanski avtonomiji tibetanskega naroda ;
4.
poziva kitajske oblasti, naj strokovnjakom ZN za človekove pravice, zlasti visokemu predstavniku ZN za človekove pravice, in drugim neodvisnim opazovalcem zagotovijo neoviran vstop v Tibet, da bi raziskali razmere v tej državi;
5.
poziva kitajsko vlado, naj nemudoma in brezpogojno izpusti vse osebe, ki so bile pridržane samo zato, ker so se udeležile mirnih protestov, ter posredujejo število vseh, ki so bili ubiti ali pogrešani in pridržani, pri tem pa naj navedejo tudi njihova imena, kje se nahajajo in kakšne so obtožbe proti njim; poziva zlasti k izpustitvi 11. pančenlame Gedhuna Čoekjija Njime, najmlajšega političnega zapornika na svetu, ki bo 25. aprila dopolnil 20 let;
6.
ponovno poziva kitajsko vlado, naj zagotovi ustrezno zdravstveno oskrbo za poškodovane Tibetance in pravno pomoč za Tibetance, ki so bili aretirani, da bi jih obravnavala v skladu z mednarodnim pravom za človekove pravice, ter naj se vzdrži mučenja;
7.
poziva kitajske oblasti, naj predstavnikom tujih medijev dovolijo prost vstop v Tibet, med drugim tudi na tibetanska območja zunaj avtonomne regije Tibet, in odpravijo posebne dovolilnice za vstop v to regijo;
8.
poziva kitajske oblasti, naj upoštevajo priporočilo odbora ZN proti mučenju o vsesplošni prekomerni sili in drugih zlorabah v avtonomni regiji Tibet, ki je bilo podano novembra 2008;
9.
ponovno poziva države članice, naj proučijo možnost priznanja tibetanske vlade v izgnanstvu kot legitimnega predstavnika tibetanskega naroda, če bodo kitajske oblasti preprečile ponoven začetek pogajanj za dejansko avtonomijo tibetanskega naroda ali ovirale napredek pri teh pogajanjih;
10.
ponovno poziva Svet, naj imenuje posebnega odposlanca za vprašanja Tibeta, da bi olajšal dialog med stranema in od blizu spremljal pogajanja, ko se bodo nadaljevala;
11.
naroči svojemu predsedniku, naj to resolucijo posreduje Svetu, Komisiji, vladam in parlamentom držav članic, predsedniku, vladi in parlamentu Ljudske republike Kitajske ter njegovi svetosti dalajlami.
