Pregled dogodkov - Strasbourg, 23. do 26. marec 2009 Pregled dogodkov - Strasbourg, 23. do 26. marec 2009
Na drugem marčnem zasedanju Evropskega parlamenta bosta osrednji razpravi namenjeni zaključkom vrha voditeljev članic EU in pripravam na aprilsko srečanje držav članic G-20. Poslanci bodo obravnavali tudi sveženj poročil o koheziji in zakonodajo o skupnem nadzoru zračnega prometa. Na dnevnem redu bo še razprava o prihodnosti avtomobilske industrije, čezatlantski odnosi ter poročilo o jezikovni raznolikosti Evrope.
V torek popoldne bosta britanski premier Gordon Brown in predsednik Komisije José Manuel Barroso predstavila izhodišča Unije za vrh držav G-20, ki bo potekal v Londonu 2. aprila.
Češki premier Mirek Topolánek bo poslancem v sredo dopoldne predstavil zaključke spomladanskega Evropskega sveta, ki je potekal 19. in 20. marca v Bruslju. Glavne točke dnevnega reda so bile gospodarske in finančne razmere, energija in podnebne spremembe ter vzhodno partnerstvo.
Torkova dopoldanska razprava bo namenjena kohezijski politiki, ki prispeva k socialnemu in gospodarskemu razvoju kar 268 evropskih regij. Poslanci bodo obravnavali pet poročil o tej temi.
V evropskem zračnem prostoru naj bi najpozneje do konca leta 2011 vzpostaviti operativne funkcionalne bloke za učinkovitejši in varnejši nadzor zračnega prometa. Razprava o spremembah zakonodaje bo na dnevnem redu v torek zvečer.
Parlament bo v torek glasoval o predlogih za zvišanje trošarin na tobačne izdelke, ki naj bi leta 2014 znašale vsaj 1,50 evra na škatlico cigaret.
Prav tako v torek bo na dnevnem redu tudi razprava o prihodnosti avtomobilske industrije v EU, kjer je neposredno zaposlenih 2 milijona Evropejcev, skupaj z dobavitelji in spremljajočimi storitvami pa približno 10 milijonov delavcev.
Parlamentarci bodo obravnavali tudi vmesni pregled finančnega okvira 2007–2013 in Letni poročili za leto 2007 Evropske investicijske banke in Evropske banke za obnovo in razvoj.
V sredo bodo poslanci razpravljali o poročilu odbora za zunanje zadeve glede možnosti za poglobitev čezatlantskega partnerstva med Brusljem in Washingtonom. Tesnejše ameriško-evropsko sodelovanje bi lahko zaživelo predvsem na področjih, kot so boj proti podnebnim spremembam, gospodarstvo in oblikovanje globalnih političnih odločitev.
Poročilo odbora za kulturo o jezikovni in kulturni raznolikosti EU ugotavlja, da ta za Evropo pomeni izjemno konkurenčno prednost, zato podpira poučevanje jezikov in programom izmenjav.
20090320INS52215 Tiskovna služba EP Dnevni red plenarnega zasedanja Prenos plenarnega zasedanja v živo iz Strasbourga