5.12.2007
PREDLOG RESOLUCIJE
k izjavi Komisije
v skladu s členom 103(2) poslovnika,
ki ga predlagajo Silvana Koch-Mehrin, Diana Wallis in Graham Watson
v imenu skupine ALDE
o zakonodajnem in delovnem programu Komisije za leto 2008
Resolucija Evropskega parlamenta o zakonodajnem in delovnem programu Komisije za leto 2008
Evropski parlament ,
–
ob upoštevanju zakonodajnega in delovnega programa Komisije za leto 2008 (KOM(2007)0640 končno),
–
ob upoštevanju člena 103(2) svojega poslovnika,
A.
ker je letni zakonodajni in delovni program pomembno orodje, ki Evropski uniji omogoča, da se osredotoči na doseganje ključnih strateških ciljev, namreč spodbujanje blaginje, solidarnosti, varnosti in svobode ter močnejše Evrope v svetu;
B.
ker je bistvenega pomena, da se Evropa v letu 2008 še naprej osredotoča na globalizacijo kot priložnost za vse državljane;
C.
ker bo leto 2008 za Evropsko unijo ključno leto, ko bo morala poiskati potrebna orodja za okrepitev svoje učinkovitosti, svojega mesta v svetu in zaupanja svojih državljanov med pripravami na evropske parlamentarne volitve v letu 2009;
Splošne opombe
1.
pozdravlja prispevek Evropskega parlamenta k pripravi delovnega programa Komisije in njenim prizadevanjem, da še naprej dopolnjuje politično vsebino letnega programa;
2.
podpira dejstvo, da se v letu 2008 osrednji pomen pripisuje letnemu programu za rast in delovna mesta, trajnostnemu razvoju, podnebnim spremembam, energiji, preseljevanju ter poudarku na boljši ureditvi, pravilnem izvajanju in krepitvi vloge Evrope kot svetovnega partnerja; kljub temu poziva Komisijo, naj ponudi ambicioznejše pobude za zagotavljanje spoštovanja temeljnih pravic, svobode, pravičnosti in socialne vključenosti;
3.
ugotavlja, da predsednik Barroso pripisuje ključni pomen pripravam Komisije na začetek veljavnosti lizbonske pogodbe, interno in v smislu njenih odnosov s Parlamentom in Svetom; še posebej poudarja pomen vzpostavitve smotrne in učinkovite evropske službe za zunanjepolitično delovanje;
4.
poziva Komisijo, naj državljane umesti v središče evropskega projekta in okrepi prizadevanja za razvoj učinkovitejše komunikacijske politike, ki bi državljanom omogočila, da bi bolje razumeli delovanje EU in njen prispevek k obravnavi njihovih skrbi in pomislekov s ciljem pripraviti ratifikacijo reformne pogodbe in evropske volitve leta 2009;
Enotni trg in varstvo potrošnikov
5.
poziva Komisijo, naj v skladu s pregledom politike enotnega trga okrepi prizadevanja za razširitev in poglobitev notranjega trga, da bo postal močan, inovativen in konkurenčen;
6.
poudarja pomen, ki ga ima za boljše varstvo potrošnikov izboljšanje nadzora nad trgom, še posebej za večjo verodostojnost oznake CE in boj proti ponarejanju; poziva Komisijo, naj odpravi nejasnost zakonodaje na področjih, kot so spletne dražbe;
7.
poudarja potrebo po reviziji potrošniškega pravnega reda, saj bi to omogočilo oblikovanje skladnejšega pravnega okvira; podpira usklajen pristop Komisije, ko pripravlja skupni referenčni okvir za skladnejše evropsko pogodbeno pravo;
8.
podpira skladno in kombinirano oceno Komisije, preden se predvidi kakršnokoli nadaljnje delo na področju skupnih odškodnin na ravni EU;
9.
poziva Komisijo, naj še bolj prednostno obravnava krepitev čezatlantskega dialoga o področjih, kot je carinski nadzor;
10.
spodbuja Komisijo, naj za patentni spor še naprej išče rešitev v EU. S tem v zvezi poudarja, da je nadvse pomembna rešitev, ki bo ustrezala namenu in merilom konkurenčnosti ter bo sprejemljiva za vpletene strani;
11.
pozdravlja zavezanost Komisije zakonu o malem gospodarstvu za Evropo, saj bo to ohranjalo visoko raven inovacij in konkurenčnosti;
Zaposlovanje in socialne zadeve
12.
izraža zadovoljstvo, da Komisija lizbonsko strategijo za rast in delovna mesta obravnava kot svojo glavno prednostno nalogo; poziva Komisijo, naj ne žrtvuje socialne razsežnosti lizbonske strategije, saj bi to zaviralo konkurenčnost, zahteva pa, da spoštuje ravnovesje med različnimi stebri lizbonske strategije;
13.
meni, da je predlog Komisije o evropskem partnerstvu za prilagajanje spremembam smiseln in da mora biti usklajen z delom, začetim leta 2005, na področju prestrukturiranja in zaposlovanja;
14.
podpira namero Komisije, da bi spodbudila celovit razmislek o prožni varnosti; je prepričan, da bi lahko prožna varnost ob zaščiti poklicne kariere in spodbujanju prilagodljivosti zaposlenih pomenila privilegiran način posodabljanja naših socialnih modelov;
15.
ponovno zahteva od Komisije, da podpre zakonodajne in politične pobude in prakse, povezane z invalidnostjo, nediskriminacijo in enakimi možnostmi pri poklicnem usposabljanju in na delovnem mestu;
Območje svobode, varnosti in pravice
16.
meni, da bo nova pogodba od 1. januarja 2009 dalje ustvarila povsem nove razmere za politiko na področju svobode, varnosti in pravice, in sicer glede pravic državljanov, posebnih pravic Evropskega parlamenta in sodne odgovornosti;
17.
spodbuja Komisijo, naj v letu 2008 pripravi prehodni zakonodajni program za ukrepe, ki bi jih Evropski parlament v soglasju s predsedstvom Sveta in ob vključitvi nacionalnih parlamentov lahko sprejel ob prvem branju, to je v času med 1. januarjem 2009 in koncem maja 2009, in sicer:
– mora imeti v okviru prvega stebra prednost revizija uredbe o agenciji za temeljne pravice ter konzularna in diplomatska zaščita;
– pri predlogih, ki sedaj spadajo v okvir tretjega stebra, se je treba izogibati predlaganju in sprejemanju takšnih listin, ki bi vplivale na temeljne pravice, sodni nadzor s strani Sodišča Evropskih skupnosti pa bi bil do leta 2014 onemogočen;
18.
pozdravlja lizbonske določbe o krepitvi Eurojusta in prestrukturiranju njegovih povezav z evropsko pravosodno mrežo, vendar poudarja, da bi to moralo biti usklajeno s celovitim sodnim in demokratičnim nadzorom nad njegovimi odločitvami in dejavnostmi;
19.
ugotavlja, da delovni program ne omenja prihodnjega sistema EU za podatke o letalskih potnikih (PNR) in v zvezi s tem sporne uporabe profiliranja in ocene tveganja za potnike, pa tudi ne ponovnega posvetovanja z Evropskim parlamentom o spremenjenem okvirnem sklepu o varstvu podatkov v tretjem stebru; poudarja, da učinkoviti in uporabni instrumenti za zaščito podatkov ne smejo veljati za ovire v boju proti terorizmu, temveč so to nujni mehanizmi za večje zaupanje pri izmenjavi informacij med organi pregona;
20.
pozdravlja odločitev Komisije, da bo končno predložila predlog direktive o izvajanju načela enake obravnave zunaj področja zaposlovanja, tako da bodo vključene vse oblike diskriminacije in boja proti njim na vseh področjih, vključno s priseljevanjem in azilom, pa tudi tiste, ki so posledica medsebojnega nepriznavanja poroke ali registriranega partnerstva istospolnih parov;
21.
podpira Komisijo v njeni želji, da razvije pravosodno usposabljanje na evropski ravni in verjame, da bo to prispevalo k učinkovitejši uporabi zakonodaje EU;
22.
podpira nedavne pobude na področju civilne zakonodaje, ki neposredno vplivajo na vsakdanje življenje državljanov, vključno s predlogi o preživninskih obveznostih ter jurisdikciji in veljavni zakonodaji v zakonskih sporih (Rim III); pozdravlja prihodnji predlog s področja dedovanja in oporok;
Politika na področju azila, priseljevanja in vizumov
23.
pozdravlja predlog za sistem evropske modre karte in Komisijo spodbuja k oblikovanju ambicioznega predloga za sezonske delavce, da bi zagotovili usklajen in v prihodnost usmerjen sistem zakonitega preseljevanja; čaka, da Komisija poda oceno izvajanja direktive o prostem pretoku, najavljeno za leto 2008, in poziva k nadaljnjim ukrepom za zagotovitev celovite uporabe te pravice v EU;
24.
ugotavlja namero Komisije, da pripravi predlog o evropskem sistemu varovanja meja, vendar se vzdržuje mnenja, dokler ne bodo na voljo podrobnosti, njegovo upoštevanje sorazmernosti in ocena vpliva;
25.
pozdravlja namero Komisije, da ponovno pregleda uredbo Dublin II in predlaga, da bi se v času pregleda dogovorili o mehanizmu zakonsko obvezujoče delitve bremena na ravni EU ter s tem zagotovili pravično razdelitev obveznosti med države članice;
Varovanje zdravja in okolja
26.
pozdravlja zavezanost Komisije predlogu o paketu zdravja, in vztraja, da bi se s tem morala okrepiti varnost bolnikov, izboljšati njihova informiranost, pravice in zaščita ter informacijska podpora v primerih zdravniškega zanemarjanja in slabega ravnanja;
27.
pozdravlja predlagano direktivo o kakovosti in varnosti darovanja organov in transplantacij, kot tudi akcijski načrt za tesnejše sodelovanje, in poudarja potrebo po skupni strategiji EU na področju darovanja organov; zaradi pomanjkanja organov vsako leto umre na tisoče Evropejcev; poziva k natančnejšem razmisleku o konceptu 'vnaprejšnjega pristanka' na darovanje telesa ali organov;
28.
poziva Komisijo, naj nameni posebno pozornost vprašanju pripravljenosti na pandemije brez povzročanja paničnega odziva pri prebivalstvu;
29.
poziva Komisijo, naj pokaže, kako zelo si prizadeva pripraviti revizijo sistema za trgovanje z emisijami;
30.
poziva k hitremu sprejetju revizije sistema za trgovanje z emisijami; ugotavlja, da bi omenjena revizija morala vključevati dražbo kot orodje za boj proti podnebnim spremembam;
Gospodarske in finančne zadeve
31.
pozdravlja namero Komisije, da pregleda direktivo o obdavčitvi energije ter s tem spodbudi energetsko učinkovito in okolju prijazno porabo energije; meni, da bi se morala Komisija za ustvarjanje večjih prihodkov osredotočiti tudi na druge finančne instrumente, npr. zelene obveznice;
32.
ponovno poudarja pomen učinkovitejšega približevanja nadzora, zlasti v luči sedanje finančne krize; želi, da bi bila politika komuniciranja in poročanja med nadzorniki določena v direktivi o kapitalskih zahtevah, da bi se ohranilo zaupanje med udeleženci na trgu;
33.
pozdravlja predvideno končno sprejetje uredbe o splošni skupinski izjemi, ki je pomemben korak k poenostavitvi in posodobitvi pravil državne pomoči, ki bosta privedli do enotnega sklopa pravil in opredelitev s ciljem zmanjšati birokracijo in povečati pravno varnost ponudnikov in prejemnikov pomoči;
Telekomunikacije
34.
poziva Komisijo in države članice, naj takoj končajo liberalizacijo sektorja elektronskih komunikacij in razvijejo učinkovito politiko spektra, ki bo temeljila na tehnološki nevtralnosti in nevtralnosti storitev;
Energetska politika
35.
vztraja, da je za ohranitev zanesljivosti oskrbe bistveno, da države članice hitro prenesejo sedanje določbe EU, s ciljem vzpostaviti polno delujoč notranji trg za elektriko in plin ter zvečati konkurenco, preglednost in energetsko učinkovitost; s tem v zvezi pozdravlja predloge Komisije o tretjem energetskem paketu;
36.
poziva k oblikovanju celovitega splošnega zakonodajnega okvira za spodbujanje in uporabo obnovljive energije v Evropski uniji, vključno z zavezujočimi cilji, ki bodo poslovni skupnosti zagotavljali dolgotrajno stabilnost, ki jo potrebuje za sprejemanje razumnih naložbenih odločitev v sektorju obnovljivih energij, tako da bo Evropska unija v prihodnosti lahko uporabljala čistejšo, varnejšo in bolj konkurenčno energijo;
Raziskave in razvoj
37.
je prepričan, da morata znanost in tehnologija dobiti pomembnejše mesto v političnih programih, in da je potreben bolj celosten pristop k inovacijam z učinkovitejšo uporabo ogromnega potenciala enotnega trga za ustvarjanje inovativnih izdelkov v večjem obsegu; meni, da bi morala Komisija in države članice še naprej dejavno podpirati tesnejše sodelovanje med raziskovalnimi ustanovami, univerzami in podjetji, pa tudi spodbujati znanost in tehnologijo v vsakdanjem življenju državljanov;
Izobraževanje in kultura
38.
obžaluje, da Komisija v zakonodajnem in delovnem programu za leto 2008 pripisuje tako malo pomena kulturi in izobraževanju. ponovno poudarja, da večanje konkurenčnosti evropskega gospodarstva in ustvarjanje večjega števila delovnih mest zahtevata odločne ukrepe za soočanje s pomanjkljivostmi izobraževalnih sistemov EU, kar ponazarja nedavno poročilo Pisa 2006, da bi se spodbujala odličnost evropskih univerz in visokih izobraževalnih institucij ter da bi se izboljšalo znanje jezikov;
39.
poudarja potrebo po stalni vključenosti Evropskega parlamenta v leto medkulturnega dialoga 2008, pa tudi v priprave na leto 2009 kot evropsko leto ustvarjalnosti in inovativnosti; meni, da bi moralo evropsko leto medkulturnega dialoga odločilno prispevati k temu, da bo vse večja raznolikost Evrope predstavljala vir dinamizma v Evropi, in z ozaveščanjem preprečevati rasizem in ksenofobijo, zlasti med mladimi, ter spodbujati skupne vrednote in spoštovanje kulturne raznolikosti;
Prometna politika
40.
v celoti podpira namero Komisije, da paket okolju prijaznega prometa predstavi kot strateško pobudo za leto 2008; s tem v zvezi opozarja, da mora biti njena študija o internalizaciji zunanjih stroškov, pričakovana že več let, čim podrobnejša in čim bolj ambiciozna, da bo služila kot zanesljivo merilo za izračun zunanjih stroškov; poudarja, da mora tej študiji čim prej slediti zakonodajni predlog, ki bo omogočil njeno uporabo pri vseh načinih prevoza, da bi bila končno zagotovljena poštena in pregledna konkurenca med načini prevoza, ki je nujni pogoj za učinkovit notranji prevozni trg;
41.
podpira dve prednostni pobudi o pomorskem in zračnem prometu; opozarja, da je upravna poenostavitev pomorskih prevozov na kratkih razdaljah pomemben uvod v pravi razvoj tega načina prevoza, ki je temelj za vzpostavljanje celovitega, skladnega in trajnostnega omrežnega sistema; je zadovoljen z različnimi predlogi za spodbujanje večje učinkovitosti upravljanja zračnih prevozov, s katerimi se bodo občutno zmanjšali stroški, zamude in učinki emisij toplogrednih plinov;
42.
obžaluje, da Komisija ni želela vključiti logistike kot take v svoja razmišljanja o mobilnosti v mestih (zelena knjiga z dne 25. 9. 2007);
43.
vztrajno opozarja Komisijo, da je treba v okviru ponovne preučitve večletnega finančnega okvira za obdobje 2008-2009 storiti vse potrebno na politični ali administrativni in finančni ravni, da bo končno možno zaključiti vseevropsko prevozno omrežje, kar je dolgoletni cilj Evropske unije;
Kmetijstvo in ribištvo
44.
poudarja pomen nadaljevanja reforme skupne kmetijske in ribiške politike ter celovitega izvajanja že dogovorjenih reform, pa tudi večjega vlaganja v raziskave in tehnologijo v teh sektorjih;
45.
poziva Komisijo, naj ustrezno upošteva vse večje možnosti, ki jih odpira stabilna rast povpraševanja v sektorju mleka in mlečnih izdelkov na svetovnem trgu in jo zato poziva, naj nadaljuje dialog s proizvajalci mleka in jih spodbudi k potrebnim strukturnim spremembam, s katerimi bi se ustrezno prilagodili svetovnemu trgu;
46.
pozdravlja nedavni predlog Komisije v zvezi s pregledom skupne kmetijske politike, ki naj bi privedel do nadaljnje liberalizacije sektorja;
47.
poziva Komisijo, naj čim hitreje predstavi akcijske načrte za morske pse in morske ptice;
48.
poziva Komisijo, naj v celoti upošteva rezultate posvetovanja o orodjih za upravljanje ribištva na podlagi pravic in še posebej stališča Evropskega parlamenta glede prizadevanj za preoblikovanje in okrepitev nadzornega okvira skupne ribiške politike;
Regionalna politika
49.
glede na pomen ozemeljske kohezije kot ene od prednostnih nalog regionalnega razvoja poziva Komisijo, naj v svoji prihodnji zeleni knjigi o evropski ozemeljski koheziji nameni večjo prednost regionalnim politikam, namenjenim: a) spodbujanju novi oblik podjetij v regijah, kjer so tradicionalne industrije v zatonu b) odpravljanju razlik znotraj regij c) spodbujanju demografskega ravnovesja znotraj regij;
50.
glede na pomembno vlogo regij in mest v lizbonski agendi in pri krepitvi potencialov rasti in odpiranja delovnih mest poziva Komisijo, naj v obdobju med 2007 in 2013 olajša in pospeši uporabo strukturnih skladov v državah članicah; s tem v zvezi pozdravlja sporočilo, načrtovano za prvo polovico leta 2008, o novih programih 2007–2013, ki bo preučilo mestno razsežnost operativnih programov, ki jih je sprejela Evropska komisija;
51.
poziva Komisijo, naj v sodelovanju z regijami in mesti sproži komunikacijske akcije za dvig ozaveščenosti udeleženih, to je državljanov, nevladnih organizacij in odgovornih političnih in gospodarskih organov, glede dejanskih koristi in rezultatov programov strukturnih skladov v njihovih regijah in mestih;
Trgovinska politika in pogajanja v okviru Svetovne trgovinske organizacije
52.
na večstranski ravni močno obžaluje počasno napredovanje pogajanj Svetovne trgovinske organizacije o razvojni agendi iz Dohe;
53.
na dvostranski/regionalni ravni spodbuja sprejetje treh sporazumov o prosti trgovini z Južno Korejo, Aseanom in Indijo, če so ti usklajeni z STO in ne bodo vplivali na ambiciozen izid razvojne agende iz Dohe;
54.
izraža globoko zaskrbljenost zaradi počasnega napredovanja pogajanj na področju sporazumov o gospodarskem partnerstvu, zaradi česar do 31. decembra 2007 najverjetneje z nobeno regionalno skupino AKP ne bo podpisan celovit sporazum;
55.
pozdravlja najavo Komisije, da bo od evropskih držav članic poskusila pridobiti pooblastilo za pogajanje o novem trgovinskem sporazumu o boju proti ponarejanju, ki bo potekalo z velikimi trgovinskimi partnerji, vključno z Združenimi državami Amerike, Korejo, Mehiko in Novo Zelandijo.
Zunanji odnosi, širitev, sosedska politika, varnost in obramba
Človekove pravice
56.
poziva Komisijo in Svet, naj v vsako državno strategijo in druge strateške dokumente vključita posebno strategijo o človekovih pravicah in razmerah na področju demokracije in jo uporabita kot okvir za politični dialog;
57.
poziva Komisijo in Svet, naj dialog o človekovih pravicah in rezultate posvetovanj vključita v projekte in programe zlasti razvojne pomoči ter tehničnega, trgovinskega in finančnega sodelovanja;
58.
pozdravlja namero Komisije, da predstavi ambiciozen paket o financiranju za razvoj in o učinkovitosti pomoči, ter poziva k hitremu uresničevanju zavez iz evropskega soglasja glede humanitarne pomoči, kot to navaja resolucija EP z dne 14. novembra 2007; opozarja na zavezo EU, da bo zagotovila kohezijo med humanitarno pomočjo, sanacijo in razvojno pomočjo;
59.
poziva Komisijo, naj podpre celovito izvajanje pogodbe o prepovedi min in pobude za sprejetje mednarodne pogodbe o prepovedi kasetnega streliva;
Severna dimenzija
60.
poudarja, da je potrebna strategija EU za Baltsko morje in poziva Komisijo, naj v letu 2008 predloži celovito strategijo EU za to regijo;
Širitev in sosedska politika
61.
se strinja, da je v delovnem programu Komisije poudarjeno, da se mora proces širitve nadaljevati in da se mora posebna pozornost nameniti Kosovu; pričakuje, da bo Komisija, upoštevajoč razvoj dogodkov, predložila nadaljnje ocene in predloge v zvezi s pomočjo EU Kosovu;
62.
obžaluje, da v zvezi s sosedsko politiko ni pričakovati novih pobud, zlasti glede širitve proste trgovine, vizumskih olajšav ali drugih ukrepov, ki naj bi vsebinsko prispevali k sosedski politiki in v splošnem povečali njeno legitimnost v zadevnih državah;
Varnost in obramba
63.
poudarja, da je treba dodatno okrepiti mehanizme za parlamentarni nadzor nad splošnim razvojem evropske varnostne in obrambne politike (EVOP) in še posebej njenih misij ter da je treba zagotoviti zadostne in pravočasne informacije o skupnih ukrepih na področju EVOP;
64.
spodbuja Evropsko komisijo, naj sproži oblikovanje bele knjige o evropski obrambi, da bi se določile prednostne naloge in oblikovali morebitni ukrepi Skupnosti na tem področju;
Proračunska odgovornost
65.
poudarja, da bi morala Komisija pozvati države članice, naj podajo nacionalne izjave, kot je predlagano v resolucijah Parlamenta o razrešnici za leta 2003, 2004 in 2005 in vključeno v medinstitucionalni sporazum za obdobje 2007–2013; v zvezi s tem pozdravlja pobude Nizozemske, Velike Britanije, Danske in Švedske; poziva Komisijo, naj stori vse potrebno, da zagotovi, da bo v času prihodnjega slovenskega predsedovanja to vprašanje prednostno obravnavano;
66.
zelo obžaluje, da Komisija na splošno in tudi posamezni komisarji močno nasprotujejo pobudi Parlamenta, da naj bi komisarji sopodpisali letna poročila generalnih direktorjev o dejavnostih; ugotavlja, da bi takšen postopek povečal in izpopolnil verigo odgovornosti institucije za porabo denarja evropskih davkoplačevalcev;
Zmanjševanje administrativnih stroškov
67.
pozdravlja nedavne pobude Komisije za morebitno zmanjšanje upravnih stroškov zasebnih in javnih udeležencev; poziva Komisijo, naj predloži podroben prikaz izvajanja svojega akcijskega načrta, ki naj vsebuje jasne in strnjene informacije o doseženih ciljih, oblikovanih kazalcih, rezultatih osnovnih meritev in konkretnih predlogih za nadaljnja področja, najprimernejša za nadaljnje hitro, trajnostno in občutno zmanjševanje upravnih stroškov;
68.
v tem smislu poudarja pobudo Komisije, utemeljeno na predlogu Parlamenta, o vzpostavitvi skupine neodvisnih zainteresiranih strani na visoki ravni za obravnavo vprašanj upravnega bremena; meni, da bi si morala ta skupina, če naj bi si zagotovila neodvisen položaj, močno prizadevati za uresničevanje splošnih pobud za zmanjšanje upravnih stroškov in se ne bi omejevala na akcijski načrt za zmanjšanje upravnih bremen;
Preglednost ter boljša priprava in izvajanje zakonodaje
69.
poziva Komisijo, naj končno predloži svoj predlog za spremembo Uredbe št. 1049/2001 o dostopu do dokumentov, ki je bil predviden za leto 2007, a večkrat preložen, potreben pa je zato, da se zagotovi večja preglednost v EU in v državah članicah, ter poziva Komisijo, naj pred koncem leta 2008, kot to določa člen 232 PES, zagotovi, da bo ob tem v celoti in pravilno upoštevana Uredba št. 1049, še posebej glede registrov;
70.
želi pohvaliti Komisijo ob njenih predlogih za kodifikacijo in poenostavitev zakonodaje ter nenehnih prizadevanjih za izboljšanje kakovosti ureditve EU;
71.
poudarja, da je treba pospešiti poenostavljanje in konsolidacijo zakonodaje EU ter si močneje prizadevati za boljšo pravno ureditev, hiter prenos in pravilno izvajanje zakonodaje EU; poziva k strožjemu mehanizmu za nadzor izvajanja evropske zakonodaje v državah članicah;
72.
Komisijo poziva, naj poskrbi, da bo celotni postopek prenosa in izvajanja zakonodaje preglednejši, ter države članice prepriča, da bodo oblikovale „korelacijske tabele“, iz katerih bo natančno razvidno, kateri deli zakonodaje izhajajo iz Evropske unije in kateri iz zakonodaje držav članic; poziva vse institucije, naj takšne klavzule vključijo v okvir postopkov soodločanja in naj pri njih vztrajajo;
73.
odobrava zavezanost Komisije, da namenja posebno pozornost kakovosti utemeljitev predlogov in da povzetke državljanov prilaga k zakonodajnim predlogom;
o
o o
74.
naroči svojemu predsedniku, naj to resolucijo posreduje Svetu, Komisiji ter vladam in parlamentom držav članic.
