Zapatero: "Prihodnost potrebuje Evropo bolj kot kadarkoli!"
Prihodnost unije/Evropska integracija
2007-11-29 - 17:33
V sredo je poslancem na zasedanju v Bruslju v okviru razprav o prihodnosti Evrope spregovoril španski premier José Luis Rodríguez Zapatero, ki se je v svojem govoru zavzel za socialno pravično Unijo vrednot in solidarnosti.
V pozdravnem nagovoru se je predsednik Evropskega parlamenta Hans-Gert Pöttering zahvalil Zapateru, ker je sprejel povabilo na sodelovanje v razpravi o prihodnosti Evrope in poslancem daje priložnost, da prisluhnejo njegovemu mnenju in z njim diskutirajo.
"Veseli nas tudi, ker vas pozdravljamo v času pred pomembnim trenutkom - podpisom Lizbonske pogodbe, v kateri po dolgem obdobju razmisleka in krizi ostaja bistvo ustavne pogodbe. Španija prispeva k Evropi ne le od svojega vstopa vanjo pred dvema desetletjema, ampak že dlje. Dokazuje svoje evropsko prepričanje, prevzema pobudo in si vztrajno prizadeva za skupno prihodnost naše celine," je poudaril Pöttering.
Predsednik španske vlade je prvi evropski državnik, ki je s poslanci razpravljal o nadaljevanju smeri evropskega povezovanja po doseženem dogovoru o reformni pogodbi v Lizboni.
Premier José Luis Rodríguez Zapatero je uvodoma poudaril, da Evropski parlament predstavlja evropski projekt bolj kot katerakoli institucija, saj v njem izvoljeni predstavniki zastopajo bogato različnost evropskih narodov in izražajo identitete ter dosežke, ki nas združujejo. Dodal je, da je Španija hvaležna Evropi, saj je članstvo v Uniji v zadnjih dvajsetih letih spodbudilo socialno dinamičnost, predvsem pa gospodarski napredek ob učinkoviti rabi sredstev, ki so jih solidarnostno prispevale ostale članice. Pred nami pa je zdaj izziv oblikovanja Evrope za 21. stoletje:
"Želimo Evropo vrednot. Identiteta Evrope je nastajala skozi dolgo zgodovino, zatemnjeno s tragedijami, a tudi osvetljeno z največjimi dosežki človeštva - s svetlobo misli, toplino in ustvarjalnostjo naših umetnikov, globokim prepričanjem državnikov in državnic ter podporo naših državljanov. Svoboda, pravna država, človekove pravice, strpnost, enakopravnost žensk in moških, solidarnost - to je moralni kod Evrope. In v tem, našem zastopanju teh vrednot, ne pa v geografskem smislu, je pravo bistvo naše Unije," je prepričan Zapatero.
Učinkovita Evropa vrednot, ki je v rokah državljanov, pa se mora zaradi vedno hitrejših sprememb v svetu tudi bolj povezati, saj bi bili narodi, zaprti v svoje državne meje, potisnjeni v nemoč in nepomembnost. Nova pogodba je zato izraz nujnosti sprememb, novi instrumenti pa naj bi pomagali k socialnemu in gospodarskemu razvoju ob izpolnjevanju ciljev Lizbonske strategije:
"Bodimo ambiciozni. Izkušnje nas učijo, da smo uspešni, kadar je tako. Izjemen učinek skupne valute evro, ki jo zdaj že sprejemajo nove članice, je dokaz možnosti za nadaljevanje in širitev naše integracije. Moramo dokončati vzpostavitev skupnega trga blaga, storitev in omrežij ter okrepiti institucije, ki nadzirajo pošteno konkurenčnost. (...) Želimo napredek in več socialne države. Naša Evropa je Evropa socialnih vrednot in socialnih pravic. Naš gospodarski model pa je neizvedljiv, če ni poštenosti, katere se ne da doseči brez zaščite. Uspeh bomo lahko dosegli le z rastjo, ki jo bosta spremljali solidarnost in kohezija," je dodal španski premier in se zavzel, da bi bile nove članice, tako kot svoje čase Španija, uživale enake pridobitve skupne solidarnosti, pri čemer jim je pripravljena pomagati s svojimi izkušnjami.
Glede vprašanj energetike, podnebnih sprememb, priseljevanja, varovanja zunanjih meja in boja proti terorizmu je Zapatero prav tako izpostavil pomen solidarnosti ter sodelovanja med članicami Unije, nato pa se je posvetil vlogi Evrope na svetovnem prizorišču:
"Globalni faktor smo zato, ker pri evropski integraciji ne gre za projekt, ki bi bil namenjen smo Evropejcem. Če bomo branili samo svoje interese, ne bomo nikoli izpolnili svojega poslanstva. To nam uspelo le, če bomo svoje vrednote širili na mednarodnem prizorišču, če bomo postali prepoznavni kot dejanski dejavnik miru, stabilnosti in solidarnosti. Uspeh naše integracije je v precejšnji meri odvisen od tega, kaj pomenimo ostalim, kako pomemben je naš glas v svetu, Prihodnost potrebuje Evropo bolj kot kadarkoli. Moramo si prizadevati, da nas svet ne bo ocenjeval po naši veličastni zgodovini ampak po naših odprtih obzorjih."
Zapatero je poudaril še pomen sodelovanja s tretjimi državami, predvsem z južnim robom Sredozemlja ter z vzhodnimi sosedami Unije, kakor tudi z azijskimi gospodarskimi velesilami. Izpostavil je tudi pomen pomoči Afriki ter dobrih odnosov z Latinsko Ameriko in zaključil:
"Prepričan sem, da bo Evropa še naprej presegala naša pričakovanja. Lahko se zanesemo na izjemno sposobnost njenih institucij, pri čemer še posebej zaupamo prav parlamentu. Evropski parlament je v najtežjih trenutkih vedno zavračal pesimizem in vztrajno ter neutrudno zagovarjal evropsko integracijo. Njegovi predlogi in vpliv so v vseh teh letih spodbudili številne reforme Unije. (...) Zdaj se moramo soočiti z izzivi pred nami. Bodimo usmerjeni v prihodnost in delujmo skupaj za Evropo, ki jo rabimo, za Evropo, ki jo potrebuje svet."
Predstavniki političnih skupin
Jaime MAYOR OREJA (EPP-ED, ES): "Res je, raje bi slišali vaše besede v kakem drugem trenutku - pred in ne po vrhu v Lizboni, kajti to ne služi avtentičnemu cilju takšnega srečanja. Vendarle pa bi bil nepravičen, če se ne bi zahvalil besedam gospoda Zapatera, ki so zelo koristne za prihodnost Evrope. (...)Še vedno pa pogrešamo politični zagon, ambicijo, da bi se EU, kot jo poznamo danes, spremenila v EU, ki jo potrebujemo za prihodnost naših državljanov. Ne gre za besede, gre za doslednost, avtentičnost, ko govorimo tem, kar poznamo kot evropske direktive ali pa za izvajanje kjotskega protokola. Z zaupanjem državljanom in s tem, da jim pojasnimo, kakšne so težave, s katerimi se soočamo, bomo odprli pot upanja. Vzpostaviti moramo prioritete in delati na najbolj nujnih zadevah, določiti moramo razdelitev pristojnosti med državami in unijo.(...) Druži nas vrednota svobode in te vrednote so opisane v Listini EU o temeljnih pravicah. Gre za obnovljeno obvezo do svobode, za pravice prijateljev na ozemljih, s katerimi delimo kulturo, na primer nekaterih vzhodnoevropskih ali latinskoameriških državah. Vendar pa: doslednost, ne le besede, prosim!"
Martin SCHULZ (PES, DE): "Španija je država polna upanja in prihodnosti, ki je dala ogromen prispevek svetu in gospodarsko napreduje ter trka na vrata G8 - Španija je vzor. Če je strukturna regionalna politika v državah, ki so Uniji pridružile leta 2004 enaka kot v Španiji in če bodo ekonomske posledice enake, je Evropa na poti v lepo prihodnost. Španija je z integracijo v Evropo veliko pridobila. Obenem pa skorajda ni premierja v Evropi, ki bi se bolj zavzemal za pravice žensk v, kot se vi. Nadaljujete z moderno, napredno politiko - to je dobro za vas in je dobro za Evropo!"
Graham WATSON (ALDE, UK): Ko bodo članice ratificirale pogodbo - kot upamo in verjamemo, da jo bodo - se bomo lahko veselili, da bomo res imeli vnovič oživljeno Evropo, ki se bo lahko soočala z izzivi, znala poslušati državljane in imela politično voljo za delovanje. Zahvaljujemo se vam za napore za pospešitev tega procesa. Moja politična skupina ne vidi potrebe po skupini modrecev, ki bi razmišljala o prihodnosti Evrope - to smo že počeli, imeli smo tako imenovano obdobje razmisleka, ki pa je za nami. Že na polovici poti Lizbonske strategije smo, pa se šele zdaj kaže napredek na področju rasti in zaposlovanja. Večina naših državljanov od EU pričakuje močno, rastoče gospodarstvo, več delovanja, boju proti terorizmu, več sodelovanja na področju varnosti in obrambe ter glede okolja. Takrat - in šele takrat - bo Evropa postala svetovni dejavnik z možnostjo vplivanja na dejanske spremembe."
Brian CROWLEY (UEN, IE): "Kar zadeva potrebe Evrope za 21. stoletje - vsi vemo, da ideologije preteklosti tega niso mogle prinesti. S kombinacijo idej pa lahko dosežemo napredek, naj gre za področje enakosti, pravice, gospodarskega razvoja, zdravja in varnosti. Evropski poslanci velikokrat poudarjamo, da smo pravi glas, ki zastopa Evropo, prepogosto pa so stališča Evropskega parlamenta ob strani in razprave potem potekajo na medvladni ravni. (...)Nekateri od nas vidimo vizijo Evrope kot svetle zvezde, bleščečo prihodnost in predvsem spoštovanje osnovnih razlik in dostojanstva v Evropi. Morali pa narediti korak naprej, v čas, ko se ne bomo več trudili vse harmonizirati za vsako ceno, temveč bi razumeli, da spoštovanje tega dostojanstva vodi do kvalitetnejše Evrope v prihodnosti."
Monica FRASSONI (Zeleni/ALE, IT): "Občudujemo vaš pogum in predanost Evropi, ko ste razpisali referendum za ustavno pogodbo in cenimo vaše besede o integraciji, čeprav jim niso vedno sledila dejanja. Pogrešali pa smo vas v razpravi med ustavno krizo, ki je bila bolj prepuščena njenim nasprotnikom in se je zaključila brez zadostne slave in predanosti. Razpravo so vodili nasprotniki ustave, med tem ko ste bili zagovorniki, kot vi, bolj zadržani. (...) Glede podnebnih sprememb je Španija še daleč od ciljev kjotskega iz protokola, precej evropskih sredstev pa je bilo že v preteklosti porabljenih za to, da ima država zdaj največ kilometrov avtocest na število prebivalcev. Lahko samo upamo, da se bo zaradi volilnih obljub, ki ste jih dali v zvezi s podnebnimi spremembami, Španija odločila za drugo smer."
Francis WURTZ (GUE/NGL, FR): "Pridružujem se vam, ko govorite o idealu za Evropo, a realnost je zelo drugačna od tega, kar ste navajali. Zato moramo strukturo EU močno spremeniti. Rekli ste, da je naša Evropa socialna Evropa - a v resnici moramo socialno Evropo šele postaviti na noge. (...) Socialne pravice slabijo in socialno vprašanje je gotovo eno od vzrokov za nezaupanje državljanov v Evropo. Mislim pa tudi, da bi morali še enkrat razmisliti o tem, kakšen je projekt gospodarskega partnerstva z Afriko - naši afriški partnerji to zavračajo in imajo prav, saj to ne bo vodilo k temu, da bi se človeške zmogljivosti na tej celini izboljšale.
Graham BOOTH (IND/DEM, UK): "Svojim državljanom ste dovolili, da odločajo o ustavi, zato me zanima, zakaj ne želite razpisati referenduma o novi pogodbi, saj bi vendar dosegli enak rezultat - ali zato, ker reformna pogodba ni rešila vseh vprašanj ustavne pogodbe, ali zato ker gre za popolnoma drugačno stvar in je prezapletena, da bi jo ljudje razumeli? Ali se politična elita preprosto ne meni za to, kar mislijo ljudje, ali pa se vam zdi, da so ljudje preneumni, da bi lahko odločali še o čem drugem kot o izbiri hamburgerja v McDonaldsu? Če EU ne bo dovolila ljudem spregovoriti, bodo ti našli drug način, kako doseči, da so slišani."
Frank VANHECKE (samostojni poslanci, BE): "Največji izziv pred EU je, da enostavno ni demokratičnega soodločanja. Ljudje postajajo nezaupljivi in razumem jih - ne razumejo, da tako pomembne odločitve sprejemate za zaprtimi vrati in da tega nihče ne more nadzorovati. Mislim na novo Lizbonsko pogodbo. Vsi vemo da gre za komaj kaj spremenjeno ustavno pogodbo. (...) Bojim se, da se EU razvija v smer, ko postaja nekaka super država, ki je ne moremo označiti več za demokracijo. Namesto da bi razpravljali o prihodnosti EU, bi morali najprej spregovoriti o ponovni vzpostavitvi demokracije v institucijah EU."
20071128IPR14001 Zvočni posnetek v izvirniku, 29:23 Zvočni posnetek v izvirniku, 30:51
SL
1
MULTIMEDIA
20071128MLT14088.asf
SL
2
MULTIMEDIA
20071128MLT14094.asf
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
