Parlament potrdil energetsko-podnebni sveženj skupne zakonodaje
Volitve 2009
Okolje
2008-12-17 - 14:58
Po enajstih mesecih zakonodajnega postopka so evropski poslanci v sredo opoldne podprli tako imenovani energetsko-podnebni sveženj šestih zakonodajnih aktov. Unija naj bi tako do leta 2020 zmanjšala izpuste toplogrednih plinov za 20 odstotkov, izboljšala energetsko učinkovitost za 20 odstotkov in povečala delež obnovljivih virov za 20 odstotkov.
Predstavniki Sveta, Komisije in Parlamenta so dogovor o kompromisnih besedilih treh direktiv, dveh uredb in odločbe dosegli v soboto, 13. decembra, dan po vrhu voditeljev držav članic Evropske unije. Poslanci so na glasovanju vse kompromisne predloge podprli z veliko večino.
Direktiva o tretji fazi trgovanja z izpusti toplogrednih plinov
Sistem trgovanja z izpusti (ETS) je ključno orodje za zmanjšanje emisij toplogrednih plinov v EU. Izpusti, ki jih proizvaja industrija, naj bi se v obdobju 2013-2020 glede na leto 2005 zmanjšali za 21 odstotkov. ETS postavlja zgornjo skupno mejo izpustov, znotraj te količine pa lahko onesnaževalci trgujejo s svojimi dovolilnicami. Število dovolilnic v EU se bo postopno zmanjševalo in do leta 2020 doseglo zastavljeni cilj.
V sistem ETS je vključenih več kot 10 tisoč industrijskih in energetskih obratov po vsej Evropi, ki skupaj prispevajo polovico izpustov CO2 in 40 odstotkov izpustov drugih toplogrednih plinov. V prvi in drugi fazi trgovanja (2005-2012) je bila velika večina dovolilnic brezplačnih, z letom 2013 pa bo obveljalo načelo o licitiranju dovolilnic.
V energetskem sektorju bodo do leta 2020 možne prehodne izjeme, prav tako bo prehod postopen za industrijo. Leta 2013 naj bi industriji izdali 80 odstotkov brezplačnih dovolilnic, do leta 2020 bo delež brezplačnih dovolilnic znižan na 30 odstotkov, z letom 2027 pa naj bi bile dokončno ukinjene in bodo morali onesnaževalci vse dovolilnice kupiti na dražbah.
Poročevalka o direktivi je bila poslanka Avril DOYLE (EPP-ED, IE), Parlament pa je predlog podprl s 610 glasovi za, 60 proti in 29 vzdržanimi glasovi.
Odločba o prizadevanjih držav članic za zmanjšanje izpustov toplogrednih plinov
Klimatske naprave, promet, manjši industrijski obrati ter sektor storitev in kmetijstvo proizvedejo kar 60 odstotkov evropskih izpustov toplogrednih plinov, niso pa zajeti v shemi trgovanja z izpusti ETS. Države naj bi te izpuste do leta 2020 zmanjšale za najmanj 10 odstotkov.
Poročilo o predlogu je pripravila Satu HASSI (Zeleni/EFA, FI), poslanci so ga podprli s 555 glasovi za, 93 proti in 60 vzdržanimi glasovi.
Direktiva o zajemanju in geološkem shranjevanju CO2
Industrijski obrati in termoelektrarne bodo lahko v prihodnosti uporabljale tehnologijo za zajemanje in varno shranjevanje CO2 v podzemnih geoloških plasteh. Za financiranje poskusnih projektov naj bi bilo iz ETS namenjenih 300 milijonov dovolilnic.
Poročilo o direktivi je pripravil Chris DAVIES (ALDE, UK), Parlament pa je kompromisno besedilo sprejel s 623 glasovi za, 68 proti in 22 vzdržanimi glasovi.
Direktiva o obnovljivih virih energije
Nova zakonodaja bo državam članicam določila ciljne vrednosti deležev obnovljivih virov energije, bodisi pri proizvodnji električne energije, kakor tudi ogrevanju zgradb ali v prometu. Leta 2005 je v Evropi delež električne energije iz obnovljivih virov, kot so voda, veter, sonce, biomasa in geotermalni viri, znašal le 7 odstotkov. Do leta 2020 naj bi dosegel vsaj 20 odstotkov. V Sloveniji je delež že leta 2005 znašal 16 odstotkov, cilj za leto 2020 pa je 25 odstotkov.
Direktiva predvideva, da naj bi do leta 2020 delež goriv iz obnovljivih virov v vseh prevoznih sredstvih znašal vsaj 10 odstotkov. Od tega naj bi druga generacija biogoriv, elektrika ali vodik predstavljali vsaj 40 odstotkov. Za primerjavo: leta 2005 je bilo biogoriv v Evropi le za en odstotek.
Pridelava biogoriv bi morala biti trajnostno naravnana. Njihova proizvodnja bo morala v primerjavi s fosilnimi gorivi ustvariti za 30 odstotkov manj toplogrednih plinov. Po letu 2017 bodo morale že delujoče naprave za proizvodnjo energije iz biogoriv ustvariti za polovico manj toplogrednih plinov, nove naprave pa 60 odstotkov manj kot naprave na fosilno gorivo.
Države članice bodo lahko sodelovale pri doseganju zastavljenih ciljev znižanja izpustov, bodisi s skupnimi energetskimi projekti ali z medsebojnim prenosom energije iz obnovljivih virov. Komisija bo izvajanje in učinkovitost direktive prvič ocenila leta 2014.
Poročilo o predlogu direktive je pripravil poslanec Claude TURMES (Zeleni/EFA, LU). Poslanci so besedilo podprli s 635 glasovi za, 25 proti in 25 vzdržanimi glasovi.
Uredba o avtomobilskih izpustih CO2
Z uredbo bodo določene mejne vrednosti za vsa nova vozila, proizvedena v EU. Avtomobili sicer prispevajo 12 odstotkov vseh izpustov CO2 v Evropi.
Z letom 2012 bo morala povprečna količina izpustov na avtomobil znašati 120g CO2/km (trenutno povprečje je 160g CO2/km). Od tega naj bi se 130g CO2/km doseglo z boljšimi tehnologijami izgorevanja v avtomobilskih motorjih, še dodatnih 10g CO2/km pa s tehničnimi izboljšavami vozil, kot so boljše pnevmatike in biogoriva. Do leta 2020 naj bi se dovoljena povprečna količina izpustov na avtomobil znižala na 95g CO2/km.
Po letu 2012 bodo morali avtomobilski proizvajalci za vsak preseženi gram izpustov plačati kazen. Od leta 2012 do 2018 bodo veljale naslednje stopnje:
- 5 evrov za prvi gram presežka
- 15 evrov za drugi gram
- 25 evrov za tretji gram
- 95 evrov za četrti in vsak dodatni gram.
Z letom 2019 bo kazen za vsak presežni gram 95 evrov. Proizvajalcem pa bodo lahko priznali tudi do 7 gramov znižanja povprečnih mejnih vrednosti za spodbudo ob uvedbi drugih energetsko varčnih inovacij, kot so na primer luči.
Dodatna spodbuda bodo "super krediti" za vozila z zelo nizkimi izpusti CO2. Avtomobili z izpusti pod 50g CO2/km bodo v izračunu proizvedenega števila šteli za več vozil (od 3,5 leta 2012 do 1,5 leta 2015) in tako znižali povprečje izpustov za posameznega proizvajalca.
Poročilo o uredbi je pripravil Guido SACCONI (PES, IT). Parlament je zakonodajni predlog podprl s 559 glasovi za, 98 proti in 60 vzdržanimi glasovi.
Direktiva o kvaliteti goriv v kopenskem in rečnem ladijskem prometu
Evropa naj bi do leta 2020 glede na leto 2010 dosegla 6-odstotno zmanjšanje izpustov toplogrednih plinov v celotnem življenjskem ciklusu goriva (proizvodnja - transport - poraba).
Zakonodaja določa zgornje meje onesnaževanja zraka s snovmi kot so žveplo, trdni delci in ogljikovodiki. Z novimi normami naj bi se znižal vpliv prometa na segrevanje ozračja, obenem pa so del prizadevanj za povečanje deleža biogoriv na 10 odstotkov do leta 2020. Eden od načinov naj bi bilo tudi povečanje deleža etanola v gorivu na 10 odstotkov.
Pri gorivih, ki se uporabljajo v cestnem prometu, nastane 85 odstotkov izpustov ob zgorevanju v pogonskih agregatih, ostalih 15 odstotkov pa nastane med proizvodnjo v rafinerijah ter ob prevozu goriva. Unija naj bi te izpuste zmanjševala postopno in sicer po en odstotek na leto v obdobju 2011-2020.
Poročilo o predlogu direktive je pripravila poslanka Dorette CORBEY (PES, NL). Direktivo so poslanci sprejeli s 670 glasovi za, 20 proti in 25 vzdržanimi glasovi.
Slovenska poslanka v razpravi
V razpravi o zakonodajnem paketu, ki je bila na dnevnem redu v torek popoldne, je sodelovala tudi slovenska poslanka Romana JORDAN CIZELJ (EPP-ED, SI): "Pretekli teden sem se lahko v Poznańu tudi sama prepričala, kako veliko upanje predstavlja Evropska unija za ostali svet. Spodbujali so nas, naj ohranimo vodilno vlogo na področju podnebnih sprememb. Dobili smo glasove iz Združenih držav Amerike, iz Avstralije, da bodo krenili po podobni poti kot stopamo sedaj mi.
To pa je seveda velika odgovornost za nas. Odgovornost, da sprejemamo dobro zakonodajo in da jo tudi uresničimo. In še posebej velika odgovornost zaradi tega, ker v zakonodajnem dokumentu nismo predvideli kazni. Zaradi tega pozivam nacionalne vlade in tudi poslance, da bodo skrbno pazili, da bomo cilje res uresničili."
Podnebne spremembe in energija
Poročilo: Claude Turmes (A6-0369/2008) - Energija iz obnovljivih virov Poročilo: Avril Doyle (A6-406/2008) - Trgovanje s pravicami do emisije toplogrednih plinov Poročilo: Satu Hassi (A6-0411/2008) - Skupna prizadevanja za zmanjšanje emisij toplogrednih plinov Poročilo: Chris Davies (A6-0414/2008) - Geološko shranjevanje ogljikovega dioksida Poročilo: Dorette Corbey (A6-0496/2007) - Spremljanje in zmanjševanje emisij toplogrednih plinov zaradi uporabe goriv (cestni promet in plovba po celinskih plovnih poteh) Poročilo: Guido Sacconi (A6-0419/2008) - Standardi emisijskih vrednosti za nove osebne avtomobile Podnebne spremembe in energija - Zaključek: Svet in Komisija Postopek soodločanja, 1. branje Razprava: torek, 16. december 2008 Glasovanje: sreda, 17. december 2008
20081216IPR44857 Sprejeta besedila Dodatne informacije o energetsko-podnebnem svežnju (v angleščini)
SL
1
LINK
/activities/plenary/ta/calendar.do?language=SL
-//EP//TEXT IM-PRESS 20081208BKG44004 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
