Predsednik parlamenta Josep Borrel še zadnjič nagovoril evropske poslance
Institucije
2007-01-15 - 20:22
Z januarskim zasedanjem Evropskega parlamenta se je iztekel tudi dvoinpolletni mandat dosedanjega predsednika Josepa Borrella. Po volitvah v torek ga bo nasledil nov predsednik, ki bo funkcijo opravljal do konca tega zakonodajnega obdobja, julija 2009.
Borrell je v svojem govoru poudaril, da Evropski parlament pridobiva na svoji zakonodajni teži in vlogi v sklopu evropskih institucij, še posebej pa je zadovoljen, ker so se dvomi o uspehu širitve Unije pokazali za neupravičene: "Vsi se spominjamo strahov in dvomov julija 2004, o tem, če bo parlamentu uspelo delovati z večjim številom poslancev in dodatnimi devetimi jeziki, različnimi parlamentarnimi kulturami... Vse dvome smo ovrgli in parlament uspešno deluje. Poslanci iz novih držav so se dobro vključili v politične skupine in Evropski parlament je pravi združevalec na relaciji vzhod-zahod. Tudi zato nam je uspelo oblikovati številne kompromisne rešitve, kot se je pokazalo v primeru direktive o storitvah."
Odhajajoči predsednik je nato povzel dosežke parlamenta na polovici zakonodajnega mandata. Ugotovil je, da zdaj javnost pozna njegovo moč pri imenovanju Komisije, saj je zavrnil kandidate, ki niso bili ustrezni za opravljanje funkcij komisarja, z medinstitucionalnim dogovorom iz leta 2005 pa so odnosi med Komisijo in parlamentom tudi jasneje opredeljeni. Tudi kot so-zakonodajalec s Svetom EU je parlament dokazal, da se zaveda svoje vloge: v večini primerov, razen pri patentabilnosti računalniških izumov, si je prizadeval ter tudi dosegel soglasje v postopku soodločanja, še posebej pa se je izkazal pri paketu REACH o registraciji kemikalij, kjer je končni kompromis prav zasluga Evropskega parlamenta
Poslanci so s svojimi pobudami vplivali na potek razprav v evropskem prostoru. Najbolj očitna primera sta preiskovalni odbor o dejavnostih ameriške obveščevalne službe CIA v Evropi ter vztrajno opozarjanje na nujnost celovitega reševanja problema nezakonitega priseljevanja na Staro celino. Delegacije parlamentarcev so namreč obiskale Ceuto, Meillo, Lampeduso in Malto, kjer so se poslanci na lastne oči prepričali o tem, kako pereč je ta problem. Parlament je prispeval tudi k razpravam o prihodnosti Evrope po zastoju ob referendumskih zavrnitvah Ustave v Franciji in na Nizozemskem: v Bruslju sta potekali že dve razpravi, na katerih so sodelovali evropski poslanci ter poslanci parlamentov držav članic in pripravili številne predloge za voditelje vlad.
Josep Borrell je opozoril še na Nagrado Saharova, ki jo Evropski parlament vsako leto podeljuje posameznikom ali organizacijam, ki si prizadevajo za zaščito človekovih pravic po vsem svetu. Tudi sicer parlament vztrajno opozarja na kršitve svoboščin in človekovega dostojanstva in ta dejavnost je postala nedeljiv element njegove identitete. Svoj govor pa je Borrell zaključil z navideznim dialogom med španskim pesnikom Antoniom Machadom, ki je dejal: "Vse je minljivo in vse ostaja - a usoda človeka je, da odide", ter Jeanom Monnetom, ki je izjavil: "Ljudje odhajajo, toda institucije ostanejo". K temu je Borrell dodal: "Da, vse je minljivo. Toda naša kratkotrajna prisotnost ni pomembna. Pomembna je kontinuiteta institucij, prič zgodovine, ki jo skupaj soustvarjamo. Da, vse ostaja. Ostajajo čustva, osebne in politične simpatije, trenutki - diskretni, tihi in slovesni. Bilo mi je v veliko čast, da sem predsedoval Evropskemu parlamentu. Zahvaljujem se vam za zaupanje, ki ste mi ga dali in želim svojemu nasledniku vse najboljše ter veliko uspeha."
20070112IPR01904 Delovanje Evropskega parlamenta na polovici zakonodajnega obdobja
-//EP//TEXT IM-PRESS 20061221BKG01704 SL NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
