Davek na finančne transakcije
Obdavčenje
2010-03-10 - 18:29
Evropski poslanci podpirajo pobude o uvedbi davka na finančne transakcije, ki naj bi med drugim onemogočil pretirano tveganje pri naložbah in zagotovil, da finančni sektor ustrezno prispeva k okrevanju gospodarstva v času krize. Če bi se izkazalo, da takšen davek na svetovni ravni ni mogoč, bi ga morala Unija uvesti sama.
Resolucija, ki so jo poslanci v sredo sprejeli s 536 glasovi za, 80 proti in 33 vzdržanimi glasovi, poziva Komisijo naj pravočasno pripravi načrt za uvedbo davka na transakcije, da bo EU lahko na junijskem vrhu držav skupine G20 predstavila skupno stališče do tega vprašanja. Komisija bi morala tudi izdelati oceno, v kolikšni meri bi davek na finančne transakcije prispeval k stabilizaciji finančnih trgov in če bi lahko preprečil finančno krizo v prihodnosti, ker bi se osredotočil na določene tipe "neželenih" transakcij.
Parlament meni, da naj Komisija in Svet ocenita, če bi se lahko tak davek uporabil tudi za sofinanciranje razvojnega sodelovanja z državami v razvoju pri prilagajanju podnebnim spremembam in za ublažitev njihovih posledic ter za dodatne prispevke v evropski proračun.
Poslanci tudi vztrajajo, da se je treba s katero koli rešitvijo obvezno izogibati zmanjšanju konkurenčnosti EU ali oviranju trajnostnih naložb, inovacij in rasti. Prav tako davek ne bi smel biti povod za selitev kapitala oziroma storitev ali predstavljati dodatnega bremena za mala podjetja ter male vlagatelje v vrednostne papirje.
Dokument ne zagovarja nobenega konkretnega modela obdavčitve, temveč se zavzema za odprto razpravo o morebitnem novem davku, ki ima sicer veliko nasprotnikov in zagovornikov. Algirdas Šemeta, evropski komisar za obdavčenje in carinsko unijo, je v ponedeljkovi razpravi sicer izrazil mnenje, da bi bila uvedba davka smiselna na svetovni ravni, ker bi le tako lahko preprečili beg kapitala v davčne oaze, ter potrdil, da Komisija razmišlja o načinih regulacije finančnega sektorja s takšnim davkom.
20100309IPR70276
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
