P6_TA(2006)0225
Pogodba o Energetski skupnosti
B6-0279/2006
Resolucija Evropskega parlamenta o sklenitvi Pogodbe o Energetski skupnosti s strani Evropske skupnosti
Evropski parlament
, –
ob upoštevanju predloga Komisije o predlogu Sklepa Sveta o sklenitvi Pogodbe o Energetski skupnosti s strani Evropske skupnosti ( KOM(2005)0435 ),
–
ob upoštevanju osnutka Sklepa Sveta o sklenitvi Pogodbe o Energetski skupnosti s strani Evropske skupnosti (13886/1/2005),
–
ob upoštevanju pravne podlage za sklenitev Pogodbe o Energetski skupnosti, ki dejansko omejuje vlogo Evropskega parlamenta, da poda ali odreče svojo privolitev za sklenitev Pogodbe, in onemogoča njegovo učinkovito sodelovanje pri postopku odločanja,
–
ob upoštevanju svojega stališča z dne 18. maja 2006 o predlogu Sklepa Sveta o sklenitvi Pogodbe o Energetski skupnosti s strani Evropske skupnosti Sprejeta besedila, P6_TA(2006)0219 .
, v katerem je podal privolitev za sklenitev Pogodbe,
–
ob upoštevanju člena 108(5) svojega Poslovnika,
1.
ugotavlja, da Evropska skupnost s sklenitvijo Pogodbe o Energetski skupnosti v nekem smislu ustvarja precedenčni primer, saj pravni red Skupnosti za notranji trg na področju elektrike in zemeljskega plina razširja na devet pogodbenic omenjene pogodbe;
2.
zahteva, da se države udeleženke Pogodbe o Energetski skupnosti jasno zavežejo k spoštovanju in izvajanju Listine o temeljnih pravicah Evropske unije;
3.
ugotavlja tudi, da so med temi devetimi pogodbenicami tri države kandidatke (Bolgarija, Romunija in Hrvaška), ena je zaprosila za članstvo (Nekdanja jugoslovanska republika Makedonija), štiri so potencialne kandidatke (Albanija, Bosna in Hercegovina, Srbija in Črna gora), ena pa je pod začasno upravo Združenih narodov (Kosovo);
4.
opozarja, da so bili za notranji trg sprejeti dodatni ukrepi, ki so bili oblikovani kot instrument podpore notranjemu trgu ali pa so bili potrebni za ublažitev morebitnih negativnih učinkov, medtem ko jih za Pogodbo o Energetski skupnosti Svet ne predvideva, kar lahko pripelje do resnega izkrivljanja konkurence med akterji EU zaradi zniževanja standardov na notranjem trgu; ugotavlja, da bodo zato vprašanja, povezana z zaposlovanjem, družbenimi vplivi in prestrukturiranjem, delovnimi pogoji, enakostjo, zdravjem in varnostjo, obveščenostjo in posvetovanjem ter socialnim dialogom, obravnavna v ločenem memorandumu o soglasju, katerega pravni status ni natančno določen;
zahteva, da bi morali memorandum o soglasju podpisati Komisija, Svet in zadevne vlade, postati pa bi moral pravno zavezujoč instrument;
5.
podpira sodelovanje predstavnikov socialnih partnerjev iz držav podpisnic Pogodbe o Energetski skupnosti v obstoječih evropskih odborih za sektorski socialni dialog, Evropska komisija pa mora to omogočiti;
6.
naroča Svetu in Komisiji, naj pojasnita vključitev določb in programov za povečanje energetske učinkovitosti, spodbujanje povpraševanja, obnovo energetske infrastrukture in podporo obnovljivim virom energije, predvsem da bi zmanjšali vsesplošno pomanjkanje energije, odvisnost od uvoza energije/ogljikovodikov ter škodljive učinke proizvodnje, prenosa in rabe energije na okolje; zlasti zahteva pojasnilo, kako države udeleženke Pogodbe o Energetski skupnosti učinkovito izvajajo pravni red Skupnosti s področja energetske učinkovitosti, emisij plinskih, tekočih in trdnih onesnaževal ter podnebnih sprememb, kar je zelo pomembno za preprečevanje izkrivljanja konkurence med akterji EU;
7.
svari pred privatizacijo javnih služb in nadomeščanjem javnih monopolov z zasebnimi, če še niso določena vsa pravila in predpisi za zagotavljanje obveznosti javnih storitev, zmernih cen in demokratičnega nadzora;
8.
poziva Komisijo, naj vse dopolnilne dokumente, ki so po mnenju Komisije ali Sveta sestavni del notranjega trga v povezavi s Pogodbo o Energetski skupnosti, še preden jih sprejme Svet ali Komisija, predloži v vednost Evropskemu parlamentu;
9.
je zaskrbljen zaradi sprememb, ki jih je Svet vnesel v besedilo v zvezi s Sklepom Sveta o sklenitvi Pogodbe o Energetski skupnosti in s katerimi je obvezno posvetovanje z Evropskim parlamentom, predvideno v predlogu Komisije, spremenil v "obveščanje", kot je določeno v členu 4(5) osnutka sklepa Sveta;
10.
zahteva, da se predstavnike Odbora za industrijo, raziskave in energetiko ter parlamentarne predstavnike zadevnih držav obvesti o sklepih Komisije in ministrskega sveta in se z njimi posvetuje ter da naj dobijo pristojnost, da predloge spremenijo; ugotavlja, da se morajo Evropski parlament, Komisija in Svet dogovoriti o ustreznem postopku;
11.
meni, da je zaželeno, da se pravni predpis o medsebojni pomoči pogodbenic v primeru resnih motenj pri oskrbi z energijo lahko razširi tudi na druge sosednje države, "kadar gre za posebne okoliščine"; vseeno poziva Svet in Komisijo, naj pojasnita "posebne okoliščine" v ločenem izvedbenem ukrepu, ki bi se moral predložiti Evropskemu parlamentu za mnenje;
12.
zahteva od Sveta in Komisije, da pojasnita učinkovit prispevek Pogodbe o Energetski skupnosti k podpori energetskim reformam v državah pogodbenicah, saj so države zahodnega Balkana očitno še na začetku reform; ugotavlja, da morajo poleg pravne države uvesti zlasti energetsko politiko in institucije za razvoj temeljitih in obsežnih reform tako na strani ponudbe energije na energetskem trgu kot na strani povpraševanja po njej;
13.
naroča Svetu in Komisiji, naj pojasnita vlogo in naloge različnih institucij, ki jih uvaja Pogodba o Energetski skupnosti, vključno s sekretariatom Energetske skupnosti in upravnim odborom;
14.
zahteva od Sveta in Komisije, da pojasnita ukrepe donatorjev, držav članic in držav udeleženk Pogodbe o Energetski skupnosti za zagotavljanje preglednosti trga, zlasti tiste v zvezi s pojavom eksteritorialnih trgovcev z energijo s prevladujočim tržnim položajem na območju Energetske skupnosti in njihovim širjenjem na energetske trge EU;
15.
zahteva od Sveta in Komisije, da pojasnita merila, ki jih morajo izpolnjevati sosednje tretje države, da jih ministrski svet sprejme kot opazovalke ali udeleženke;
16.
poziva, naj se Parlament obvešča in se z njim posvetuje pred vsakim prihodnjim širjenjem Pogodbe o Energetski skupnosti na druge energetske vire ali sektorje;
17.
poziva Komisijo, naj Parlamentu vsaj enkrat na leto pisno poroča o dosežkih in težavah, ki so jih pogodbenice imele pri izvajanju Pogodbe o Energetski skupnosti; meni, da bi moralo poročilo vključevati vsaj:
–
dejanski položaj pri izvajanju pravnega reda na področju energije, sociale (memoranduma o soglasju) in okolja;
–
pregled dela regulatornih organov, njihovih sredstev in postopkov posvetovanja z ustreznimi zainteresiranimi stranmi;
–
raven koncentracije trga, cenovno dostopnost, naložbe v nove zmogljivosti in omrežja;
–
pregled mnenj ustreznih zainteresiranih strani, še zlasti socialnih partnerjev, potrošniških in okoljskih organizacij ter občin;
18.
naroči svojemu predsedniku, naj to resolucijo posreduje Svetu, Komisiji ter vladam in parlamentom pogodbenic Pogodbe o Energetski skupnosti.
