P6_TA(2004)0037
Letno poročilo ECB za leto 2003
A6-0014/2004
Resolucija Evropskega parlamenta o letnem poročilu Evropske centralne banke za leto 2003 (2004/2144(INI))
Evropski parlament
, –
ob upoštevanju letnega poročila Evropske centralne banke za leto 2003,
–
ob upoštevanju člena 113 Pogodbe ES,
–
ob upoštevanju člena 15 Statuta Evropskega sistema centralnih bank in Evropske centralne banke,
–
ob upoštevanju svoje resolucije z dne 2. aprila 1998 o demokratični odgovornosti v tretji fazi Evropske ekonomske in monetarne unije (EMU) UL C 138, 4.5.1998, str. 177.
,
–
ob upoštevanju svoje resolucije z dne 3. julija 2003 o letnem poročilu Evropske centralne banke za leto 2002
2
UL C 74 E, 24.3.2004, str. 867.
,
–
ob upoštevanju svoje resolucije z dne 26. februarja 2004 o stanju evropskega gospodarstva, poročilo o širših smernicah za gospodarsko politiko
3
Sprejeta besedila, P5_TA(2004)0116.
,
–
ob upoštevanju svoje resolucije z dne 22. aprila 2004 o priporočilu Komisije glede posodobitve širših smernic ekonomskih politik držav članic in Skupnosti v letu 2004 (za obdobje od 2003 do 2005)
4
Sprejeta besedila, P5_TA(2004)0378.
,
–
ob upoštevanju poročila Računskega sodišča z dne 14. in 15. januarja 2004 o reviziji operativne učinkovitosti upravljanja Evropske centralne banke za proračunsko leto 2002
5
UL C 45, 20.2.2004, str. 27.
,
–
ob upoštevanju sklepov Evropske centralne banke z dne 19. februarja 2004
6
UL L 80, 18.3.2004, str. 33.
in 17. junija 2004
7
UL L 230, 30.6.2004, str. 61.
o sprejetju poslovnika Evropske centralne banke in Razširjenega sveta Evropske centralne banke,
–
ob upoštevanju spomladanskih gospodarskih napovedi Komisije za leto 2004
–
ob upoštevanju členov 106 in 112(1) svojega Poslovnika,
–
ob upoštevanju poročila Odbora za ekonomske in monetarne zadeve ( A6-0014/2004 ),
A.
ker sta Evropska centralna banka (ECB) in Evropski sistem centralnih bank (ESCB) povsem neodvisna,
B.
ker je poglavitni cilj ECB in ESCB ohranjanje stabilnosti cen in podpiranje splošne ekonomske politike v Evropski skupnosti z namenom prispevati k doseganju ciljev Skupnosti, opredeljenih v členu 2 Pogodbe,
C.
ker je leta 2003 prišlo do močne poživitve mednarodnega gospodarstva, predvsem v Združenih državah Amerike in v Aziji (svetovna rast BDP: 3,7 %),
D.
ker je v letu 2003: BDP EU zrasel le za 0,8 % in BDP območja evra za 0,4 %; inflacija v območju evra je dosegla zgodovinsko nizke vrednosti (2,1 % v primerjavi z 2,3 % leta 2002); presežna likvidnostna sredstva, ki so se akumulirala zaradi močne rasti monetarnega agregata M3 v višini 7,1 %, medtem ko je bila ciljna stopnja ECB 4,5 %; poslabšanje proračunskega stanja je še naprej dosegalo povprečni primanjkljaj v višini 2,7 % BDP območja evra (2,3 % v letu 2002); posojila zasebnemu sektorju so se občutno povečala in nezaposlenost je ostala nespremenjena,
E.
ker je ECB 8. maja 2003 oznanila, da je njena ciljna stopnja inflacije (HICP) "v srednjeročnem obdobju pod 2 %, vendar blizu 2 %",
F.
ker člen 10 Statuta ESCB in ECB pojasnjuje postopek glasovanja,
G.
ker člen 10.4 tega statuta določa, da so seje tajne, vendar se Svet ECB lahko odloči, da rezultate svojih posvetovanj objavi,
H.
ker od 1. maja 2004: širitev EU predstavlja pomembne izzive za EMU, ECB in ESCB; nacionalne centralne banke novih držav članic so podpisale Sporazum centralnih bank o mehanizmu menjalnih tečajev (ERM II),
I.
ker so se estonska krona, litovski litas in slovenski tolar 28. junija 2004 pridružili ERM II,
J.
ker so se v nekaterih državah članicah začele razprave o koristnosti euro kovancev malih vrednosti in se je pojavil strah, da bi se opustitev njihove rabe lahko odrazila v dvigu inflacije zaradi prakse neprimernega zaokroževanja,
1.
pozdravlja letno poročilo ECB za leto 2003, za katerega je odgovoren predsednik Trichet;
2.
meni, da se lahko EMU po petih letih oceni kot uspešen, v veliki meri po zaslugi dela ECB in njenega predhodnika, Evropskega monetarnega inštituta;
3.
izraža zadovoljstvo, da se ECB povsem zaveda (letno poročilo 2003, poglavje 5) svoje odgovornosti do javnosti in Evropskega parlamenta, v zvezi z različnimi cilji, določenimi v Pogodbah;
4.
pozdravlja zgodovinsko nizke obrestne mere na območju evra; verjame, da se je ECB pravilno odzvala na ekonomski in finančni razvoj v letu 2003; poudarja, da je treba spremljati hitrost, s katero se trgi odzivajo na njene odločitve ali pa jih ne upoštevajo;
5.
ugotavlja, da banke postopnega zniževanja obrestnih mer niso vedno prenesle na stranke, če pa so ga, je bilo to narejeno z občutnim časovnim zamikom;
6.
meni, da relativno šibka gospodarska dejavnost na območju evra v letu 2003 ni posledica pomanjkanja zaupanja v stabilnost valute, temveč je rezultat pomanjkanja strukturnih reform, pa tudi prekratkega delovnega časa v primerjavi z drugimi deli sveta;
7.
pozdravlja odločitev ECB o stopnji inflacije "pod 2 %, a blizu 2 %", sprejeto 8. maja 2003, kot znak politike ECB za zagotavljanje monetarne stabilnosti brez sprejemanja deflacijskega pritiska;
8.
meni, da je ECB z monetarno politiko v letu 2003 podpirala cilje polne zaposlenosti, določene na srečanju Evropskega sveta 23. in 24. marca 2000 v Lizboni; strinja se z ECB, da je treba strukturne reforme izvajati hitreje, da bi tako dosegli raven rasti, ki bi omogočala doseganje ciljev, določenih v Lizboni;
9.
ugotavlja, da je glavni cilj ECB zagotavljanje stabilnosti cen, ker lahko ECB s pomočjo le-te pripomore k doseganju ciljev polne zaposlenosti, tako kot je določeno v lizbonski strategiji;
10.
se strinja, da se referenčna vrednost monetarne rasti ne pregleduje letno, zato se lahko ta vrednost uporabi kot dolgoročna; vseeno pa to ne sme odpraviti pomembnosti monetarnega agregata M3;
11.
meni, da obveznost poročanja ECB pomeni večjo stopnjo preglednosti pri sprejemanju odločitev, kar zahteva objavo zapisnikov in izidov glasovanja sej Sveta ECB; zahteva, da Svet ECB sprejema odločitve z glasovanjem v skladu s členom 10 Statuta, ker lahko to pospeši odziv ECB na gospodarski razvoj;
12.
ponavlja poziv za letno objavo pregleda gibanj ne le za posamezne države, temveč tudi na regionalni in mednarodni ravni, podobnega "beige knjigi" Ameriške zvezne banke, ki bi ECB omogočila vplivanje na razprave o gibanju produktivnosti in pričakovanih cenah ter plačah;
13.
hvali politiko ESCB, ki se osredotoča na vzdrževanje stabilnosti cen, za razliko od politik, ki jih predlagajo nekateri ekonomisti in ki bi lahko, ali pa tudi ne, povzročile kratkotrajen padec nezaposlenosti, vendar lahko srednjeročno ali dolgoročno povečajo tako inflacijo kot nezaposlenost;
14.
verjame, da je monetarni dialog med Evropskim parlamentom in ECB uspešen; poudarja, da je zaradi tega monetarna politika bolj pregledna in dostopna javnosti; poziva ECB k širjenju dialoga s Parlamentom in k nadaljevanju dela na področju odnosov z javnostmi, ki bo pripomoglo k poistovetenju evropskih državljanov z eurom;
15.
opozarja na svojo željo po večji udeležbi pri predlaganju in imenovanju članov Izvršilnega odbora ECB;
16.
pozdravlja vstop estonske, litvanske in slovenske valute v EMR II in podpira uvedbo evra v vseh starih in novih članicah; poudarja, da sta potrebna tako uspešno sodelovanje v EMR II kot izpolnjevanje konvergenčnih meril; meni, da morajo biti vse nove države članice obravnavane enako glede uvedbe evra in izpolnjevanja konvergenčnih meril;
17.
ponovno čestita ECB za uspešno uvedbo bankovcev in kovancev evra, vendar obžaluje nekatere s tem povezane inflacijske učinke, zlasti v storitvenem sektorju; poziva k preiskavi kakršnih koli zlorab in k razmisleku o načinih preprečevanja podobnih problemov za prihodnje članice euroobmočja;
18.
izreka pohvalo ECB zaradi nove oblike letnega poročila za leto 2003 in zaradi sprememb njihove spletne strani;
19.
meni, da je ECB svoj proračun primerno upravljala in podpira zgoraj omenjeno revizijsko poročilo Računskega sodišča;
20.
potrjuje svoje stališče, da bi ECB morala bolj preudarno spremljati bančne dejavnosti Evropske investicijske banke;
21.
verjame, da morajo države članice zagotavljati, da so vsi apoeni bankovcev in kovancev, zlasti kovanci za 1 in 2 centa ter bankovci za 200 in 500 eurov, sprejeti v vseh državah EMU;
22.
obžaluje še vedno visoke stroške čezmejnih maloprodajnih plačil v evrih in poziva ECB, da se zavzame za popolno izvajanje uredbe v zvezi s tem; podpira vzpostavitev enotnega evropskega plačilnega prostora;
23.
poziva ECB, da začne razmišljati o drugi generaciji bankovcev; poziva ECB, naj bo zelo pozorna na problem ponarejanja in naj upošteva te izkušnje pri načrtovanju nove generacije bankovcev;
24.
poziva ESCB, naj bo pozoren na težavo, ki jo je povzročila njihova prošnja naslovljena na Odbor evropskih regulativnih organov s področja vrednostnih papirjev za delovanje na področju poravnav in obračunov, ki ustvarja dovršena dejstva, še preden se lahko demokratični postopki – ki vključujejo tudi Evropski parlament – na tem področju sploh začnejo;
25.
naroča svojemu predsedniku, da posreduje to resolucijo Svetu, Komisiji in ECB.
