22.6.2006
OSNUTEK PRIPOROČILA SVETU
ki ga v skladu s členom 114(1) Poslovnika predlaga
Luis Yañez-Barnuevo García
v imenu skupine PSE
o pogajalskih smernicah za sklenitev pridružitvenega sporazuma med Evropsko unijo in njenimi državami članicami ter Andsko skupnostjo in njenimi državami članicami
Priporočilo Evropskega parlamenta Svetu o pogajalskih smernicah za sklenitev pridružitvenega sporazuma med Evropsko unijo in njenimi državami članicami ter Andsko skupnostjo in njenimi državami članicami
Evropski parlament ,
–
ob upoštevanju člena 31 Dunajske deklaracije, v kateri je povzeta odločitev, ki sta jo Evropska unija in Andska skupnost sprejeli na četrtem vrhu EU-Latinska Amerika in Karibi, da se leta 2006 začnejo pogajanja o sklenitvi pridružitvenega sporazuma, ki bo vključeval politični dialog, programe sodelovanja in trgovinski sporazum,
–
ob upoštevanju Naslova V Pogodbe o Evropski uniji,
–
ob upoštevanju člena 114(1) svojega poslovnika,
A. ker sta Andska skupnost (AS) in Evropska unija na vrhu na Dunaju sklenili, da bosta do 20. julija 2006 pripravili vsa potrebna srečanja za razjasnitev in opredelitev temeljev pogajanj, ki bodo omogočili polno in plodno sodelovanje vseh strani prihodnjega pridružitvenega sporazuma,
B. ker morajo biti ključna merila pri vzpostavljanju sodelovanja med udeleženimi stranmi spoštovanje demokracije, pravne države in neovirano uveljavljanje človekovih pravic za vse, vključno s temeljnimi pravicami in svoboščinami avtohtonih ljudstev, ter zaščita zagovornikov človekovih pravic in odprava nekaznovanosti,
1.
daje Svetu naslednja priporočila:
(a) pravna podlaga, na osnovi katere bodo potekala pogajanja o sklenitvi novega sporazuma, naj izrecno vključuje člen 310 Pogodbe o ustanovitvi Evropske skupnosti, ob sklicevanju na prvi stavek druge alinee člena 300(1) in tretje alinee istega člena;
(b) smernice za pogajanje naj vključujejo jasen izraz podpore andskim partnerjem pri njihovem prizadevanju za reševanje krize, nastale po umiku Venezuele, pri čemer naj da prednost sporazumu med regionalnimi skupinami, ki bo omogočal diferencirano obravnavo, ki bo morda potrebna zaradi poteka procesa integracije v Andski skupnosti;
(c) v smernicah naj bodo opredeljene osrednje teme za časovni razpored in omenjeni politični dialog, vključno s posodobljenimi cilji in pristopi, ki se nanašajo zlasti na demokratično vladanje, ohranjanje miru in varnosti ter reševanje konfliktov; smernice naj vključujejo tudi nove cilje, med drugim zmanjševanje revščine, podporo socialni koheziji, migracijam in izmenjavi človeških virov, v njih naj bodo predvideni novi ukrepi glede vprašanj kot so zlasti sprejetje skupnih stališč na mednarodnih srečanjih ali v Združenih narodih in spoštovanje človekovih pravic;
(d) v pogajalskem mandatu naj še zlasti povzame soglasje EU-AS o deljeni pristojnosti v boju proti trgovanju z drogami, kot tudi o njenih družbenih in gospodarskih posledicah pri izvajanju predlaganih ukrepov, zlasti tistih, ki so namenjeni dostopu do trga za nadomestne poljščine ter specifičnim mehanizmom nadzora, s katerimi bi se onemogočilo in postopno omejilo kazniva dejanja, povezana s pranjem denarja in trgovino z orožjem;
(e) v omenjenih pogajalskih smernicah naj bo predviden vedno večji dostop do evropskih trgov za andske izdelke po konkurenčnih pogojih, pri čemer je treba preprečiti, da bi se zaradi prihodnjega sporazuma poslabšala obstoječa neravnovesja; posledično naj predvidi posebno, diferencirano obravnavo, prilagodljivo v dogovorjenih rokih, glede na obveze na področju regionalne integracije in izboljšanja konkurenčnosti andskih držav, preko podpornih ukrepov Evropske unije, kot so prenos tehnologije, vključitev nacionalnih zahtev v predpise o poreklu in oblikovanje programov sodelovanja in tehnične pomoči; vse to je treba zagotoviti ob upoštevanju pravnega okolja, ki zagotavlja varnost naložb ter gospodarskih in trgovinskih odnosov;
(f) v dokaz dejanske in odločne podpore andskem procesu regionalne integracije je treba iz smernic izvzeti vsakršno izrecno ali posredno postavljanje pogojev, ki podpis prihodnjega sporazuma EU-AS pogojuje s predhodnim zaključkom kroga pogajanj STO, ne da bi s tem kdaj kasneje v smernice onemogočila vključitev rezultatov delovnega programa iz Dohe, ki so skladni s prvim ciljem pridruževanja EU-AS,
(g) v določbah novega sporazuma na področju razvojnega sodelovanja je treba upoštevati posebne značilnosti andske regije, te določbe pa naj izhajajo iz načela, da so za izkoreninjenje revščine v regiji prednostnega pomena človeški viri; iz tega razloga je treba pozornost nameniti izobraževanju, raziskavam, znanosti in tehnologije ter kulturi;
(h) poziva Komisijo, naj Parlament podrobno obvešča, zaupno, če je potrebno, o svojih priporočilih glede pogajalskega mandata;
2.
naroči predsedniku, naj priporočilo posreduje Svetu in v vednost Komisiji, kot tudi vladam držav članic Evropske unije.
