Učinkovitost tržnih mehanizmov v boju proti podnebnim spremembam
Okolje
2008-04-24 - 15:37
Na četrtkovem zasedanju so evropski poslanci s 479 glasovi za, 53 proti in 5 vzdržanimi glasovi sprejeli poročilo o tržnih mehanizmih za namene okoljske politike. Poročevalka Anne FERREIRA (PES, FR) ugotavlja, da je za omejitev učinkov podnebnih sprememb treba uvesti stroge ukrepe in s tržnimi instrumenti izvajati načelo "plača onesnaževalec". Ob se mora upoštevati tudi skrite stroške proizvodnje in potrošnje, ki vplivajo na zdravje ljudi in okoljske spremembe.
Načelo "plača povzročitelj obremenitve" predstavlja enega od stebrov okoljske politike EU, kar pomeni, da so v tržne cene vključeni tudi zunanji, dejanski proizvodni stroški ali škoda, povzročena okolju in zdravju. Načelo omogoča določitev prave cene izdelka, saj se lahko vanjo vključijo tudi stroški za čiščenje onesnaženja in povračilo škode, ki jo je povzročila njegova proizvodnja. Z vključitvijo zunanjih dejavnikov postanejo ti izdelki dražji, s tem pa preprečevanje onesnaževanja cenejše kot poznejša sanacija.
Večja vključenost v reševanje okoljskih problemov
Parlament obžaluje, da je v večini članic izvajanje načela pomanjkljivo, povezanost z obstoječimi instrumenti okoljske politike pa slaba ali nikakršna. Med državami so tudi velike razlike pri okoljskem obdavčevanju (med 2 in 5 odstotki BDP) in pri uporabi tržnih instrumentov. Delež okoljskih dajatev v državnih proračunih se je zato v zadnjih petih letih zmanjšal.
Parlamentarci pozivajo Komisijo, naj razvije jasno strategijo o uporabi tržnih instrumentov, oceni okoljsko škodo in odpravi tržne nepopolnosti. Med ukrepe je treba vključiti obdavčenje, pregled sistema EU za trgovanje z izpusti toplogrednih plinov ter trgovinsko in tehnološko politiko. Tako bo mogoče odpraviti številne za okolje škodljive subvencije v posameznih članicah, ki poleg negativnih vplivov na okolje tudi ogrožajo izpolnjevanje načela "plača povzročitelj obremenitve".
Države članice morajo tudi doseči napredek pri okoljskem obdavčevanju na evropski ravni ter s tem preprečiti davčni damping. Poslanci so še podprli znižanje davka na delo na nacionalni ravni in obenem poudarili, da znižanje ne sme biti vezano le na reformo okoljskega davka.
Poročilo: Anne Ferreira ( A6-0040/2008 ) - Zelena knjiga o tržnih instrumentih za namene okoljske politike in z njo povezanih politik
Poročilo na lastno pobudo
Razprava in glasovanje: četrtek, 24. april 2008
20080423IPR27464
-//EP//TEXT REPORT A6-2008-0040 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
