Vprašanje za ustni odgovor O-0106/2010
za Komisijo
Člen 115 poslovnika
Marian-Jean Marinescu
v imenu skupine PPE Zadeva: Sporazum o prosti trgovini med EU in Južno Korejo
Sporazum o prosti trgovini med EU in Južno Korejo je bil sklenjen 15. oktobra 2009 po dveh letih in pol pogajanj. Evropski parlament mora jeseni potrditi končni dogovor, ki naj bi, v skladu z napovedmi Evropske komisije, ustvaril precej nove menjave blaga in storitev v vrednosti 19,1 milijarde evrov za EU in 12,8 milijard evrov za Korejo. Vendar pa je delovno intenzivna avtomobilska in tekstilna industrija zaskrbljena zaradi učinkov, ki bi jih lahko imel uvoz poceni tujih izdelkov iz korejskih podjetij.
1. Ali je Komisija izvedla natančno oceno učinka vplivov, ki jih bo imel sporazuma o prosti trgovini med EU in Južno Korejo v njegovi trenutni obliki na zaposlovanje v avtomobilskem in tekstilnem sektorju EU? Če je, kakšni so zaključki in kakšno je stališče Komisije glede opozorila Evropskega združenja proizvajalcev avtomobilov, v skladu s katerim bi lahko izgubili 30.000 delovnih mest v proizvodnji in zaprli 10 obratov v Evropi?
2. Kakšne pogovore je imela Komisija z državami članicami, zlasti s tistimi, ki so glede zaposlovanja odvisne od avtomobilske in tekstilne industrije, o morebitnem vplivu na zaposlovanje v teh sektorjih, in kakšna strukturna pomoč bo na voljo za kompenzacijo izgubljenih delovnih mest?
3. Kakšni so argumenti Komisije za privolitev v določbo povračila dajatve, ki bo Južni Koreji dovoljevala, da bo pridobila do 45 % sestavnih delov za končne izdelke drugje v Aziji, in bo tako ponudila nižje stroške v primerjavi z evropskimi proizvajalci?
4. Na kakšen način bo Komisija, glede na to, da je Južna Koreja znana po tem, da vzpostavlja nove in inovativne necarinske ovire, da bi zaščitila svoj trg, zagotovila, da Južna Koreja po začetku veljave tega sporazuma o prosti trgovini ne bo vpeljala teh novih necarinskih ovir?
