25.3.2009
PREDLOG RESOLUCIJE
k izjavi Komisije
v skladu s členom 103(2) poslovnika,
ki ga predlagajo Véronique De Keyser, Jan Marinus Wiersma, Hannes Swoboda
v imenu skupine PSE
o začetku mednarodnih pogajanj za sprejetje mednarodne pogodbe o zaščiti Arktike
Resolucija Evropskega parlamenta o začetku mednarodnih pogajanj za sprejetje mednarodne pogodbe o zaščiti Arktike
Evropski parlament ,
–
ob upoštevanju mednarodnega polarnega leta,
–
ob upoštevanju sporočila Komisije z naslovom Evropska unija in arktična regija (KOM(2008) 763),
–
ob upoštevanju svoje resolucije z dne 9. oktobra 2008 o upravljanju arktičnega območja v globaliziranem svetu,
A.
ker bi lahko ozemeljska nesoglasja na tem območju zaradi morebitnih ekonomskih interesov območje spremenila v prizorišče večjih konfliktov med državami, ki bi celo z vojaško silo želele zavarovati tisto, kar štejejo za svoj nacionalni interes,
B.
ker bi geopolitična nevtralizacija okrepila sodelovanje Evropske unije z državami arktičnega kroga,
C.
ker regionalna varnost Arktike zadeva tudi Evropsko unijo in ne samo obalne države,
D.
ker je v sporočilu Komisije Svetu in Evropskemu parlamentu "Evropska unija in arktična regija" (KOM(2008)0763) z dne 20. novembra 2008 odlično predstavljena problematika zaščite in ohranjanja Arktike ter spodbujanja trajnostne rabe virov,
E.
ker, kot navaja sporočilo Komisije, nobena ureditev, ki jo vzpostavlja pogodba, ne vključuje Arktike: „Nobena država ali skupina držav nima suverenosti nad severnim tečajem ali Arktičnim oceanom, ki ga obdaja”,
F.
ker je treba upoštevati razvoj na področju tehnologije, okolja in prava po sprejetju konvencije Združenih narodov o pravu morja (Montego Bay, 1982),
G.
ker je treba na vprašanje ogroženosti Arktike odgovoriti z mednarodnim pravom,
H.
ker bo zgolj enotna mednarodna nadzorna ureditev zagotovila zaščito tega edinstvenega okolja,
I.
ker bi lahko ena zavezujoča listina, primerljiva s pogodbo o Antarktiki, ki jo je Evropski parlament predlagal v svoji resoluciji z dne 9. oktobra 2008, rešila težave, ki jih je Komisija predstavila v svojem sporočilu,
1.
poziva Svet, da sprejme ukrepe, da bi Arktika postala območje miru in sodelovanja, namenjeno samo miroljubnim dejavnostim, varno pred ozemeljskimi nesoglasji, ter da si prizadeva za sodelovanje glede varnosti na Arktiki;
2.
poziva Svet, da si prizadeva za začetek mednarodnih pogajanj za sprejetje mednarodne pogodbe o zaščiti Arktike, kakor je Evropski parlament predlagal v svoji resoluciji z dne 9. oktobra 2008;
3.
poziva Svet, da uvrsti Arktiko na dnevni red prihodnjega vrha EU-Rusija;
4.
poziva Komisijo, da predlaga konkretne spremembe v predpisih Mednarodne pomorske organizacije, da bi okrepili mednarodna pravila o varnosti pomorskega prometa v še posebej občutljivih območjih te regije;
5.
poziva Komisijo, da si prizadeva za vzpostavitev polarnega kodeksa o plovbi na arktičnih območjih, ki bi bil namenjen zagotavljanju varnosti;
6.
poziva Komisijo, da zagotovi prosto plovbo in pravico prehoda ter nediskriminatorne prakse, zlasti glede plačila, obveznih storitev in ureditve;
7.
zahteva od Komisije in Sveta, da si prizadevata za uvedbo moratorija na izkoriščanje arktičnih geoloških virov za petdeset let, da bi počakali na nove znanstvene izsledke;
8.
naroči svojemu predsedniku, naj to resolucijo posreduje Svetu, Komisiji, vladam držav članic, Norveške, Islandije, Rusije, Kanade in Združenih držav ter akterjem mednarodnega sodelovanja.
