Člen
60
Obravnava zakonodajnih dokumentov
1.
Predsednik pošlje pristojnemu odboru predloge Komisije in druge dokumente zakonodajne narave v obravnavo.
V primeru dvoma lahko predsednik uporabi člen 154(2), preden v Parlamentu razglasi predložitev pristojnemu odboru.
Kadar je predlog naveden v letnem zakonodajnem programu, lahko pristojni odbor sklene, da bo imenoval poročevalca za spremljanje pripravljalne faze predloga.
Predsednik pošlje odboru, pristojnemu za obravnavo predloga, posvetovanja s strani Sveta ali prošnje Komisije za mnenje.
Ne glede na to, ali so potrebne ena, dve ali tri obravnave, se za zakonodajne predloge uporabljajo določbe za prvo obravnavo iz členov 58 in 63 do 73.
2.
Skupna stališča Sveta se posredujejo v obravnavo odboru, pristojnemu v prvi obravnavi.
Za skupna stališča se uporabljajo določbe za drugo obravnavo iz členov 74 do 80.
3.
V spravnem postopku med Parlamentom in Svetom po drugi obravnavi se zadeve ne vrnejo odboru.
Za spravni postopek se uporabljajo določbe za tretjo obravnavo iz členov 81 do 83.
4.
Med drugo in tretjo obravnavo se členi 67(1) in (3), 68, 69, 144, 158, 159 in 162 ne uporabljajo.
5.
V primeru kolizije med določbo poslovnika, ki se nanaša na drugo in tretjo obravnavo, in neko drugo določbo poslovnika, prevlada določba, ki se nanaša na drugo in tretjo obravnavo.

