Vprašanje za ustni odgovor O-000081/2011
za Svet
Člen 115 poslovnika
Cecilia Wikström
, Baroness
Sarah Ludford
,
Jens Rohde
,
Sonia Alfano
,
Louis Michel
,
Nathalie Griesbeck
,
Marietje Schaake
,
Giommaria Uggias
,
Marielle De Sarnez
,
Ramon Tremosa i Balcells
,
Stanimir Ilchev
,
Ivo Vajgl
v imenu skupine ALDE Zadeva: Odziv na migracijske tokove v severni Afriki in južnem Sredozemlju
Val političnih revolucij v severni Afriki spremljajo tudi migracijski tokovi, saj ljudje, zlasti v Libiji, bežijo pred nestabilnostjo in nasiljem. Zaenkrat so ta gibanja bolj horizontalna kot vertikalna in zadevajo predvsem eno regijo (Tunizija, Egipt). Od skupno 350.000 migrantov, ki so po enomesečnih nemirih zbežali iz Libije, je 230.000 državljanov tretjih držav. Večina jih je obtičala v Tuniziji, Egiptu, Nigru in Alžiriji, poskušajo pa se vrniti v svojo domovino. Poroča pa se tudi, da so migranti iz Tunizije prišli na obale Lampeduse.
Glede na to, da ta gibanja zahtevajo finančna sredstva in pritiskajo na solidarnost tako sosednjih držav kot držav v Evropski uniji, ali lahko Svet pojasni naslednje točke?
– Kako namerava pomagati državam v tej regiji pri obvladovanju razmer in podpreti tiste, ki ne morejo zapustiti regije in bi potrebovali mednarodno zaščito?
– Glede na kritični položaj migrantov na Lampedusi in območju reke Evros (kjer je po nekaterih ocenah 50.000 migrantov, ki so zaprosili za azil in še vedno čakajo na obravnavo), kako namerava zagotoviti, da bosta Italija in Grčija izvajali direktivo o začasni zaščiti iz leta 2001 in direktivo o sprejemu iz leta 2003?
– Ali se lahko Svet obveže, da bo uporabil solidarnostno klavzulo iz direktive iz leta 2001 in ponudil dodatno pomoč prizadetim državam članicam?
– Na kakšen način bo Svet z dolgoročnega vidika zagotovil, da bo skupni azilni sistem Evropske unije (vključno z revizijo uredbe Dublin II, ki vključuje mehanizem za porazdelitev bremena med državami članicami) postal resničnost do leta 2012, kot je bilo obljubljeno?
